
I. 

ELMÉLETI   HÁTTÉR
**********************************************************************************

„Az igaz ember pedig

 hitből fog élni.” 

(Rm: 1,17.)

**********************************************************************************

1. FELEKEZETISMERETI   BEVEZETŐ

1.1. Előszó


Összeállításunkban nem minden keresztyén felekezet szerepel, nem is szerepelhet. Amelyeket tárgyalunk, azokról sem mondhatunk el mindent: most csupán ismerkedünk az anyaggal egy féléves tárgy keretében, amit majd az egyháztörténeti, vallástörténeti, egyházismereti és felekezettudományi tanulmányok teljesítenek egésszé. Felekezetismereti bevezetésünket mint órai jegyzetet ajánljuk a hallgatók figyelmébe, azzal a reménységgel, hogy inspirálhatja az önálló munkát ezen a területen.

A felekezetismereti diszciplinát valamennyi általam ismert lelkészképző intézmény fölvette a stúdiumai közé. Nehéz is elképzelni, hogyan igazodhatunk el a felekezeti viszonyok szinte naponta változó labirintusában, ha nincs a kezünkben legalább „Ariadné fonalaként” az a vázlat, ami - ha nem is ad választ minden kérdésünkre, de - segédeszköze lehet a tájékozódásunknak és megalapozza saját kutatásunkat az időszerűen fölmerülő problémák tekintetében.


Valamennyi felekezetet - még a csupán Magyarországon bejegyzetteket - sem tudjuk a teljesség igényével ismertetni. Ezért szorítkozunk azoknak a főbb típusaiknak a bemutatására, melyekből azután csaknem valamennyi levezethető.


A felekezetek nem légüres térben születnek és tevékenykednek, hanem egy adott társadalmi közegben és azzal a vallási háttérrel, amelyek összefüggései nélkül sem a felekezetek egymás közötti kapcsolatai, sem a felekezeteken belüli viszonyok nem értelmezhetőek.  Ez indokolja a vallási és a világi háttér megvilágítását.


Azon túl, hogy a lelkipásztor, vagy munkatársa az apró részletek, jelentéktelennek tűnő megnyilvánulások nyomán, melyeket észlel, a tájékozottsága birtokában pontos diagnózist állíthat fel a vallási mozgalmak, kegyességi áramlatok gyökereit, felekezeti hovatartozását illetően, az a reménység fűződik a jelen stúdium elsajátításához, hogy egyházi önismeretünk gazdagodása hozzájárul a szolgálataink során szemünk előtt lebegő egyházkép pontosításához és ezzel együtt ahhoz, hogy a rendelkezésünkre álló eszközökkel és lehetőségekkel hatékonyabban, gyümölcsözőbben tudjunk élni Isten dicsőségére és hittestvéreink javára.

1.2. Felekezeti önismeret


Fogadjuk el annak a megállapításnak az igazságát, hogy a felekezetek egymás kritikái. Valamennyi új felekezetre jellemző az, hogy bírálja a fennálló felekezeti állapotokat, melyekből kiszakad és a keresztyén élet teljesebb megvalósulását ígéri az általa megteremtett feltételek között. Amikor a kritikát az újabb felekezet nézőpontjából fogadjuk el, egyúttal feltételezzük, hogy mindig jobb és tökéletesebb egyházi közösség születik meg. A tapasztalat azonban azt mutatja, hogy -  még ha egyvalamiben jobbak is az újonnan kialakított viszonyok - számos vonatkozásban a régebbi felekezetek módszerei, megoldásai az időt állóbbak. Vagyis: - a kritika mindkét irányban, kölcsönösen érvényesíthető; a felekezetek valóban egymás kritikái. Keresztyén felekezetekről lévén szó, az azonos hitvallási, teológiai alapokon álló közösségek sajátos vonásai gyakran csupán a hangsúlyeltolódásban, formai eltérésekben, külsőségekben ragadhatók meg.


A felekezetismeret lehetőséget biztosít arra, hogy a különféle vallási közösségek által fölvetett, hangsúlyozott kérdéseket az Ige mérlegén megvizsgáljuk, a problémákra megoldást találjunk és hirdessük az ide vonatkozó igei üzenetet.


Következésképpen: minél több felekezetet ismerünk meg minél alaposabban, annál jobban fogjuk ismerni a saját egyházunk életét és könnyűszerrel háríthatjuk el az alaptalan, felszínes kritikákat, ugyanakkor nagyobb eséllyel törekedhetünk kollektív gyengeségeink megvallására és kijavítására, az erősségeinkért és erényeink gyümölcseiért pedig hálaadásra Isten és emberek előtt. 


Tantárgyunk ismeretterjesztő szinten ad bevezetést a felekezetek ismeretébe. Teszi ezt azonban azzal a szándékkal, hogy alapokat fektessen le a felekezettudomány műveléséhez, az egyes felekezetek születésének, történetének, tevékenységének a rendszeres és módszeres vizsgálatához, a jelenségviláguk összefüggéseinek a feltárásához, törvényszerűségeinek megállapításához. Hiszen már az ismertetés szintjén sem tudunk eltekinteni a felekezettudomány eredményeitől.


Valamennyi felekezet ismertetését követően föltehetjük az alábbi önismereti kérdéseinket : -  

1. Megtaláljuk-e az adott közösségben az egyház kritériumait?

2. Hová sorolható az általunk használt fogalmi rendben ? (vallás, egyház, felekezet, kisegyház, közösség, szekta)

3. Hitvalló szolgálatában érvényesülnek-e az alapvető, protestáns hitelvek?

4. Tanításában  van-e kiemelten hangsúlyozott hittétel?

5. Min alapul az egyházat, világot bíráló kritikája ? (amennyiben van ilyen)

6. Egyedül üdvözítő csoportosulásnak vallja-e magát?

7. Milyen stratégiát alkalmaz a történelmi keresztyénséghez való viszonyában ? (elkülönülés, kiszakadás, beépülés, bomlasztás, stb.)

8. Épít-e felekezetközi kapcsolatokat?

9. Megfigyelhetők-e szektás megnyilvánulások tevékenységében?

10. Az alább tárgyalandó felekezeti típusok közül melyikhez áll legközelebb?

1.3. Szóhasználat

Amikor vallási közösségről beszélünk, nagyon tágan értelmezett fogalmat használunk. Ha csupán a Magyarországon hivatalosan bejegyzett vallási közösségeket tekintjük, akkor megtaláljuk közöttük az öt világvalláshoz tartozókat, számos ágazataikkal együtt, a napjainkban fölelevenített ókori vallások gyakorlóit, gyógyító közösségeket, ezoterikus szektákat, s találunk közöttük humanistákat, spiritisztákat, mentális tréningezőket, ufo-hívőket, új pogányokat, szinkretistákat, stb. stb.


Tekintettel arra, hogy a közbeszéd a „vallás”, „egyház”, „felekezet”, ill. a „kisegyház” és „szekta” –fogalmakat szinonimaként kezeli, anélkül, hogy szigorúan meghatároznánk ezeket, tisztázzuk már itt az előszóban, hogy mit értünk alattuk, hogyan kívánjuk használni őket: 

A „vallás” a számunkra kizárólag az öt világvallás valamelyikét jelenti: - a hinduista, buddhista, a kínai népi vallás, az iszlám, a zsidó és a keresztyén vallásokat. Ezeken kívül ide soroljuk még a primitív vallásúakat és – megkülönböztetve - az ateistákat. 
  

Az „egyház” számunkra a tágan értelmezett közösségi vallásgyakorlás intézményét jelenti. 

A „felekezet” fogalmával egy adott valláson belül az egyházi hovatartozást fejezzük ki. 

„Közösség” alatt első sorban a hívők közösségét értjük, ha azonban egyházként bejegyzett „világnézeti közösségről” beszélünk, akkor nem bizonyos, hogy a fogalmaink szerinti egyházat értjük alatta.

A „kisegyház” –at akkor említjük, amikor a történelmi egyházak mellett, azok teológiai alapjain, sajátos spirituális igénnyel létrehozott, hitet, erkölcsöt építő közösségekre utalunk. 

A „szekta” azonban a mi szóhasználatunkban az önmagára és környezetére, egyházra és társadalomra egyaránt ártalmas, deviáns csoportosulást jelenti.


Az utóbbi kettőnél természetesen nem azt vesszük figyelembe, amit a szóban forgó közösség, vagy csoport önmagáról állít, hanem egyedül azt, hogy a tevékenysége milyen gyümölcsöket terem?

2. EGYHÁZ ÉS EGYHÁZAK

**********************************************************************************

„Hogy mindnyájan egyek legyenek,

 amint te énbennem, Atyám, és én tebenned,

 hogy ők is egyek legyenek mibennünk,

 hogy elhiggye a világ, hogy te küldtél engem.”

 (Jn.:17,21.)

**********************************************************************************

2.1. Az ökumenikus mozgalom


A keresztyén egységre való törekvés tulajdonképpen már a keresztyén egyház megalapítása előtt megszületett. Az evangéliumok és apostoli levelek tanúsága szerint a kezdeti időkben mutatkoztak olyan szakadások, pártoskodások, melyekkel az ősegyháznak szembe kellett néznie. Mindez az ember bűnének a következménye, amitől nem lehet mentes az egyház sem, amely lényege szerint szent, egységes, egyetemes, de mint látható, emberi intézmény, gyarlósággal teljes.


Az egyház történetének minden szakaszában időszerű maradt az egységtörekvés, vagyis, hogy az akkor ismert világ keresztyénsége fogjon össze, alkosson hitbeli, tanbeli, szervezeti, istentiszteleti egységet. Az „οικουμενη”, azaz az egész világ mindenkori keresztyénségének valóban közös célkitűzése lett az, hogy a szent, egyedüli, egyetemes, de láthatatlan Egyház egységéből minél több valósuljon és mutatkozzon meg a látható egyházakban.


A valamilyen formában jelentkező egységtörekvéseknek számos eredendő, valamint korhoz kötött buktatóval kellett számolniuk. Nem tekinthetjük „ökumenikus” megoldásnak a tanbeli nézeteltérések miatt a keresztyénség nagy tömbjéből kiszakadók kiközösítését, kiátkozását, mint ahogy a külső egység hatalmi szóval, erő-politikával, inkvizícióval történő, erőszakos megvalósítását sem.


A Reformáció – amint láttuk – egyik ágazatában sem kívánt szakadást előidézni az egyházban, de a külső egységnél fontosabbnak tartotta az egyetemes egyház szolgálatát. A sok kis felekezet születése protestáns talajon az evangéliumi keresztyénség nagyobb szabadságával magyarázható.


Az ellenreformáció üldözési hullámainak az elcsendesedése után az „uniós” kísérletekkel próbálkoztak jó ideig, nem minden alap nélkül, hiszen nemigen találunk a keresztyénségben olyan jelentős tömböt, mely ne vállalkozott volna  történetének valamely szakaszában hasonlóra. 


Ezek a próbálkozások kezdettől bukásra voltak ítélve, mert megelégedtek volna a hamis egységgel, a kierőszakolt külső egység megteremtésével. Az igazi egységtörekvés ott kezdődött volna ahol az egyház számba veszi a maga sokféleségét, a történeti, kulturális tagoltságát és elébe megy az elkerülhetetlen szakadásoknak. Ezzel azonban a keresztyén világ csupán a 19. században a külmissziói tapasztalatai nyomán kezdett foglalkozni a gyakorlatban, amikor lassan nyilvánvalóvá vált, hogy pl. a távol-keleti, afrikai, latin-amerikai egyházi hagyományokat egyetlen felekezet sem képes uniformizálni.


A hamis egység kísértése  az ökumenikus mozgalomban is megjelent, azzal az illuzórikus elképzeléssel, hogy egyetemes hitelvek bázisán, a sajátos tanítások feladásával, azaz kompromisszumos megegyezések útján szélesíthető az egység platformja. Itt sem vették figyelembe, hogy a belső, hitbeli egység nélkül a külső egység erőltetése értelmetlen.


A 20. század hozta létre a mai értelemben vett ökumenikus mozgalmat. Nemzetközi keresztyén ifjúsági szervezetek, és protestáns világszervezetek készítették elő az utat az ökumenikus fórumok megszületésének. Ökumenikus világkonferenciák sora foglakozik az emberiség és az felekezetek időszerű kérdéseivel (Edinburgh 1910., 1937.,  Jeruzsálem 1928,  Oxford 1937., Utrecht 1938., Madras 1938.) és szervezett mozgalmak összpontosítanak az ökumené gyakorlati (Élet és Munka – Stockholm, 1925.) és elméleti teendőire. (Hit és Szervezet – Lausanne, 1927.). 1948-ban Amszterdamban megalakul az Egyházak Világtanácsa. Foglalkozik a háború utáni újjáépítéssel, teológiai stúdiumokkal, van menekültügyi, ifjúsági osztálya. A nemzetközi ügyek bizottsága a béke megvalósíthatóságára ügyel, az ökumenikus sajtószolgálat az Egyházak Világtanácsa (EVT) tevékenységéről tájékoztat több nyelven. Az EVT megalakulásával nem szakadtak meg az ökumenikus világkonferenciák, hanem rendszeressé váltak. 


Ha azt mérlegeljük, hogy sikerült-e a modern ökumenikus mozgalomnak a láthatatlan egyház egységét láthatóbbá tenni, akkor lehet, hogy abban összegezhetjük a próbálkozás lényegét, hogy „a hegyek vajúdtak és kisegeret szültek”. De nem becsülhetjük le az ökumenikus mozgalom másodlagosan termett gyümölcseit, melyeket a felekezetek egymás közötti, javuló kapcsolatában, egymás jobb megismerésében, a megszakadt párbeszédek újraindításában, a világkeresztyénség egyetemes kérdéseinek tudatosításában, az egymás hite által való épülésben kamatoztatott.


A mögöttünk lévő fél évszázad hazai ökumenikus mozgalma hitelesen indult, amikor a magyar egyházak képviselői részt vehettek a nemzetközi ökumenikus kongresszusokon. Az 1950-es évektől kezdődően azonban az ökumené is a kirakatpolitika részévé vált. Miközben az ateista diktatúra nemhogy engedélyezett volna, de közvetlenül és szigorúan büntetett mindenfajta felekezetek közötti egységteremtést, a nemzetközi fórumokra elküldte azokat az egyházi képviselőket, akik első sorban állambiztonsági és egyéb politikai érdekek szolgálatában állottak. A hazai ökumenikus fórumok pedig arra voltak jók, hogy a békepapság ezeken tegye közzé a pártállam időszerű üzeneteit az egyházak irányában. Ilyen körülmények között a valódi ökumenikus törekvések problémái el sem jutottak a felekezetekhez, nem is hallhattak róluk, nemhogy részt vállalhattak volna a közös erőfeszítésekből.


A hivatalos irányzattól függetlenül, a gyülekezetek szintjén azonban kialakult az ökumenének az a gyakorlata, mely nem kerget hamis illúziókat, hanem azt várja el, hogy minden felekezet minél erőteljesebben képviselje saját hitelveit, s minél elevenebb hittel kerül közelebb az élő Isten közösségéhez, annál közelebb kerülhetnek egymáshoz krisztusi közösség különböző felekezetei.


A Magyarországi Egyházak Ökumenikus Tanácsa (MEÖT) 1943-ban alakult meg 10 tagegyházzal. 18 egyház megfigyelőként vesz részt a tevékenységében. A hazai felekezetek együttműködésének fóruma. A MEÖT tematikus tanulmányi füzeteket, a Theologai Szemlében pedig tanulmányokat jelentet meg. Az EVT magyarországi szervezeteként tagja az Európai Egyházak Konferenciájának. 
**********************************************************************************

„Szeretteim, ne higgyetek minden léleknek, 

hanem próbáljátok meg a lelkeket, ha Istentől vannak-é, 

mert sok hamis próféta jött ki a világba.” 

(I.Jn.:4,1.)

**********************************************************************************

3. FELEKEZETI VISZONYOK VALLÁSI HÁTTERE

3.1. „Homo religiosus”

Az egyházképünk mellett az emberismeretünk, emberképünk is döntően befolyásolhatja szolgálatunk minőségét. Fontos, hogy kialakítsuk álláspontunkat a „homo religiosussal”, az ember eredendő vallásosságával kapcsolatban. Abból indulunk ki, hogy: „Minden népnek, minden kornak, minden embernek megvan a maga vallása.” 
 Ezt nem csupán az emberi őstörténet első leleteire tartjuk érvényesnek, ahol már  a legrégebbi emberi maradványok mellett megjelennek a kultikus tárgyak, vagy egyéb történelmi korokra, melyekben a vallásosság magától értetődő és nyilvánvaló, hanem gondolunk a modern, sokszor szekularizáltnak mondott emberre, aki már leszámolt a vallással, mint  idejétmúlt jelenséggel és csodálkozik, amikor szembesül azokkal a tényekkel, melyek megmutatják, hogy a végső, legfontosabb kérdések ma sem az emberi szellem, a világi hatalom porondján, hanem a vallás színterén dőlnek el.

A gyógyíthatatlanul vallásos embert akkor is vallásosnak látjuk, amikor már kijelentette magáról, hogy nem az és felhagyott a hagyományos vallásgyakorlással. Nem csupán azért, mert az ateizmus az Isten elől menekülők „vallása”,
 hanem azért, mert a hétköznapjaiban ugyanúgy megtaláljuk a vallásgyakorlás bizonyos formáit, mint a magukat vallásosnak mondóknál. A mögöttünk lévő korszak fél- vagy egész évszázados ateista diktatúrái kézzelfogható bizonyságait mutatták annak, hogy lehet tömegeket vallásmegtagadásra, a hit elhagyására kényszeríteni, átnevelni, erkölcsileg, emberileg tönkretenni, de a vallásától megfosztani nem lehet.

Éppen azoknál, akik tüntetően nem tartoznak semmilyen felekezethez, bukkannak fel a vallásosság különböző összetevői, ha nem is abban a tiszta, kifejlett formában, mint a világvallások gyakorlóinál. Az ateistáknál ugyanúgy működnek hiedelem-rendszerek, ők is kielégítik a szertartásokkal kapcsolatos, kultikus igényeiket – legyenek azok bár társadalmi szertartások – és megteremtik a számtalan irracionális cselekedetük rituális feltételeit. A primitív vallásosság alapformáitól a legérettebb vallásosságig találkozhatunk náluk is az animizmus, fetisizmus, totemizmus, a mágikus szemlélet megnyilvánulásaival, a természeti és természetfölötti elemek tiszteletének sajátos „liturgiájával”. A legszembetűnőbb talán az a bálványimádás, aminek a lényege nem változott a prehisztorikus időktől napjainkig. Mert mindegy, hogy milyen formában emeli piedesztálra az ember azokat az idolokat, melyektől a boldogulását, a szerencséjét, a gazdagodását, erőt, egészséget, sikert, karriert, jólétet remél és az sem számít, hogy ezt a bálvány-kultuszt tudományos, szellemi köntösbe öltözteti, vagy kereskedelmi reklámnak, üzleti fogásnak maszkírozza. Az élő Isten kultuszának az élettelen bálványok kultuszával történő fölcserélése ugyanaz a hamis vallásosság, amit minden időben a legélesebben ostorozott a prófétai szó, s ami ma is hamarabb teszi sötét erők áldozatává híveit, mint azokat, akik megmaradtak a letisztult, kikristályosodott, hagyományos vallási formáknál.

A vallásosság, mint az ember eredendő és legegyetemesebb vonása, lehet a mindent magába foglaló teljességhez való emberi viszonyulás leképezése, a természetfölöttihez fűzött szükségletek, reménységek kifejezése. Cselekvő reflektálás a földön túlira, az emberfölötti valóság megismerésének megnyilvánulása. Az αθεος ( = ateista, istentelen) –kifejezés az ókori ember számára nem egyszerűen istentagadót, istentelent jelent, hanem – minden bántó él nélkül – azt a szerencsétlent, szellemi fogyatékost, aki nem képes arra a szellemi és erkölcsi teljesítményre, hogy a mindenséggel mérje magát egy olyan világban, mely minden részletében a vallásosságtól áthatott, ahol az életnek még nincs egyetlen elvilágiasodott területe sem. Az ευλαβεια -kifejezés (= vallás) ugyanakkor a megfontolt, elővigyázatos, félelmes, kegyes, istenfélő – jelentéseket hordozza. 

A magyar „vallás”-szavunk a „vádol” – igéből ered, a „vadl” – „vall” –átalakulások nyomán formálódott „vallás”-sá, s a „nyilvánosan elismer, valamit kinyilvánít, tanúsít, bizonyít, magáénak ismer el, birtokol, elnyer” – jelentések hordozója.

A vallástörténeti iskola alapítói szerint a vallás nem más, mint emberi reakció a teljes függésérzet tudatosulására, a "szentségessel" való találkozásra, az istenség megismerésére és elismerésére (Otto R, Schleiermacher F.). Vallásosságon érthetjük a szent dolgokra vonatkozó hiedelmek és gyakorlatok egységes rendszerét (Durkheim E.), a végső valóságba vetett hitnek megfelelő gondolkodást és életvitelt, fejlettebb formáiban azt az aktust, amely az embert Istenhez emeli közösségük átélése során.

A „religio” – kifejezésnek ezért tulajdoníthatták joggal már az ókortól azt a jelentést, mely az istentisztelet kultikus gyakorlására vonatkozik, 
 tágabb, átvitt értelemben azonban jelenti a visszakapcsolódást Isten és ember megszakított közösségébe, az Istenhez történő egzisztenciális odafordulást, a hozzá történő megtérést.


A vallásosság fogalma tehát önmagában egyaránt rendelkezhet pozitív és negatív tartalommal. A hit szinonimájaként használva pozitívan értékeljük, hit nélkül azonban bálványimádást értünk alatta. 

3.2. Világvallások

Amint láttuk, a vallásosság időbeli fejlődése rendre újabb, tisztább vallásos formákat hozott létre, ezek azonban együtt élnek a korábbiakkal. Hasonlót produkált az emberiség történelmi, kulturális tagolódása a világvallások létrehozásával. Meggyőződésünk, hogy az embertől Istenhez vezető „királyi út” 
 mindenütt adott a számtalan, különféle vallási forma között, de azt is megállapíthatjuk, hogy mára a vallások, egyházak, felekezetek, közösségek, szekták és irányzatok szövevénye legtöbbször a szakemberek számára sem áttekinthető.

A kínai népi vallásosság pl. asztrális istenségek tisztelete és termékenység-kultuszok gyakorlása közben formálódhatott a történelem előtti időkben. A Kr.e. 11. századtól már írott formában megjelentek az addig szájhagyomány útján nemzedékről-nemzedékre tovább adott vallási eszmék és gyakorlatok. Konfu-ce reformja irodalmi szintre emelte a természeti vallás világképét a két egymást kiegészítő fő elemmel (Yin és Yang), Lao-ce pedig teológiai megújulást hozott taoizmusával a kínai univerzalizmusnak. Mo-ti, a „szeretet teológusa” így ír: „Semmi sem jobb, mint az eget példaképül választani. Az ég ténykedése mindent átfog, anélkül, hogy önző lenne. Azt kell tenni, amit az ég kíván és azt elhagyni, amit nem kíván. Azt kívánja, hogy az emberek szeressék egymást, hogy használjanak egymásnak…” (Kr. u. 5. század)

A hindu vallásosságból talán a lélekvándorlás tana és a kasztrendszer a legismertebb elemek. Szent szövegeik, vallásos könyveik – a védák – vallási hagyományokat, liturgiákat őriznek, hőseiknek a gonosszal vívott küzdelmeit mesélik. Van politeista isten-panteonjuk, de tetten érhető náluk az a vallásosság, amelyik számára az istenség pusztán személytelen hatalom, akihez nem szükséges és nem is lehet imádkozni.

A brahmanizmus a megújított hindu vallásosság olyan üdvözítő ismereteket  kínál, melyekkel a lélek kitörhet az újjászületések végtelen körforgásából: - vagy a hagyományos hindu vallásosság gyakorlásával, vagy a megismerés útján, vagy a hitnek és a szeretetnek az útján (bhakti-tan). Az innen származó Yóga-filozófiák azt hirdetik, hogy a szenvedéstől és a haláltól az ismeret szabadít meg, 
s ehhez próbálnak hozzájutni aszketikus életvitellel, befelé forduló összpontosítással, meditációs gyakorlatokkal.

A budhizmus Gotama Buddha Sziddharta élete és tanítása révén értelmezhető. Buddha a szenvedéssel és halállal szembekerülve, a végső kérdésekre keres választ. A megvilágosodás hozza meg számára a békességet. Ekkor érti meg, hogy az élet szenvedés, a szenvedés oka a vágy, ezért a szenvedést a vágy leküzdésével lehet legyőzni. Ennek nyolc útja van: - a helyes hit, döntés, beszéd, tett, életvezetés, igyekezet, a helyes szemlélet és az elmélyedés. A buddhista vallás a Tanban testesül meg, önmegváltást ígérve az önmagukat megüresítő, Nirvánába ( = ürességbe) lépő híveinek.

Az iszlám az arab törzsi vallások világában született. Mohamed – aki karavánhajcsárként megismerkedett a „termékeny félhold” népeivel és vallásaival, különösen a zsidósággal és a keresztyénséggel – prófétaként lépett fel, egyesítette az addig egymás ellen is küzdő törzsi vallásokat Allah egyistenhitében. A mohamedánok fogadalmat tesznek arra, hogy a hitükért az életüket áldozzák, ha kell, naponta rituális imádságot végeznek, részt vesznek a mekkai zarándoklaton, mint ahogy a kötelező szent háborúban is, amikor azt vallási vezetőik meghirdetik.

A zsidó vallás monoteizmusa forradalminak számít a politeista vallásos világban. Egyistenhitüket jól fejezi ki a „smá jiszráél…” – kezdetű, alapvető imádságuk. A törzsek védelmező Istenének kultusza a prófétai szolgálatok nyomán emelkedik a választott nép szintjéről egyetemes emberi szintre.

A Decalogus a mindenkori emberi közösség és kapcsolat megteremtésének és megtartásának a törvénye. A fiúgyermekeket körülmetélik, a szombat-napot megtartják. Zsinagógáikban tóra-tekercsekből olvasnak fel. Bibliájukat, az Ószövetséget kiegészíti a Talmud – neves rabbik tanításaival, a Kabbala pedig titkos tanokat tartalmaz.

Kóser törvényeik szerint, bizonyos állatok húsának fogyasztásától tartózkodnak, a fogyaszthatókat pedig a vallási előírásnak megfelelően vágják le. Életüket – az említett törvények és tanítások mellett – általánosan elfogadott életszabályaikhoz igazítják.

Ünnepeik – a szombat mellett – a húsvét, pünkösd, a sátoros ünnep, az engesztelés ünnepe (jóm kippur). Az időszámításuk a Teremtéssel kezdődik, ezért ők 2005-ben 5766-ot írnak.

Köztudott, hogy Jézus Krisztust nem tekintik sem Megváltónak, sem Isten Fiának, tagadják Isten emberré lételét, a helyettes elégtétel, az eredendő bűn tanát, nem hisznek mennyben és pokolban.

Magyarországon 1848-ban mondták ki a zsidó vallás emancipációját. 1895-től bevett vallásként szerepel. 1942-ben elismert, de nem támogatott vallás, 1947-től teljes egyenjogúságot élvez.

2002-ben Magyarországon 7201 személy ajánlotta fel jövedelemadója 1%-át a Magyarországi Zsidó Hitközségek Szövetségének és 150.000 fő kapott 400.000.-Ft kárpótlást, hivatkozással a II. világháború alatt elszenvedett üldöztetésére.
A hazai gyakorlatban „magyar történelmi egyházak” –címen a római katolikus, a református és evangélikus egyház mellett a zsidó vallást szokták felsorolni. Ezzel a gyakorlattal nemcsak az a probléma, hogy miként kerül a keresztyén felekezetek mellé egy másik világvallás egyháza, hanem az is, hogy nem ad választ azokra a kérdésekre, hogy miért nem folytatódik a magyar keresztyénség egyházainak a felsorolása a lélekszámra is jelentősebbekkel, (görög katolikus) az eredetüket a Reformációra visszavezetőkkel (baptista, metodista, adventista), netán az egyedüli magyar alapítású egyházzal (unitárius), ha pedig már világvallások kerülnek egymás mellé, miért hiányzik a sorból a Magyarországon ugyancsak több évszázados történelmi hagyománnyal rendelkező iszlám?

A háború előtt erőteljesen hangsúlyozták a keresztyénségnek, mint vallásnak a teljes különállását a zsidóság vallásától, nem térve ki a keresztyénség közel-keleti gyökereire. A különállás túlzott hangsúlyozása hiba volt, aminél csak akkor követünk el súlyosabbat, ha most – átesve a ló másik oldalára – kizárólag és félrevezetően csak „zsidókeresztyénségről” beszélünk. A két világvallás összemosása ugyanis – a már jelentőségét vesztett gesztus-értékén túl – mind a hitvallását komolyan vevő keresztyénnek, mind a vallását gyakorló zsidó számára, egyaránt értelmetlen.

Itt térünk ki arra a jelenségre, hogy vannak magukat zsidónak mondó, vagy a zsidóság képviseletében, világi és vallási köntösben egyformán föllépő csoportok, melyek anyagi, politikai és média-támogatás reményében, színből vállalják a júdaista misszió szálláscsinálóinak szerepét. A hovatartozásukat és elkötelezettségüket bizonyítandó, a hangoskodásuk mellett szerepel repertoárjukban a jó adag történelemhamisítással spékelt - nem egyszer a nemzetgyalázásig menő - vádaskodás honfitársaikkal szemben, hogy az ily módon szerzett „érdemeik” révén jussanak a náluknál hivatottabbakat, alkalmasabbakat illető pozíciókhoz. Ezeket a tisztességes, vallását gyakorló zsidóság is mélyen megveti, nekünk pedig az jut eszünkbe róluk, hogy „zsidóknak mondják magukat, de nem azok, hanem a Sátán zsinagógája.” (Jel.:3,9/a.)

3.3. Vallás és felekezet


A bejegyzett, technikai számmal megkülönböztetett vallási közösségeknél jóval több működik a valóságban. Bár rendszeresen szűnnek is meg, mert feloszlanak vallási közösségek, a számuk mégis folyamatosan emelkedik A Magyarországon felekezetként bejegyzett, vagy működéséről ismert, nem keresztyén vallások egyházai: (2006)

1. A Család

2. A Fény Lovagjainak és Testvériségének Egyháza

3. A Gnosztikus Antropológia Tanulmányozásának Centruma

4. Agykontroll

5. A Metafizikai Hagyomány Egyháza

6. A Mozgalom – Amanda Marga (Tantra Yoga)

7. AKIA Egyház

8. Amanda Marga

9. A.M.O.R.C. Rózsakeresztes Rend

10. ANKH Örök Élet Egyháza

11. Antropozófiai Társaság

12. Arany Rózsakereszt Vallásközössége

13. Aranyhíd Baráti Kör

14. Arkánum Szellemi Iskola

15. Atama-Árja Tantra Mandala

16. Autonóm Ortodox Izraelita Hitközség

17. Ágoston Sándor Baráti Kör

18. Árkádia Fényeinek Spirituális Egyháza

19. Bertha Dudde Kör (Lorber Mozgalom)

20. Békesség Egyháza

21. Bibliai Szeretet Szövetség

22. Boldog Isten Gyülekezete Brahma Kumaris (Raja Yoga)

23. Brahma Kumaris (Raja Yoga)

24. Branham Mozgalom (Üzenet-közösségek)

25. Bruno Gröning Baráti Kör

26. Budapesti Zsidó Hitközség

27. Buddhista Gyémánt-út Közösség Buddhista Misszió

28. Buddhista Misszió Magyarországi Arya Maitreya Mandala

29. Buddhista Vipasszaná Társaság

30. Caitanya Mission (Bhakti Yoha)

31. Családok Szövetsége (Egyesítő Egyház)

32. Ching Hai (A Legfőbb Mester) Közössége

33. Csend Hangja Egyház

34. Darnel Személyiségfejlesztő Tréning

35. Dávid Kulcsa Vineyard Közösség (Szőlőskert)

36. Dharmaling Magyarország Tibet Buddhista Közösség

37. Eckankar

38. Egyesítő Egyház

39. Egyetemes Szeretet Egyháza

40. Életenergia Gyülekezete Független Szellemi Rend

41. Emberi Lehetőség Független Szellemi Rend

42. EMIH – Egységes Magyarországi Izraelita Hitközség

43. Ergard Szeminárium

44. Etka Yóga

45. ESZP – (Ezoterikus Szellemtani Paratudományos Fórum)

46. Ezoterikus Tanok Egyháza

47. Fehérlótusz Közösség

48. Fehér Sas Páholy Ezoterikus Rend

49. Fény Gyermekei Magyar Esszénus Egyház

50. Fény Lovagjainak és Testvériségének Egyháza

51. Fejlettebb Intelligenciában Hívők Közössége Egyház

52. Forrás Egyháza

53. Fraternitás Mercurii Hermeti

54. Grál-üzenet Mozgalom

55. Greber Kör

56. Hajnalhasadás Páholy

57. Hatha Yoga

58. Helyi GYülekezet

59. Hindu Vaisnava Egyház

60. Holic Komunák (Dunaföldvár)

61. Humanista Mozgalom

62. Hurtak Szeminárium

63. Idegen Fejlettebb Intelligenciában Hívők Közössége Egyház

64. Immanuel Gyülekezet 

65. Integral Yoga (Sri Chimnoy Center)

66. Issihia Misztikus Központ

67. Isten Gyülekezete Vallási Közösség

68. Iszlám Egyház

69. Jakob Lorber Kör

70. Jóga a Mindennapokban

71. Jövő Hídja Szabadegyház

72. Kaposvári Zsidó Hitközség

73. Karma Decsen Özel Ling Tibeti Buddhista Közösség

74. Karma Ratna Dargye Ling – Karma Kagyüpa Közösség

75. Kelta-Wicca Hagyományőrzők Egyháza

76. Keszthelyi Zsidó Hitközség

77. Kozmo Jóga Kozmosz Univerzális Szeretet Egyház

78. Kozmosz Univerzális Szeretet Egyháza

79. Krisna Völgy

80. Krisztadelphian Gyülekezet

81. Krisztusközösség

82. Kriya Yoga (Swami Prajnanananda)

83. Kvan Um Zen Iskola Magyarországi Közössége

84. Lángoló Szív Női Rend

85. Lélek Egyház

86. Magyar Boszorkányszövetség

87. Magyar Brahmana Misszió

88. Magyar Iszlám Közösség

89. Magyar Spiritiszta Szövetség

90. Magyar Taoista Egyház

91. Magyar Vaisnava Hindu Misszió

92. Magyar Vallás Közössége

93. Magyarországi Arany Rózsakereszt Vallásközösség

94. Magyarországi Autonóm Orthodox Izraelita Hitközség

95. Magyarországi Babalon Páholy

96. Magyarországi Bahá’i Közösség

97. Magyarországi Csan Buddhista Közösség

98. Magyarországi Csanbuddhista Egyház

99. Magyarországi Dzogcsen Közösség

100. Magyarországi Karma-Kagyüpa Közösség

101. Magyarországi Krisna-tudatú Hívők Közössége

102. Magyarországi Muszlimok Egyháza

103. Magyarországi Nyingmapa Közösség

104. Magyarországi Pantholokatolikus Tradicionális Egyház

105. Magyarországi Sathya Sai Baba Társaság

106. Magyarországi Szcientológia Egyház

107. Magyarországi Xuyun Buddhista Cha Központi Egyház

108. Magyarországi Zen Közösség

109. Magyarországi Zsidó Hitközségek Szövetsége (MAZSIHISZ)

110. Mahá Maitri Buddhista Közösség

111. Maranatha Lelkiismereti és Ideológiai Egyházközösség

112. Menóra Gyülekezet

113. Menóra Messiási Közösség (Jósiás Alapítvány)

114. Mokusho Zen Közösség

115. Nyingmapa Közösség 

116. Ökumenikus Vaisnava Egyház (Legfőbb Úr Híve)

117. OM Vishwa Guru Deep Hindu Mandir Mahapranhui Vallási Közösség és Szellemi Iskola 

118. Osho – Híd Önmagunkhoz

119. Ősmagyar Táltos Egyház

120. Ősmagyar Egyház

121. Peace and Unification

122. Radiesztéziás Szövetség (Varázsvesszősök)

123. Reiki Gyógyítók (Fényadók)

124. Resztoránus Egyház

125. Rime Buddhista centrum Sahaja Yoga

126. Rime Tenzin Sedrup Ling Buddhista Központ

127. Rózsakeresztes Rend

128. Sahaja Yoga

129. Saints RIME Tenzin Sedrup Ling Rime Buddhista Centrum

130. Sámánista csoportok

131. Sant Mat  (Mesterek Ösvénye)

132. Sátánista csoportok 

133. Scythe

134. Sekina Gyülekezet 

135. Shree Rajneesh Közössége

136. Sincerus Ateisták

137. Sivananda Yoga School

138. Solidaritas Mithraica Hitvalló Egyház

139. Sophia Perennis Egyháza

140. Sri Chinmoy Center (Integral Yoga)

141. Sri Mataji Nir Vízöntő Klubok Zen Kvan Um Iskolája

142. Szabadkőműves Páholyok

143. Szakja Tasi Csöling Buddhista Egyházközösség

144. Szangye Menlaj Gedün Gyógyító Buddha Közössége

145. Szellemi Búvárok Egyesülete

146. Szim Salom Progresszív Zsidó Hitközség

147. Születés Egyháza

148. Tan Kapuja Buddhista Egyház

149. Tantra Szangha Tarab Istitute

150. TeKiKaGyü

151. Teozófiai Társulat

152. Tiszta Lelkű Emberek Egyháza

153. Transzcendentális Meditáció

154. Új Akropolisz Kulturális Egyesület és Filozófiai Iskola

155. Új Egyház

156. Unity of Man (Emberiség egysége)

157. Univerzális Élet

158. Univerzum Egyháza

159. Üzenet – Közösségek (Branham Movement)

160. XuYun Buddhista Cha Központi Egyház

161. Vipasszaná Magyarország

162. Vishwa Nirmala Dharma Magyarországi Közössége

163. Vízöntő Klubok Zen Kvan Um Iskolája

2007 első felében 169 bejegyzett és 243 számon tartott egyház, ill. egyházként szereplő világnézeti közösség ismeretes Magyarországon.

Sok összetevője van a vallási helyzet színesedésének Magyarországon. Ezek közül most kettőre hívjuk fel a figyelmet. 

A több évtizedes elzártság a „vasfüggöny” felszámolása természetszerűleg a kelet-nyugati kapcsolatok intenzitásának a növekedését hozza magával. Az ebbe a folyamatba illeszkedő vallási dömping azonban első sorban másról üzen. Az önmagában egészségtelen vallási sokszorozódás, aminek tanúi vagyunk napjainkban ott lehetséges, ahol a társadalom súlyosan beteg. A gyenge lábakon álló társadalom, a demokratikus berendezkedés éretlensége, a mentális, a beilleszkedési zavarok, az erkölcsi fogyatékosság, a magatartási devianciák mind szállást készíthetnek vallások, szekták megtelepedésének, sőt, olyan vallási irányzatok befogadásának, melyek első renden nem az egészséges vallásgyakorlásra utalnak. Van egészséges vallási mozgalom, a helyi társadalomra szabott lelki ébredés, de itt nem ennek vagyunk a tanúi. A magyar társadalom beteg és ennek tünete a nem a legjobb irányban kibontakozó vallási „reneszánsz”.

Nemzeti körök az elmúlt években nagyobb figyelemmel fordultak a magyar ősvallás fölelevenített változatai felé, amint azt az egyházként bejegyzett szervezeteik is mutatják. A hirtelen felburjánzó, szinkretisztikus vallási közösségek valójában keveset őriznek a magyar ősvallás elemeiből, inkább azoknak a mai igényekhez szabott formáival találkozhatunk náluk. Egyik-másiknak a gyökerei időben visszanyúlnak a két háború közötti időszakra, térben pedig a magyar emigráció szórvány-közösségeibe. Tagjaik egy része jó keresztyénnek tartja magát, ugyanakkor részt vesz a pogány ünnepek, szertartások megtartásában. A római katolikus egyház ezért nyilatkozatot tett közzé, mely szerint keresztyének és pogányok nem árulhatnak egy gyékényen: a pogány magyarság és a magyar keresztyénség határai nem moshatók össze.

A történelmi egyházak hasonló megnyilvánulásaiból, vagy hallgatásukból nem derül ki az, hogy mit válaszolnak akkor, amikor megkérdezik, hogy a szolgálatukkal tudják-e legalább valamennyire ellensúlyozni a magyarsághoz tartozás kötelékeinek a módszeres és rendszeres szaggatását, ami napjainkban társadalmi méretekben folyik, a magyarság eredettudatának a csonkításával és hamisításával, vagy szándékos ködösítésével együtt? A probléma hátterében ui. az a kérdés húzódik, hogy a keresztyén egyházak mára csupán részben őrzői és erősítői a nemzeti önazonosság-tudatnak, nem úgy, mint voltak hosszú évszázadokon keresztül, más részben ugyanők a nemzeti identitás gyengítői is, amennyiben a hitvallásuktól idegen, divatos tanoknak és ideológiáknak helyet adnak a teológiai gondolkodásukban, tanításaikban. 

Nem kapunk választ azok számára sem, akik a történelmi egyházak ellentmondásos szerepén megbotránkoznak, mivel úgy látják, hogy egyrészt letéteményesei ugyan nemzeti értékhalmazok őrzésének, másrészt azonban - a tehetetlenségi nyomatékuknál fogva - igazolói is a mindenkori fennálló hatalomnak, lett légyen az ateista diktatúra a múltban, vagy neoliberális érdek-csoport a jelenben. A keresztyén egyházat azért bélyegzik judeokeresztyénnek, mivel szerintük a zsidóság világmissziójának eszközévé züllött és a nyíltan nemzetellenes, a népirtásig magyargyűlölő neoliberális ideológia szálláscsinálóinak szerepein osztozik. Ha úgy látnák, hogy a hazafias elkötelezettségre nevelés ugyanúgy része az egyház szolgálatának, mint az elmúlt századokban, feltehetően nem fordulnának annyian az  újpogány közösségek felé.

A késedelmes és nem kielégítő válaszok egyre nagyobb elégedetlenséget szülnek. Nagy lépést jelentene a problémák tisztázása a teljes nyilvánosság előtt, de - tekintettel arra, hogy a tömegtájékoztatás tabu-témaként kezeli ezeket a kérdéseket - a tisztázódás a mai körülmények között, egyelőre elképzelhetetlen.

**********************************************************************************

„A hit pedig a reménylett dolgoknak valósága

 és a nem látott dolgokról való meggyőződés.” 

(Zsid.:11,1.)

**********************************************************************************

4. A KERESZTYÉNSÉG

4.1. A legnagyobb világvallás


A világvallások sorát a keresztyénség vezeti. Európát a keresztyénség tette, a mai, pozitív értelemben vett Európává, ezért szorul magyarázatra, hogy miért marad ki még az említése is az Európai Unió Alkotmányából. Történik ez abban az Európában, melynek összlakossága (kerekített százalékban) :



vallás és felekezet:




%




római katolikus, görög katolikus, ortodox : 

60     



protestáns (anglikánokkal együtt)


30     



egyéb vallású és ateista




  7.9   



muzulmán





  2.06 



izraelita felekezetű




  0.04 
A Föld lakossága - több, mint 6 milliárd lélek - viszonylatában (2004.) :

vallás és felekezet:

millió lélek:



% :

keresztyénség


2100




34

iszlám, távol-keleti

1300




21

hindu, buddhista együtt 
1276




20.6

primitív vall. és ateista
            1100




18

kínai népi vallás
              394




  6.3

zsidóság


    20




  0.1

Összes:



6190



          100.0


A Föld lakossága évi 1.25 % -al növekszik, ezen belül a keresztyén népesség 1,12 % -al, s pl. az iszlám 1,76 % -al. A keresztyénségen belül: a római katolikusok : - 1.120 millió, a protestánsok 622 millió lelket számolnak.
4.2. A keresztyénség hite


A keresztyén világ középpontjában Jézus Krisztus áll. Róla neveztetnek a követői keresztyéneknek (= krisztusi embereknek). Ő a bűnös embervilágot kegyelmébe fogadó Isten megtestesülése (Fil.:2,5-11.), aki a legnagyobb szeretetet fejezi ki azzal, hogy tanít, csodát tesz, gyógyít, s végül az életét áldozza a rábízottakért. Kereszthalálával, amit a bűnösök helyett szenved el, eleget tesz Isten igazságos ítéletének, a föltámadásával pedig megpecsételi a diadalát a bűn, a gonosz, a halál, a kárhozat erői fölött, utat mutatva az övéinek az örök életre és üdvösségre. 


Egyetlen út vezet az embertől Istenhez, s ez az Istentől ajándékozott hitnek az útja. A hit kapcsol Isten és minden hitben járó közösségébe. Augustinus egyházatya így vall Isten-élményéről:  „Mi az, ami átvilágít engem és átjárja a szívemet anélkül, hogy sebet ejtene rajta? Megborzadok tőle, amennyiben ismeretlen a számomra, de tüzet fogok tőle, amennyiben hasonlítok hozzá.” A hitet megélhetjük úgy, mint megragadottságot attól, amihez feltétlen közünk van (Tillich Pál). A krisztushit beteljesíti és egyúttal meghaladja a vallásosságot, amikor leleplezi a vallásos ember bűnét, aki az „adok, hogy adj” (do ut des) –elvű áldozati kultuszával az isteni erőket az emberi célok jármába kívánja fogni, az embert Isten helyére állítani. (Barth Károly) A krisztushit az, ami Istent mindig Istenként tiszteli és az embert a maga helyén, Isten akaratának engedelmeskedve, valódi hivatásához segíti. 

Az igaz hit „nemcsak az a bizonyos megismerés, melynél fogva igaznak tartom mindazt, amit Isten Igéjében nekünk kijelentett, hanem egyszersmind az a szívbeli bizodalom is, melyet a Szentlélek az evangélium által gerjeszt bennem, hogy Isten nemcsak másnak, hanem nekem is bűnbocsánatot, örök igazságot (megigazulást) és életet ajándékoz kegyelméből, egyedül Krisztus érdeméért.” A keresztyén ember mindazt hiszi, amit az Evangélium ígér, s amire az egyetemes keresztyén hitvallások tanítanak. 


Az Apostoli Hitvallás az a hitvallásos alap, amit a legtöbb – magát keresztyénnek valló – egyház egyetemesen elfogad.

**********************************************************************************

„Hiszen kegyelemből van üdvösségetek hit által

 és ez nem tőletek van, Isten ajándéka ez,

 nem cselekedetekért,

 hogy senki se dicsekedjék.” 

(Ef.:2,8-9.)

***************************************************************************

4.3. Az Egyház titka


Az egyház a mennyei Atya dicsőítésének helye, Jézus Krisztus gyülekezete, a Szentlélek közössége. Eredete szerint coetus electorum – a választottak gyülekezete. Létmódja a Krisztus Teste (corpus Christi) : az egyház addig egyház, amíg Krisztus Testének tagja.(Ubi Christus, ibi ecclesia = az egyház ott van, ahol Krisztus van) Életrendje szerint a szentek közössége (communio sanctorum), ahová Isten gyermekei elhívást nyertek, hogy εκκλησια  (= kihívottak, elhívottak gyülekezete) gyanánt szolgáljanak.


Kálvin János mondja: „Isten titkos eleve elrendelése szerint, igen sok juh van az egyházon kívül és igen sok farkas van benne az egyházban.” (Visibilem ecclesiam observare, invisibilem credere necesse est = a látható egyházat tanulmányozni, a láthatatlan egyházat hinni szükséges.)  ) 
 A földi szemmel átható egyház sokfelé ágazó, sokszínű és emberileg gyarló intézmény is. A hitben megismert, hordozott – láthatatlan - egyház egy és egyetemes. Ez utóbbi vonatkozásában érvényes, hogy az egyházon kívül nincs üdvösség. (Extra ecclesiam nulla salus) 


Felekezetismereti szempontból meg kell említenünk, hogy egy ország egyházainak a felsorolásánál találhatunk számos szervezetet, ami nem felel meg az egyházról alkotott elképzeléseinknek. Ugyanakkor rábukkanhatunk olyanokra, melyek magukat nem vallják egyháznak, a tevékenységük alapján mégis annak lehet minősíteni őket. Még árnyaltabbá válik a probléma, ha azt vizsgáljuk, hogy melyik felekezet milyen egyháznak vallja magát? Mert azon túl, hogy számos egyházként bejegyzett intézménynek már a neve is megtévesztő, egyes esetekben megállapítható, hogy a szóban forgó egyház szolgálata a saját hitelveivel sem egyeztethető össze. Ez akkor fordul elő, amikor az egyházi közösség színből, érdekből vallja magát egy nagyobb irányzathoz tartozónak, miközben annak hitelveivel akár ellentétes gyakorlatot folytat.


 Az egyház nem önmagáért van, hanem azért, hogy Isten Igéjét tisztán hirdesse, mind a szószékeiről, mind egész életműködésével, Isten kegyelmi eszközeit helyesen közvetítse, életrendjét az egyetlen mércéhez, az Igéhez igazítsa és az isteni kegyelemre felelő hálaadását a szeretet cselekedeteivel kifejezze. A keresztyén antropológia vallás- és emberképe hozzásegít bennünket ahhoz, hogy az egyházképünk határozott körvonalakat nyerjen, s különbséget tudjunk tenni a hagyományait gépiesen őrző „népegyház” és a küldetését vállaló, a missziói parancsban személyesen érintett, „hitvalló egyház” között.


A legkeresztyénibb egyháznak az evangélium szerint megújított egyházat tartjuk, melynek közös protestáns alapelveit a Reformáció mind a nagy, mind a kisegyházai elfogadják:

- egyedül kegyelemből (sola gratia), egyedül hit által (sola fide), egyedül a Szentírás (sola Scriptura), egyedül Krisztus (solus Christus), egyedül Istené a dicsőség ! (soli Deo gloria)

**********************************************************************************

„Mert más fundamentumot senki nem vethet 

azon kívül, amely vettetett,

 mely a Jézus Krisztus.” 

(I. Kor.:3,11.)

**********************************************************************************

5. EGYHÁZ ÉS VILÁG

**********************************************************************************

„Mert sok hitető jött e világra,

 akik nem vallják a Jézust

 testben megjelent Krisztusnak.

 Ez a hitető és az Antikrisztus.” 

(II. Jn.:7.)

**********************************************************************************

5.1.  A szabadkőművesek 


Eredetüket a középkor szabadalmakat élvező kőfaragóira vezetik vissza, akik elnevezésükkel  (free-mason) különböztették meg magukat a közönséges kőművesektől. A nem egyszer művészi rangra emelt mesterségük titkait szigorúan őrizték és szájhagyomány útján adták tovább nemzedékről nemzedékre. Hagyományaik országhatárokon át terjedtek és sajátos rituálét gyakorló közösségekbe tömörítették őket. A XVIII. századtól ezek a közösségek értelmüket vesztették, mivel szakmai tudásukra nem volt többé szükség és felszámolódtak. Örökségüket azonban új, átvitt tartalommal töltötte meg a szabadkőműves mozgalom. Képviselői a fennálló világi és egyházi hatalom háta mögött szervezkedtek titkos társaságokba. Magukat igazságkeresőknek, a humanitás temploma építőinek, világjobbítóknak állították, akik fokozatos beavatás útján elnyerhető, önmegváltó ismeretek megszerzésére képesek eljutni.


Szervezetük illegális, titkos, zárt testvériség maradt, ami rendszerint kivívta a hatalom rosszallását. A filozófikus-filantrópikus, haladást hirdető tanításuk kerülni igyekezett ugyan a politikai és vallási kérdéseket, tevékenységük azonban mégis antiklerikális, anarchista, kozmopolita elveket valósított meg. 


Szabadkőműves rendnek minősítették magukat. A beavatási szertartások során „inassá”, „legénnyé”, majd „mesterré” avatják a különböző páholyokba szervezett tagjaikat. A páholy rendelkezik „szentéllyel”, ahol a rituális együttléteik zajlanak. Országonként a páholyok nagypáholyt alkotnak. Ezek 85 országból 600 küldöttel tartottak világkongresszust Madridban 2001-ben.


Szimbolikájukban – többek között - szerepel a faragatlan kő, a fekete-fehér kockás tábla, a G-betűs, ( = gnozis) 5 ágú csillag, vagy kőműves szerszámok, mint kalapács, véső, vakolókanál, kötény, körző, szögmérő, stb.


Közös örökségük az, hogy visszanyúlnak a zsidó misztikához, melyeknek – az ószövetségi könyvek alapján – a középpontjában a templomépítő Salamon király és Hirám főépítész, valamint azok munkatársai, segédei állnak.


A szabadkőművességnek számtalan ágazata alakult ki, attól függően, hogy milyen hagyományokra építettek. Az Angliában szövegezett alkotmányuk (Anderson James, 1723) a kőművességet visszavezeti az első emberre Ádámra és a teremtésre. A skót André-Michel de Ramsay (1686-1743) a keresztes hadjáratok templomos lovagjaihoz tért vissza, akiknek a rendjét a francia király betiltotta 1312-ben, vagyonukat elkobozta, vezetőiket kivégeztette. Bosszúállásra irányuló, titkos szervezkedés jellege maradt a meghatározó a 33 fokozatba beavató rendjében. 


A különféle ágazatok attól függően alakították ki arculatukat, hogy mennyire mélyedtek bele a zsidó misztikába, gnosztikus bölcselkedésbe, a szellemvilág spiritiszta kutatásába, az alkímiába, mágiába, okkultizmusba, ezoterikába, s ettől függően alakultak Rózsakeresztes Társaság, vagy Illuminátus Rend, a Fény Társulata, a Templomos Lovagok Rítusa, vagy Teozófiai Társaság, stb. Jelszavuk a francia forradalomban kompromittálódott „szabadság, egyenlőség, testvériség”, másképpen a „szabadság, egyenlőség, szerelem,”, vagy: „bölcsesség, erő, szépség”.


Az egyik vadhajtásának tekinthetjük a sátánisták vallási közösségét. Alapítójukat Crowley Alistert az 1888-ban Londonban létrehozott Arany Hajnalpír Páholy tagjává avatták. Bírálta a keresztyén egyházat, tagadta az ember eredendő bűnösségét és az embert istenként, önmagát pedig antikrisztusként tiszteltette követőivel.


Amerikában 1967-ben hívta életre Howard Levy a „Church of Satan” –egyházát, melyben 99 beavatási fokot jelölt ki tagjai előtt, mivel a halandó számára elérhetetlen 100. fokozat már Baphomet démon territóriuma. Korlátlan elfogadásra, ismeretszerzésre, élvezetekre buzdított és bosszút, valamint tudatos bűnelkövetést tanított híveinek.


Keresztyén szemmel a szabadkőművességet – az önmeghatározása ellenére – vallásos világszervezetnek minősítjük, mivel a vallásos érintettségéhez nem férhet kétség. A rituáléjuk kellékei között a Bibliát is megtaláljuk, igaz, hogy ezt nem Isten írott kijelentéseként, hanem egyfajta varázskönyvnek használják. Újszövetségi részleteket az ókori Apolló-, Mithrász-, és napkultusz fölelevenítésére használnak. Jézus Krisztust legfeljebb úgy emlegetik, mint a szellemi nemesség megtestesítőjét, azaz: emberi eszményképet. Az általuk istenségnek mondott Legfőbb Lény – szerintük – megelőzi a bibliai kijelentés Istenét. Gnosztikus felfogásuk miatt szabadulni igyekeznek az ismeretszerzés minden akadályától és a krisztushitet elvetik, mint az üdvözítő tudáshoz vezető út egyik béklyóját. 


A római katolikus egyházban XII. Kelemen pápa 1738-ban egyházi átokkal sújtja azokat, akik szabadkőműves társaságokba belépnek.  1983-ban az egyház kijelenti, hogy a keresztyén tanítás összeegyeztethetetlen a szabadkőműves tanokkal. Megtiltja a római katolikusoknak, hogy alávessék magukat a szabadkőműves beavatási szertartásnak. Tanításuk szerint a szabadkőművesek a halálos bűn állapotában vannak, szent áldozásra nem járulhatnak. XI. Pius pápa - a szocialisták mellett - a szabadkőműveseket nevezte az egyház legfőbb ellenségeinek.


Sajtóinformációk szerint a szabadkőművesség az 1960-as évek második felében beépült a Vatikánba és megszerezte ott a pénzügyi hatalmat. I. János Pál pápa hirtelen halálát egyesek annak tulajdonítják, hogy áldozata lett a velük szemben vállalt küzdelemnek.


Magyarországon a XVIII. században megalakult páholyokat 1794-ben feloszlatják, s csupán a Kiegyezés után alakulnak újjá. A XIX. század végén a történelmi Magyarországon 45 páholy működik, 2400 taggal. 1920-ban, de 1945 után is betiltják őket.


Ugyancsak sajtóinformáció szerint a mai csonka-Magyarországon több, mint 200 páholy működik, több ezer taggal. Kb. két tucat közösségük önálló, bejegyzett egyházként funkcionál.

5.2. Az „Új Korszak” – áramlat  (New Age)

Egy világnézetnek tűnő álvallás akkor lesz a felekezetismeret tárgya, ha olyan tényezővé erősödik, amellyel már minden felekezetnek számolnia kell.


Az Új Korszak világszemlélete monista. Ez az a bölcseleti szemlélet, mely szerint csupán egyféle valóság létezik. Monistákból vannak legalább kétfélék: - akik mindent az anyagra (Marx) és akik mindent a szellemre (Hegel) vezetnek vissza. Ilyen Spinoza, aki a természetet azonosítja Istennel és a természetmagyarázata teológiai okfejtésbe torkollik. A monizmus áthidalja azt a különbséget, ami szerintünk a tudatunk és a minket körülvevő világ, a szellem és az anyag között van.


Következésképpen a test és lélek, az anyag és a szellem, az ember és az Isten, valamennyi létezővel együtt egyetlen egységbe rendeződik: minden egy. Olyan rendszer részei vagyunk, mely azonos elemekből épül fel: ugyanazon elemek különböző alakzatai : az anyag és szellem, a test és a lélek, az ember és az Isten.


Ha így van, akkor Isten bárhonnan és bárhol, bármikor megközelíthető, bármilyen természeti valóságon keresztül. (Pl. a biológia óra, mint „katekézis”.)


Ha így van, akkor az evolúciónak, s az emberi képességek kibontakoztatásának nincsenek határai.


Ha így van, akkor az ember számára nincs lehetetlen, ha megfelelő képességekre tesz szert.


Ha így van – tehát, ha Isten és ember azonos lényegű alkotóelemek egy közös rendszerben – akkor föl is cserélhetőek: az istentisztelet kiváltható az embertisztelettel.


Ha pedig az ember áll a Világegyetem középpontjában a saját képességeivel, akkor nyilván az érdeklődésének előterébe kerül az a tudás, azok az eszközök, praktikák, azok a területek, melyektől az emberi képességek megsokszorozódását lehet remélni.


Az Új Korszak nem mond újat, amikor világnézetileg föleleveníti a monista, panteista, gnosztikus tanokat. Ezek ugyanúgy sok évszázada koronként megjelenő „kísérőink” és kísértőink, mint a lélekvándorlás tana, az anyag átalakításának (aranycsinálás, alkímia) a mestersége, a mágia a boszorkányság, a sátánizmus, a jövendölés, az okkult, a spiritiszta módszerek, szuggesztiós technikák, a dianetika, a szcientológia, az agykontroll, a földön kívüliekkel keresett kapcsolat, a végletekig túlhajtott utópista nézetek.


Az Új Korszak világszemlélete szerint a mögöttünk levő évezreddel lezárult a „Halak kora” és most a „Vízöntő kora” következik, melyben az ember maga válik Istenné.


Amikor az Új Korszak ideológiából vallássá lesz, akkor sem mond újat, hiszen minden világvallásban  és különösen a keresztyénségben sarkalatos küzdelem folyik azzal a bűnök bűnével szemben, amely – minden más bűn legmélyén meghúzódva – ebben ragadható meg: - az ember Isten helyébe akar lépni.


Az Új Korszak mint vallás Isten mindenhatóságát az ember mindenhatóságával cseréli föl. Nem a világot rendeli Istenhez, hanem Istent rendeli a maga világához, ahogy a pogány vallásokban cselekedték. A Teremtőt egybe mossa a teremtménnyel. A teremtő Atya helyébe a kozmikus energiát, a személytelen erőt helyezi. Isten nem áll a Világmindenség fölött, hanem Ő minden: - a sár és a gondolat, a szervetlen anyag és az élővilág, a jó és a rossz egyformán.


Vallja azt, amit már a Kr. e. a 2. századtól vallottak a gnosztikus filozófusok : - az emberben rejlő – vagy inkább raboskodó – Isten aszkézissel kiszabadítható. Istenhez el lehet jutni az emberi értelem útján, van megvilágosító és megváltó ismeret, amely az embert megszabadítja a bűntől, a rossztól és Istennel egyesítve, halhatatlanná teszi.


Az Új Korszak Isten hatalmát fölcseréli az emberi hatalommal, az emberhez aláhajló, önfeláldozó szeretetet az önérvényesítéssel, a bűnbánatot és a megtérést a bűn relativizálásával, a megigazulást és megszentelődést a tudatállapot-módosulással, a puritán hivatásgyakorlást és alkotó munkát a meggazdagodás és siker sürgetésével, az imádságot a pozitív gondolkodással és meditációs tréninggel, az Istenbe vetett bizalmat az önbizalom erősítésével, a megváltást az önmegvalósítással, Isten törvényét emberi előírásokkal, Isten teremtési rendjét a földi káosszal, az Istennel való közösséget a természet harmóniájával, a bibliát a vallási szinkretizmussal, Jézus Krisztust egy alkalmi guruval.


Így lesz a világnézetből vallás, sajátos „teológiával”, melynek konkrét „elképzelései” vannak a jövőnkről:

· az egységes világrend nevében lép fel, nyíltan világuralomra tör;

· a globalizációs folyamatok irányítása egyetlen Központ kezében összpontosul;

· az egyes nemzet-államok, regionális, kontinentális kultúrák felszámolásra kerülnek;

· mindennemű javak központi elosztását ígéri és kötelezi az egyént, hogy teljességgel alárendelje magát a globális céloknak;

· az összemberiség minden gazdasági, társadalmi, kulturális kérdésében, egzisztenciális ügyében a Központ dönt, mely minden szférát totálisan ellenőriz;

· az összemberiség fölött a nyugati fajok uralmát biztosítja és megsemmisíti azokat, akik a globális rend ellen lázadnak;

· minden más vallást megszüntetve, egységesen bevezeti az ember tiszteletének vallását, a halálkultusz fölelevenítésével, Lucifernek szentelt tömegünnepekkel, stb.

Amíg a szekták kiszakítanak egy-egy részt az egyházból, s a világból, sőt, elszigetelik áldozataikat, addig az Új Korszak inkább beépül minden vallásba és ideológiába. Az eszközökben nem válogatós. Rendesen azokat az eszméket, ügyeket lovagolja meg, melyeken keresztül széles rétegek megszólíthatóak. Vallási tanait inkább tudományos köntösbe csomagolva népszerűsíti, mert így hatékonyabban terjesztheti. Divatos, népszerű, sőt, közmegbecsülésnek örvendő, jó ügyeket karol fel (természetvédelem, emberi kiteljesedés, egészséges életmód, stb.), amiknek leple alatt azután a saját eszméit terjeszti.

Mivel jelen vannak az egyházakban is, sok derék keresztyén ember jó szándékúan nekik segít a modern mágiájuk, világnézeti divatáramlataik propagálásában.

Sajátos közösségeiket nehéz elkülöníteni azoktól, melyekre ráépültek. A felekezeti csoportoknál rengeteg átfedés van a más vallású, a keresztyén színezetű és a New Age- csoportok között, ezért nehéz tevékenységüket a mindennapokban diagnosztizálni, leleplezni és a helyükre tenni.

A saját becslésük szerint a világon 500 millió hívük van, akik abban bíznak, hogy az Új Korszak világra kiterjedő hálója, azonos szellemiségű spontán csoportosulásokkal szövődik tovább.

Egyik ismertetőjük a hazai interpretátoraik között Baktay Ervin, Bistey Zsuzsa,

Egely György, Hamvas Béla, Jankovich István, Kosutány István, Müller Péter,

Nemere István, Oláh Andor, Popper Péter, Szepes Mária neveit sorolja fel.

5.3. Posztkommunista örökség


Láthattuk, hogy több kisegyház esetében szakadáshoz vezetett az, hogy hitelveikkel összeegyeztethetetlennek tartották az ateista diktatúrával történő bármiféle kiegyezést, együttműködést. Problémájuk a történelmi, nagy egyháztömbökben ugyanúgy jelentkezett, s ahol nem vezetett nyílt szakadáshoz, ott is megosztotta az egyházi közvéleményt a hatalomhoz való viszonyulás kérdése.


Az ateista diktatúra az 1950-es évekig nyíltan, azt követően pedig burkoltan, de annál hatékonyabban harcolt az egyházak ellen. Megfosztotta őket vagyonuktól, ingatlanaiktól, felszámolta intézményeiket, államosította iskoláikat, betiltotta missziói munkájukat és sajtóikat, vagyis társadalmi mozgásterüket elvette, cselekvésképtelenségre és a templomokba zárva, vegetálásra ítélte őket. A teljes felszámolásuktól az államhatalmi terrort az tartotta vissza, hogy a világ közvéleménye folyamatosan számon kérte rajta az emberi jogok – köztük a vallásszabadság – érvényesülését. 

Azért, hogy kifelé felmutathassa azt, hogy az egyházak léteznek és ezzel igazolja a diktatúra „demokratikus” voltát, ugyanakkor azonban folytathassa az egyházak ellen vívott, ideológiai harcát, az állami terror felhagyott a külső nyomásgyakorlással - lelkipásztorok egyházi vezetők bebörtönzésével, a hívők nyilvános megalázásával, zsarolásával és hátratételével - és létrehozta az Állami Egyházügyi Hivatalt, mely mint a kommunista párt meghosszabbított karja, ellenőrzést gyakorolt valamennyi egyház fölött. Mivel az ÁEH hagyta jóvá a vezetői kinevezéseket, csakhamar minden vezetői státuszba, de még a fontosabb parókiákra is a számára „megbízható” személyek kerültek, akik a külső szemlélő számára ugyan az egyházkormányzatot testesítették meg, valójában azonban az ateista diktatúra ügynökeként, az egypártrendszer funkcionáriusaként tevékenykedtek. Az így kialakult békepapság – némi ellenszolgáltatás fejében – az ateista diktatúra célkitűzéseinek megvalósításán fáradozott, egyházi eszközök és egyházi emberek felhasználásával. Az egyházakban „belülről” bevezetett államhatalmi irányítás minden külső kényszer alkalmazásánál nagyobb hatékonysággal mérgezte, gyengítette, épített le a maradék egyházi életet.

A kommunista „kirakatpolitika” velejárója volt az, hogy az általa szükségesnek ítélt egyházi szolgálatokat fenntartotta, sőt, ha kellett, életre hívta, de valamennyit ellenőrizte, saját embereivel kormányozta, ide értve az egyházak nemzetközi kapcsolatait, a tanítóhivatalt, a törvényhozást, stb-t. Nemzetközi szinten ezért lehetett a keleti blokk egyházi békemozgalma (KBK) nemcsak ellenlábasa a szabad világ keresztyén békemozgalmainak, hanem egyenesen Moszkva politikai szócsöve. Az egyházi törvényhozás ezért hozhatott olyan törvényt ami gyakorlatilag felszámolta a hiteles egyház létfeltételeit is, viszont beépítette az ateista diktatúra által kívánatosnak ítélt ideológiai paneleket az egyházi institúcióba.

Az egyház és állam között megkötött egyezmény betartását a hatalom sohasem vette komolyan: az érdekeinek megfelelően, önkényesen értelmezte. Az egyházi funkcionáriusok fölesküdtek a sztalinista-ateista alkotmányra. A békepapi egyház vezetők a különböző egyházak élén egyszerre „ismerték fel” a marxista-leninista ideológiának leginkább megfelelő teológiai irány művelésének lehetőségét. Másfajta teológiát művelni azonban nem lehetett, a másként gondolkodókat büntették és hatalmi eszközökkel takarították el az útból. A „kirakatpolitika” még „marxista-keresztyén párbeszéd” fórumát is megteremtette, amin azonban csak egyoldalú vélemények hangozhattak el és kaphattak nyilvánosságot.

Mindezek ismeretében érthető az egyes egyházi közösségek óckodása  attól, hogy – bizonyos előnyökhöz jutás fejében - kimozduljanak az inkább választott illegalitásból. Nem egy szakadás konkrét oka az volt, hogy a hitelveivel nem tudta mindenki összeegyeztetni az együttműködést az ateista diktatúrával. A történelmi egyházakban pedig soha nem látott messzeségbe szakadt egymástól az egyház vezetése és népe. 1989-től sokan az itt említett problémák megoldódását, a belső megosztottság, s a külső szakadások orvoslását várták.

Valóban az egyházra várt volna az a feladat, hogy az erkölcsi megújulás élére álljon, s ennek első lépéseként rendezze a saját sorait és a két évezredes keresztyén gyakorlat szerint személyes, konkrét és nyilvános bűnvallást gyakorolva számoljon le egy sötét korszak minden terhével. Ebben az esetben azonban a pártállam által kinevezett egyházi vezetőknek maguknak kellett volna személyesen, konkrétan és az ország-világ nyilvánossága előtt megvallani, hogy elárulták Isten ügyét, s az anyaszentegyház népét, amikor Isten-ellenes, egyház-ellenes, nemzet-ellenes politikai erők zsoldjába álltak. Erre ők nemhogy nem voltak hajlandók, de másoknak sem engedték, hogy így járjanak el, s ezzel elvették az egyháztól az erkölcsi talpra állás lehetőségét. Azt viszont elősegítették, hogy az egyház korábbi ellenségei, minden cezúra nélkül, tömegesen beépüljenek az egyházi vezetésbe és a hangadók ne az egyház tisztulását követelők legyenek, hanem a bűnöket, vétkeket a szőnyeg alá söprők, az önmagukat igazoló „szerecsenmosdatók”. A régi-új hatalom tehát gondosan vigyáz arra, hogy az egyház ne lehessen az, aminek rendeltetett, ne legyen jelentős tényezője a hazai közéletnek és semmiféle – az átmentettek számára kényelmetlen – erkölcsi megújulás ne rontsa a párttitkárból minden átmenet nélkül az egyháztanács tagjává  vagy presbiterré avanzsáltak közérzetét.

Azok a közösségek, melyek 1989-től az újraegyesülés lehetőségét várták, látván azt, hogy – talán más címkével, talán átöltözve, de – ugyanazok folytatják csaknem ugyanazt, amit korábban, a diktatúra évtizedeiben, jórészt úgy döntöttek, hogy inkább továbbra is fenntartják saját autonómiájukat.

Az 1989. évi ún. „rendszerváltás” voltaképpen a diktatúrában felszínre került politikai elit sikeres hatalomátmentési kísérletének bizonyult, párhuzamosan az ország – igazában  virtuális – demokratizálásának, jogállamiságának szalonképessé tételével a nemzetközi környezetben. A társadalmi viszonyok azonban a késő-kádári diktatúra viszonyait rögzítették, annak a kétes hatékonyságú módszereivel és perspektívátlanságával együtt. Az egyházakat meg-megújuló politikai támadásokkal kényszerítették arra, hogy ne mozdulhassanak el a diktatúrában kijelölt, megalázó helyükről.

A rögzített viszonyok és vezető-réteg mellett változott azonban az ideológia: - a leninista-sztalinista-marxista világnézetet a neoliberális ideológia váltotta föl és vezettetett be, a társadalom megkérdezése nélkül. Akik korábban Moszkva diktátumait érvényesítették a nemzet rovására, mint hivatásos hazaárulók, azok most a vezető hatalmak és multinacionális cégek, nemzetközi pénzoligarchiák egyeduralmának a hazai érvényesülését igyekeztek előmozdítani. A demokrácia, jogállamiság, piacgazdaság jelszavainak harsányan hangoztatása közben arról elfelejtették tájékoztatni a közvéleményt, hogy az időszerű feltételek között semmilyen piaci verseny nem tisztességes és nem előnyös a haza polgárai számára, s a demokrácia és jogállamiság szabadságát éppen a vagyonából kisemmizett, (= privatizált) azaz, önrendelkezésétől megfosztott magyarság nem élvezheti.

A balliberális hatalom politikai stratégiája a neoliberalizmus népszerűtlen „szektáját” uralkodó „világvallássá” – egyesek megfogalmazása szerint a „sátán vallásává” – tette Magyarországon.

5.4. Népmozgalmi adatok tükrében


A keresztyén felekezetek megoszlása 2001-ben:

Felekezet:

Lélekszám:

Összlakosság arányában:
Felekezethez







%


  
tartozás arányában: %

Római katolikus
5.289.521

52



69.5

Görög katolikus
   268.935

  2.6



  3.5

Református

1.622.706

16



21.3

Evangélikus

   303.864

  3



  4

Ortodox

     15.298

  0.15



  0.2

Egyéb protestáns
     96.823

  0.97



  1.4


Magyarország 10.200.000 lakosából  2.590.000 lélek nem nyilatkozott a felekezeti hovatartozását illetően. A 7.640.000 felekezethez tartozóból 1.623.000 mondta magát reformátusnak. A Csonka-Magyarország 2.200.000 reformátusából 570.000 nem vállalta a felekezeti hovatartozást. Ebben a tekintetben a nyugati megyék római katolikus  népessége a legvallásosabb és a keleti megyék reformátussága a legkevésbé vallásos. Az 1950-es évek elejéhez képest Hajdu-Biharban 11,7 %-al, Szabolcs-Szatmár-Beregben 18,5 %-al csökkent a reformátusok aránya.


Az egyháziasság vállalása a nagyvárosokból a falvak felé haladva növekszik. A nők 77 %-a, a férfiak 72 %-a vállalta az egyházhoz tartozást. Ez az arány az életkor növekedésével párhuzamosan is növekszik, a 85 éveseknél pl. 90.4 %. A népességen belül a 65-75 évesek között a legmagasabb a reformátusok aránya. 


Egyes felmérések szerint a lakosság 75 %-a vallja magát keresztyén felekezethez tartozónak, de csupán 15 %-a gyakorolja aktívan a vallását. A hitoktatásban évente kb. fél millió gyermek részesül, amit azonban 34 felekezet (!) katechetái végeznek.


A neoprotestáns kisegyházak 1945 után Magyarországon a Szabad Egyházak Szövetségébe (SZET) tömörültek, akkor még 7 tagegyházzal. Az 1987-es adatok szerint a SZET alkotói:







Lélekszám:
Gyülekezetek:
Lelkészek:

· Baptista Egyház



20.000


430

100

· Evangéliumi Pünkösdi Közösség

  5.000  

155

  30

· Evangéliumi Testvérközösség 

     900


    9

    4

· Élő Isten Gyülekezete


     600


    8

  10

· Hetednapos Adventista Egyház

  6.000


131

  85

· Isten Egyháza



     200


    5

    4

· Keresztyén Testvérgyülekezet

  2.200


  30

  30

· Metodista Egyház



  2.000


  39

  11

· Nazarénus Egyház


      
  7.000


112

  35

· Őskeresztyén Apostoli Egyház

  2.500


  63

  20

· Szabadkeresztyén Gyülekezet

     600


  24

  32

· + 9 tagegyház



39.100


885

322

86.100

         1.891

683

Világviszonylatban a legnagyobb protestáns felekezetek lélekszám szerinti sorrendje (millió főben) :


Baptista

110


Pünkösdista

105


Egyéb kisegyházak
  78


Anglikán

  77


Református

  75


Metodista

  75


Evangélikus

  70





590

5.5. Az egyházi törvény


Az 1990. évi IV. tc. 9. paragrafusa (1990. január 24.) jogilag szabályozza az egyházi státuszt, minden felekezetet egyenjogúnak ismerve, ezért a SZET, mint a kisegyházak érdekképviseleti szerve, megszűnt.


Azonban 7 tagegyház – az Élő Isten Gyülekezete, Evangéliumi Pünkösdi Közösség, Evangéliumi Szabad Eklézsia, Isten Egyháza, Magyarországi Baptista Egyház, Magyarországi Metodista Egyház, Őskeresztyén Apostoli Egyház – megalakította érdekvédelmi szervezetként 1995-ben az Evangéliumi Szabadegyházak Szövetségét. (ESZSZ)


Az említett egyházi törvény – amit sokan csak „szektatörvényként” emlegetnek - nem vizsgálja az egyes egyházak tevékenységét, sem annak előzményét, minőségét, színvonalát. Az egyház az államtól elválasztva, szabadon dönt a működését érintő kérdésekben. A törvény bármely állampolgárnak felhatalmazást ad arra, hogy azonos hitelveket vallókkal egyházat alapítson vallásuk gyakorlása céljából. 100 természetes személy elégséges az egyházalapításhoz, azzal a feltétellel, hogy az alapítók megalkotják a leendő egyház működési szabályzatát, ügyintéző tisztségviselőket választanak, akik a hatóság előtt képviselik érdekeit és nyilatkoznak arról, hogy tevékenységük nem ütközik törvénybe. Új egyház alapítását a hatóság csak abban az esetben tagadhatja meg, ha a fönti követelményeknek nem tesz eleget. A bejegyzett egyház jogosult a közcélú adomány utáni kedvezmény igénybe vételére felhatalmazó igazolás kiállítására.


Az egyház akkor tekinthető megszűntnek, ha törlik a nyilvántartásból, erre pedig akkor kerülhet sor, ha: - más egyházzal egyesült, ha két vagy több egyházra vált szét, ha kimondta önmaga feloszlatását, vagy bíróság ítélte a tevékenységét törvénysértőnek.


A „szektatörvény” – elnevezést azért érdemelte ki ez a törvény, mert úgy emancipálta  az egyházakat, hogy nem tett különbséget az 1000 éve itt működő és a tegnap alapított között. Nem mérlegelte azt, hogy milyen történelmi, társadalmi, kulturális  szerepe volt és lehet a történelmi, valamint az egyéb egyházaknak a nemzet életében? Nem válaszolt arra a kérdésre, hogy mi értelme van az alkalmi, ezoterikus, vagy destruktív szektákat egy kategóriába sorolni pl. a velük még egy lapon sem említhető római katolikus egyházzal?  


A törvény nyilvánvalóan a történelmi keresztyén egyházak megalázását és gyengítését célozta. Pusztán felekezeti szempontból vizsgálva azt állapíthatjuk meg, hogy amikor a nem egészen 200.000 lelket számláló kisebbség kívánalmait erőszakolja rá a több, mint 7,5 milliós többségre – amely valamelyik történelmi felekezethez tartozónak vallotta magát – akkor az éppen nem az érett demokrácia, hanem inkább az ateista diktatúra sötét, egyházellenes korszakát idézi. A törvény „elkövetői” feltehetően maguk sem voltak tudatában annak, hogy amikor Pandora ezen szelencéjét kinyitják, annak nem csak az egyházak és az egész társadalom, hanem valamikor ők maguk is kárát fogják vallani.

Magyarországon bejegyzett egyházak a számukra ajánlott adótámogatás egy főre eső Ft-összegének sorrendjében  (2004) :

1. - Koreaiak Magyarországi és Közép-Európai Keresztény Gyülekezete

46.685

2. - Teljes Evangéliumi Gyülekezetek






16.208

3. - Sophia Perennis Egyháza







12.736

4. - Magyarországi Bolgár Ortodox Egyház





12.386

5. - Magyarországi Autonóm Orthodox Izraelita hitközség



11.912

6. - Sekina Gyülekezet







10.973

7. - Magyarországi Zsidó Hitközségek Szövetsége




10.717

8. - Magyarországi Chan Buddhista Közösség




 
  9.929

9. - Magyarországi Örmény Egyház





              9.886

10. - Magyar Ortodox Egyház






              9.454

11. - Szakja Tasi Csöling Buddhista Egyházközösség



              8.869

12. - Zen Kvan Um Iskolája







  8.297

13. - Magyarországi Metodista Egyház





              8.285

14. - Magyarországi Unitárius Egyház





              8.197

15. - Magyar Iszlám Közösség





             
  8.197

16. - Tan Kapuja Buddhista Egyház






  7.933

17. - Rime Tenzin Sedrup Buddhista Centrum





  7.892

18. - Négyszegletkő Apostoli Hit Nemzetközi Egyház




  7.865

19. - Élő Ige Gyülekezet







  7.848

20. - Evangéliumi Testvérközösség






  7.649

21. - Magyar Taoista Egyház







  7.564

22. - Szabad Evangéliumi Egyház






  7.293

23. - Magyarországi Arya Maitreya Buddhista Misszió




  7.291

24. - Boldog Özséb Szeretet Egyháza






  7.201

25. - Isshia Misztikus Központ







  7.159

26. - Magyarországi Bahá’i Közösség






  7.076

27. - Erdélyi Gyülekezet Megbékélés Közössége




  7.017

28. - Konstantinápolyi Egyetemes Patriarchátus





  6.989

29. - Magyar Vaisnava Hindu Misszió






  6.979

30. - Magyarországi Muszlimok Egyháza





  6.971

31. - Hindu Vaisnava Egyház







  6.797

32. - Magyarországi Karma-Kagyüpa Közösség





  6.689

33. - Golgota Keresztény Gyülekezet






  6.654

34. - Magyarországi Román Ortodox Egyház Püspöksége



  6.639

35. - Magyarországi Krisna-tudatú Hivők Közössége




  6.563

36. - Szőlőskert Keresztyén Közösség






  6.516

37. - Metafizikai Hagyomány Egyháza






  6.447

38. - Univerzum Egyháza







  6.427

39. - Emberi Lehetőségek Független Szellemi Rend




  6.402

40. - Paksi Gyülekezet








  6.334

41. - Magyarországi Zen – Fehérlótusz – Közösség




  6.320

42. - Sodalitas Mithraica Hitvalló Egyház





  6.234

43. - Trollhattani Svéd Pünkösdi Misszió Forrás Gyülekezete



  6.110

44. - Magyarországi Evangélikus Egyház





  6.037

45. - OM Vishwa Hindu Vallási Közösség és Szellemi Iskola



  6.035

46. - Magyar Evangéliumi Egyház






  6.022

47. - Szangye Menlaj Gedün Gyógyító Buddha Közössége



  5.918

48. - Üdvhadsereg Szabadegyház Magyarország




  5.837

49. - Késői Eső Gyülekezet







  5.776

50. - Fény Gyermekei Magyar Esszénus Egyház




  5.772

51. - Ősmagyar Egyház








  5.687

52. - Ceglédi Gyülekezet







  5.678

53. - Budapesti Autonóm Gyülekezet






  5.646

54. - Vishwa Nirmala Dharma Magyarországi Közössége



  5.616

55. - Jászsági Gyülekezet







  5.612

56. - Magyarországi Református Egyház





  5.573

57. - Magyarországi Biblia Szól Egyház





  5.502

58. - Keresztény Család Gyülekezet






  5.473

59. - Mezőkövesdi Teljes Evangéliumi Keresztény Gyülekezet



  5.459

60. - Akia Egyház








  5.433

61. - Újszövetségi Gyülekezet







  5.416

62. - Magyarországi Baptista Egyház






  5.272

63. - Magyar Katolikus Egyház







  5.230

64. - Ezoterikus Tanok Egyháza






  5.193

65. - Keresztény Ádvent Közösség






  5.146

66. - Kelta-Wicca Hagyományőrzők Egyháza





  5.114

67. - Jövő Hídja Szabadegyház







  5.104

68. - Heted Nap Adventista Reformmozgalom





  5.092

69. - Magyarországi Arany Rózsakereszt Vallásközösség



  5.001

70. - Egyetemes Szeretet Egyháza






  4.983

71. - Csend Hangja Egyház







  4.968

72. - Krisztus Magyarországi Egyháza






  4.952

73. - Myrai Szent Miklós Keresztény Egyház





  4.919

74. - Teljes Evangéliumi Keresztyén Közösség Mahanaim Gyülekezete


  4.882

75. - Agapé Gyülekezet







 
  4.771

76. - Egyesítő Egyház








  4.700

77. - Bibliai Szeretet Szövetség







  4.641

78. - Magyarországi Szabadkeresztyén Gyülekezet




  4.526

79. - Megyeri Keresztény Vallási Közösség





  4.429

80. - Magyar Vallás Közössége







  4.412

81. - Ámen Gyülekezet








  4.308

82. - Magyarországi Szcientológia Egyház





  4.284

83. - Isten Egyháza








  4.272

84. - Fény Lovagjainak és Testvériségének Egyháza




  4.252

85. - Élet Gyülekezete








  3.988

86. - Nyújtsd Ki Kezed Krisztusért Szeretet Gyülekezet




  3.872

87. - Krisztus Kegyelme Gyülekezet






  3.828

88. - Evangéliumi Pünkösdi Közösség






  3.802

89. - H. N. Adventista Egyház







  3.762

90. - Evangéliumi Barátság Egyház






  3.755

91. - Magyarországi Új Apostoli Egyház





  3.706

92. - Életenergia Gyülekezete Független Szellemi Rend




  3.695

93. - Evangéliumi Keresztények Gyülekezete





  3.642

94. - Magyarországi Kínai Chanbuddhista Egyház




  3.587

95. - Igazság Oszlopa Teljes Evangéliumi Keresztény Egyház



  3.532

96. - Názáreti Egyház








  3.492

97. - Keresztény Testvéri Közösség






  3.404

98. - Tiszta Lelkű Emberek Egyháza






  3.380

99. - Krisztus Szeretete Egyház







  3.248

100. - Hit Gyülekezete







  3.242

101. - Church of God







  3.210

102. - Forrás Egyháza







  3.190

103. - Shalom Bibliai Gyülekezetek






  3.147

104. - Őskeresztyén Apostoli Egyház





  2.795

105. - Magyarországi Jehova Tanúi Egyház





  2.723

106. - Kozmosz Univerzális Szeretet Egyház





  2.545

107. - Szolnoki Gyülekezet







  2.500

108. - Olajfák Gyülekezet







  2.476

109. - Szt. Margit Anglikán Episzkopális Egyház




  2.432

110. - Szövetség Teljes Evangéliumi Gyülekezet




  2.136

111. - Isten Gyülekezete Vallási Közösség





  1.582

112. - ANKH Örök Élet Egyháza






     358

A bejegyzett egyházak számát tekintve  a neoprotestáns kisegyházak vezetik a mezőnyt, bár éppen 2004-ben megtorpanás érzékelhető náluk. A történelmi egyházak az ezredfordulótól kezdve csökkenő, 2004-től azonban növekvő súllyal szerepelnek ebben a nyilvántartásban. A nem keresztyén vallások, az Új Korszak és a szekták viszont kezdettől, határozottan és folyamatosan emelkedő tendenciát mutatnak. Ha a mérleg egyik serpenyőjébe a történelmi egyházakat és a protestáns kisegyházakat helyezzük, a másikba pedig a más vallásokat, az Új Korszakot és a szektákat, akkor máris kiegyenlítődést érzékelhetünk közöttük. A történelmi egyházak hátrányos megkülönböztetést  szenvednek az Új Korszák intézményeivel szemben, mert amíg a balliberális erők rendszeresen politikai hadjáratokat indítanak a keresztyénség egyházai ellen, addig az Új Korszak egyre gyakrabban építhet ki állami, vagy önkormányzati finanszírozású hálózatot.

Jóllehet, a fönti besorolások nem tükrözik a lélekszámot, hanem pusztán azt, hogy melyik vallás hány egyházát, melyik egyház hány gyülekezetét jegyeztette már be, mégis kitapintható az a folyamat, melynek során egy kis, közép-európai országot egészen a tűréshatárig – vagy azon túl is – ellepnek a korábban nem honos, nem is ismert vallások, valamint azok a kis közösségek melyek első sorban a „vödörből halászó” misszióra specializálódtak, azaz nem a szekularizált társadalom rétegeiből, hanem a nagy keresztyén tömbökből szakítják ki a maguk kis ecclesioláit.


A 2009-ig Magyarországon a számon tartott és bejegyzett felekezetek száma 280-300 között mozog, ebből a személyi jövedelemadó 1 %-ával támogatható egyházak 2008-ban :
1. Agapé Gyülekezet

2. Akia Egyház

3. Ámen Gyülekezet

4. ANKH Örök Élet Egyháza

5. Árkádia Fényeinek Spirituális Egyháza

6. Atma Szeretet Egyháza

7. Bét Orim Reform Zsidó Hitközség

8. Biblia Szeretet Szövetség

9. Boldog Évek Közössége

10. Boldog Özséb Szeretet Egyháza

11. Boldog Teréz Anya Keresztény Egyház

12. Budai Szerb Ortodox Egyházmegye

13. Budapesti Autonóm Gyülekezet

14. Budapesti Kegyelem Metodista Gyülekezet

15. Budapesti Teljes Evangéliumi Gyülekezet

16. Budapesti Unitárius Egyházközség

17. Buddhista Misszió Magyarországi Árya Maitreya Mandala Egyházközösség

18. Calvary Chapel Egyház

19. Ceglédi Gyülekezet

20. Csend Hangja Egyház

21. Dávid Sátora Gyülekezet

22. Derű Egyház

23. Dharmaling Magyarország Tibeti Buddhista Közösség

24. Dzsaj Birim Közösség

25. Egyesítő Egyház

26. Egyetemes Szeretet Egyháza

27. Élet Gyülekezete

28. Életenergia Közössége Független Szellemi Rend

29. Élő Ige Gyülekezet

30. Élő Isten Gyülekezte

31. Élő Szó Gyülekezete

32. Emberi Lehetőség Független Szellemi Rend

33. Emih Egységes Magyarországi Izraelita Hitközség

34. Erdélyi Gyülekezet

35. Esztergomi Teljes Evangéliumi Közösség Újszövetségi Gyülekezet

36. Evangéliumi barátság Egyház

37. Evangéliumi Keresztények Gyülekezete

38. Evangéliumi Pünkösdi Közösség

39. Ezoterikus Tanok Egyháza

40. Fehérlótusz Közösség

41. Fény Gyermekei magyar Esszénus Egyház

42. Fény Lovagjainak és Testvériségének Egyháza

43. Forrás Keresztyén Gyülekezet

44. Független Történelmi Protestáns Egyház

45. Golgota Keresztény Gyülekezet

46. Gyémánt Út Buddhista Közösség

47. Hetednapi Adventista Egyház

48. Hetednapi Adventista Egyház Reformmozgalom Nemzetközi Misszióegyesület

49. Hetednapi Adventista Reformmozgalom

50. Hindu Vaisnava Egyház

51. Hit Gyülekezete

52. Holisztikus Egy-Ház   

53. „Igaz Béke” Egyház

54. Igazság Oszlopa Teljes Evangéliumi Keresztény Egyház

55. Immánuel Gyülekezet

56. Issihia Misztikus Központ

57. Isten Egyháza

58. Isten Gyülekezete Egyesült Pünkösdi Egyház

59. Iszlám Egyház

60. Jászsági Gyülekezet

61. Jövő Hídja Szabad Egyház

62. Kelta Wicca Hagyományőrzők Egyháza

63. Keresztény Advent Közösség

64. Keresztény Élet Központ

65. Keresztény Testvéri Közösség

66. Keresztyén Család Gyülekezet

67. Khyenkong Karma Tharjay Buddhista Egyházközösség

68. Konstantinápolyi Egyetemes Patriarchátus Magyarországi Orthodox Exarchátus

69. Koreaiak Magyarországi és Közép-Európai Keresztény Gyülekezete

70. Kozmosz Univerzális Szeretet Egyház

71. Közösség a Születés Méltóságáért

72. Krisztus Kegyelme Gyülekezet

73. Krisztus Magyarországi Egyháza

74. Krisztus Szeretete Egyház

75. Krisztusban Hívő Nazarénus Gyülekezet

76. Kunszentmiklósi Boldog Isten Gyülekezete

77. Kvanum Zen Iskola Magyarországi Közössége

78. Lélek Egyház

79. Magyar Brahmana Misszió

80. Magyar Evangéliumi Egyház

81. Magyar Iszlám Közösség

82. Magyar Jövőbelátók Egyháza

83. Magyar Katolikus Egyház

84. Magyar Taoista Egyház

85. Magyar Vaisnava Hindu Misszió

86. Magyar Vallás Közössége

87. Magyarországi Autonóm Orthodox Izraelita Hitközség

88. Magyarországi Bahá’i Közösség

89. Magyarországi Baptista Egyház

90. Magyarországi Biblia Szól Egyház

91. Magyarországi Bolgár Ortodox Egyház

92. Magyarországi Church of God Egyház

93. Magyarországi Csan Buddhista Közösség

94. Magyarországi Dzogcsen Közösség

95. Magyarországi Evangélikus Egyház

96. Magyarországi Evangéliumi Testvérközösség

97. Magyarországi Jehova Tanúi Egyház

98. Magyarországi Karma-Kagyüpa Közösség

99. Magyarországi Keresztény Kínai Nyelvű Egyház Reménység Temploma

100. Magyarországi Késői Eső Gyülekezet

101. Magyarországi Kínai Csanbuddhista Egyház

102. Magyarországi Kopt Ortodox Egyház

103. Magyarországi Krisna Tudatú Hívők Közössége

104. Magyarországi Lectorium Rosicrucianum Vallásközösség

105. Magyarországi Metodista Egyház

106. Magyarországi Muszlimok Egyháza

107. Magyarországi Örmény Apostoli Egyház

108. Magyarországi Pantholokatolikus Tradicionális Egyház

109. Magyarországi Református Egyház

110. Magyarországi Román Ortodox Egyház

111. Magyarországi Szabadkeresztyén Gyülekezet

112. Magyarországi Szcientológia Egyház

113. Magyarországi Új Apostoli Egyház

114. Magyarországi Unitárius Egyház

115. Magyarországi Xuyun Buddhista Chan Központi Egyház

116. Magyarországi Zsidó Hitközségek Szövetsége

117. Maranatha Lelkiismereti és Ideológiai Egyházközösség

118. Metafizikai Hagyomány Egyháza

119. Mezőkövesdi Teljes Evangéliumi Keresztény Gyülekezet

120. Myrai Szent Miklós Keresztény Egyház

121. Nagyboldogasszony Szeretet Egyház

122. Názáreti Egyház

123. Négyszegletkő Apostoli Hit Nemzetközi Egyháza

124. Nyújtsd Ki Kezed Krisztusért Szeretet Gyülekezet

125. Olajfák Gyülekezet

126. Om Wishwa Guru Deep Hindu Mandir Vallási Közösség és Szellemi Iskola

127. Omega Pünkösdi Gyülekezetek Hálózata

128. Orosz Ortodox Egyház Magyar Egyházmegyéje

129. Örmény Apostoli Ortodox Egyház

130. Őskeresztyén Apostoli Egyház

131. Ősmagyar Egyház

132. Paksi Gyülekezet

133. Paulus Evangéliumi Közösség

134. Rime Buddhista Központ

135. Sekna Gyülekezet

136. Shalom Bibliai Gyülekezetek

137. Sodalitas Mithraica Egyház

138. Sophia Perennis Egyháza

139. Sri Sathya Sai Baba Székesegyháza

140. Szabad Evangéliumi Egyház

141. Szakja Tasi Csöling Buddhista Egyházközösség

142. Szangye Menlaj Gedün Gyógyító Buddha Közössége

143. Székesfehérvári Keresztény Közösség Egyház

144. Szent Erzsébet Hívei Egyház

145. Szent Kamill Keresztény Egyház

146. Szent Margit Anglikán-Episzkopális Egyház

147. Szeretetközösség Teljes Evangéliumi Egyház

148. Szim Salom Progresszív Zsidó Hitközség

149. Szolnoki Gyülekezet

150. Szőlőskert Keresztyén Közösség

151. Szövetség Teljes Evangéliumi Gyülekezet

152. Tan Kapuja Buddhista Egyház

153. Teljes Evangéliumi Keresztyén Közösség Mahanaim Gyülekezet

154. Teljesség Forrásának Egyháza

155. Tiszta Lelkű Emberek Egyháza

156. Újszövetség Egyháza

157. Újszövetség Gyülekezet

158. Univerzum Egyháza

159. Üdvhadsereg Szabadegyház – Magyarország

160. Üdvösség Hirdetői Egyház

161. Vishwa Nirmala Dharma Magyarországi Közössége

II.

FELEKEZETI     ISMERETEK

6. ORTHODOX  ÉS KATOLIKUS  FELEKEZETEK

6.1. Az Orthodox – Görögkeleti, Pravoszláv - Egyház


A magát orthodoxnak – „igazhitűnek” – nevező egyház az 1054. évi egyházszakadást követően a keleti keresztyénséget reprezentálja. A keresztyénség nagy tömbjeinek a szétválását az eredendő kulturális tagoltság mellett az eltérő történeti fejlődés, valamint az egymás közötti, ellenséges viszony indokolta. A kölcsönös kiátkozás – aminek a visszavonására csupán 1965-ben került sor – közvetlen előzménye az volt, hogy a keleti egyházrészek nem fogadták el a nyugati dogmákat, érdekellentétbe kerültek egymással a görög egyházak fölötti befolyás megszerzése miatt, s a keletiek nem támogatták a nyugati pápaság világuralmi törekvéseit.


A keleti keresztyénség elméletileg egyenrangú, ún. autokefál egyházakba, patriarchatusokba szerveződött. A legnagyobb tekintélyű közöttük a Konstantinápolyi Patriarchátus. A Márk evangelista alapította, s a 7. századtól arab fennhatóság alatt lévő Alexandriai Patriarchatushoz tartozik az afrikai kontinens egésze. Az Antiochiai Patriarchatus székhelyét Damaszkuszba tették át, s a görög nyelvet fölcserélték az arabbal. A Jeruzsálemi Patriarchatust 185 után szervezték meg, s püspöke 331-ben kapta a patriarcha –címet. Megkülönböztetjük még a Grúz, Szerb, Román, Bolgár, Görög, Albán, Lengyel, Cseh, Szlovák, Ciprusi, Amerikai, Kínai Autokefál egyházakat. Az Orosz Orthodox Egyházat 1593-tól a Moszkvai  Patriarchatus feje vezeti.


Az Orthodox Egyház magát tekinti az egyetemes keresztyénség letéteményesének. A római pápát csupán egy regionális egyházfőnek ismerik el, mert vallják, hogy az Egyház feje Jézus Krisztus, akinek nincs szüksége földi helytartóra, az egyházkormányzás a Szentlélek által történik.


Hitforrásként a Biblia mellett elismerik a szent hagyományt, „amit mindenütt, mindenkor, mindenki hitt.” Az üdvösséghez kegyelem, hit, remény, szeretet, jócselekedetek szükségesek. 7 szentséget fogadnak el, melyek: - a keresztelés, bérmálás, bűnbánat, úrvacsora, papság, házasság, szentelt olaj.


A templomok három részre – oltár, hajó, katechumenusoknak elkülönített terület – oszlanak. A főbejárat nyugaton, az oltár mindig keleten helyezkedik el, rajta szentségtartóval, ereklyével. Ülőhelyek nincsenek, csupán az öregeknek és betegeknek. Minden templomban van ikonosztáz három bejárattal, a szobrok állítása azonban tilalmas.


Az istentiszteleteket bizánci rítus szerint tartják, alkalmazva Chrysostomus rövidebb, vagy Nagy Basilius hosszabb liturgiáját. Az istentiszteletek 3-4 órásak. Elméletileg naponta 7 istentiszteletet tartanak. Hangszert nem használnak, de énekkultúrájuk kiemelkedően magas. A prédikáció nem szükségszerűen része az istentiszteletnek.


Hitvallásuk a Niceo-Konstantinápolyi Hitvallás. Legnagyobb ünnepük a húsvét, amit a Julián – naptár szerint tartanak, de a civil életben a Gregorián-naptárt használják. Emellett van 100 egyéb ünnepük és 160 böjti napjuk. Búcsújárásuk során a Jézus Krisztus földi életéhez kapcsolódó helyeket keresik fel, s az innen hozott, eredeti ereklyéhez érintett tárgyaknak, képeknek csodatévő erőt tulajdonítanak.


Szűz Máriát szentként tisztelik, de nem imádják, mert az imádat egyedül az Istent illeti. Akit valamely felekezetben megkereszteltek és hisz Istenben, azt az egyetemes keresztyénséghez tartozónak tekintik.


A Kárpát-medencében a Honfoglalás előtti időszakban a keleti keresztyénség már  terjedőben volt. A hunoknak a 6. században kiépített egyházszervezetük volt, püspökségekkel, amit a 7. századi kazár invázió pusztított el. A 10. századtól először a bizánci keresztyénséget vették fel a magyarok, s Kelet-Magyarország és a Dél-Dunántúl vallási életét a pogány hagyományok mellett a bizánci kolostorok, s a nagyszámú orthodox zárda  határozták meg.


A 14. századtól a római katolikus többségű országban szakadároknak tekintették őket és üldözéseknek voltak kitéve. A törvény vagyonvesztéssel sújtotta azt a birtokost, aki orthodox vallású lett, a vegyes házasságokat pedig tiltották. A keleti rítusú magyarságot ekkor nagyrészt asszimilálja a nyugati keresztyénség, illetve magába olvasztja a számos alakuló nemzetiségi orthodox egyház (román, ruszin, szerb).


A magyarországi orthodox egyház 1848-tól elismert és egyenrangú a többi felekezettel. Jelenleg a Szentendrei Szerb Egyházmegye a Belgrádi Patriarchatushoz, a Gyulai Román Egyházmegye a Bukarestihez, a Budapesti Bolgár Orthodox Egyház Szófiához, a Budapesti Magyar Esperesség pedig a Moszkvai Patriarchatus felügyelete alatt áll. Valamennyiük hazai lélekszáma nem éri el az 50.000 főt.


A világban azonban 225 millió orthodox vallású hittestvérünkkel számolhatunk. 

6.2. A Római Katolikus Egyház


A pápaság szervezete és hatalmi befolyása fokozatosan bontakozott ki azután, hogy a keresztyénség államvallássá lett. Péter és Pál kultusza kezdetben egyformán fejlődött. A római püspök a 4. században felhatalmazást kapott arra, hogy a szakadárokkal folytatott küzdelme során igénybe vegye a világi hatóság támogatását. A legfontosabb ügyekben az 5. század elején a római apostoli szentszéket illeti a döntés joga. Ekkor ruházzák fel először a római püspököt – tiszteletbeli nevén a „pápát”  - a „Vicarius Christi” – méltóságjelzővel.


A népvándorlás Európát érintő hullámai a barbár népcsoportok keresztyénné tételével a pápaság hatalmát erősítették. Küzdelem bontakozott ki amiatt, hogy a 756-tól Pápai Államként erősödő hatalom irányítását egyszemélyes vezetéssel oldják-e meg, vagy a zsinat végezze a kormányzást? Kimondják, hogy Szt. Péter utóda – a pápa – mind az egyháznak, mind a világnak egyaránt kormányzója és bírája. Következésképpen a pápa adományozza – tetszése szerint – a császár, királyi koronát, azaz: a pápai hatalom dönt Európa minden uralkodójáról és uralkodó házáról. Ugyanakkor éles harc bontakozik ki abban a kérdésben, hogy ki jogosult  az egyházi tisztségeket betöltésére? 

I. Miklós pápa (858-867) az első, akinek a fejére koronát helyeznek, annak szimbólumaként, hogy a világi uralkodók a pápa hűbéresei. 1059-től a pápaválasztók köréből kizárva a nemességet, azt a bíborosokra korlátozzák. A pápai teljhatalom IX. Gergely (1227-1241) emelkedik csúcspontjára, amikor a pápa a törvényhozói, bírói, kormányzói hatalom egyedüli, abszolutisztikus birtokosa. A pápa kizárólagos joga, hogy császári jelvényeket használjon, fogadja a fejedelmek hódolatát, akiket tetszése szerint megfoszthat méltóságuktól, ellene mondhat minden hatalmasságnak és akinek az egyháza a hit és erkölcs kérdéseiben tévedhetetlen, mert Krisztus helytartója kormányozza.

1870-ben Viktor Emmanuel elfoglalja Rómát, egyesíti Olaszországot. A Pápai Állam – mely korábban az ország legnagyobb birtokosa volt – a pápa személyének sérthetetlenséget harcol ki. A Vatikánt szentszéki területnek nyilvánítják, évjáradékot folyósítanak a számára és biztosítják a szabad mozgását a svájci gárda katonai védelme alatt. Az 1929-es Lateráni Egyezmény a Vatikánnak, mint független államnak a státuszát erősíti meg. A Szentszék több minisztériumot (kongregációk), valamint tanácsokat, titkárságokat, törvényszéket, irodákat tart fenn.

A római egyház önmagát isteni alapítású, egyedül üdvözítő egyháznak tartotta, a láthatatlan egyházat a látható római egyházzal azonosítva. Tanítása szerint 7 szentség van: - keresztség, bérmálás, oltári szentség, bűnbánat, utolsó kenet, egyházi rend, házasság.

A Biblia szövegei közül a Jeromos egyházatya 382-től 20 év alatt elkészült latin fordítását, a Vulgatát fogadták el egyedül hitelesnek. A Biblia mellett hitforrásnak tartják a szent hagyományt.

Istentiszteletük a mise – áldozatbemutatás. Az ostya és a bor átlényegül az úrfelmutatáskor Krisztus valóságos testévé és vérévé. Isten mellett segítségül hívnak elhunytakat, szenteket, ereklyékkel látják el templomaikat. Hisznek a purgatóriumban, s abban, hogy a hívek imádsága enyhíti az oda kerültek szenvedését. A fülbegyónás 1215-től kötelező. Papjaik cölibátusát a 17. századtól vezették be.

A mariológiai dogmafejlődés a középkor végén indult meg intenzívebben. Szűz Máriát a szentek fölé emelte, aki mentes maradt az eredendő bűntől, s a teste nem lett az enyészeté, hanem felvitetett a mennybe, ahol az emberek közbenjárója Isten előtt.

A Reformáció megválaszolatlan kihívását követően a Szentszék még inkább helyet adott a római egyházban integrált hitéleti mozgalmaknak. Ezek így már nem szakadtak ki az egyházból, hanem szerzetes rendekben élték meg sajátos kegyességi gyakorlataikat. Legtöbbjük Magyarországon is ismert: bencések, ciszterciek, premontreiek, domokosok, ferencesek, trinitáriusok, piaristák, jezsuiták, stb. Az egyetlen magyar alapítású rend a pálosoké, melyet Magyarországon felszámoltak.

Tiltották a vegyes-házasságot, a templomukban kötött más felekezetű házastárstól reverzálist követeltek, vagyis annak az ígéretét, hogy a születendő gyermekek római katolikus felekezetűek lesznek. 

Kezdetben elzárkóztak az ökumenikus mozgalomtól.


Napjainkban a merev dogmatikai álláspontok elmozdulni látszanak az alábbi kérdésekben: - a megigazulás tana, a szent hagyomány értékelése, a cölibátus megtartása, a mise áldozati jellege, a szentek tisztelete, az átlényegülés, a pápai tekintély, a laikusok szerepe, a mariológia túlhangsúlyozása, az egyházon kívüliek üdvössége, a házasságkötés, az ökumenikus magatartás,  stb. - s arra utalnak, hogy a római katolikus egyház kilábal a korábbi identitás-válságából. 


Magyarországon a római katolikus egyház 3 érseki főegyházmegye – Esztergomi, Kalocsai, Egri – és 7 püspökség – Győri, Pécsi, Székesfehérvári, Váci, Veszprémi, Szombathelyi, Szeged-csanádi – szervezetében végzi tevékenységét. 2200 plébánián kb. 3000 lelkész végzi szolgálatát, 2.852.417 lélek pásztorolásával.


Papképzés az egri, szegedi, győri, budapesti, esztergomi szemináriumokban folyik.

Jelentősebb sajtók: Új Ember, Katolikus szó – hetilapok, Vigilia, Teológia, Mérleg - folyóiratok.   


Európában a római katolikus felekezetűek nem érik el a lakosság 30 %-át, Amerikában viszont meghaladják a lakosság 50 % -át. A római katolikus világegyház szolgálatát részben világi misszionáriusok, s a világi intézeteinek dolgozói végzik az 1.120 millió főt számláló római katolikusok körében. Három millió pásztorációs szolgálatot végző munkatársából 4.500 püspök, 400.000 pap, 25.000 diakónus és 2.300.000-en végeznek hitoktatói munkát.

6.3. Az Ókatolikus Egyház


Amint említettük, a pápai tévedhetetlenség dogmájának a kihirdetését (1870) nagy viták előzték meg. Sokaknak az a hittétel is elfogadhatatlan maradt, hogy a pápának joga van közvetlenül ítéletet mondani a hit, az erkölcs, az egyházfegyelem és egyházkormányzás ügyeiben. Amikor a fönti hittételeket mégis kihirdették, voltak akik emiatt megbotránkoztak és Németországban Döllinger J.J.I. egyháztörténész professzorral az élen hangot adtak a tiltakozásuknak olyannyira, hogy a müncheni érsek a követőikkel együtt kiközösítette őket 1871-ben. A kiközösítettek azonban konferenciát rendeztek 300 küldöttel Németország, Ausztria és Svájc területeiről és Friedrich von Schulte jogász professzor vezetésével úgy döntöttek, hogy nem változtatnak nézeteiken, inkább külön egyházat alapítanak, fölvéve az „Ókatolikus” – elnevezést (Köln, 1872.).


Papok is csatlakoztak hozzájuk, de püspökök nem, ezért – hogy az apostoli folytonosság követelményének eleget tegyenek - megkeresték a holland janzenista egyházat, mely a XVIII. század óta függetlenítette magát Rómától. A püspökeinek a működését Róma nem tartotta ugyan szabályosnak, de érvényességét elismerte. 1873-ban megválasztották első püspöküket Reinkens Joseph Hubert breslaui professzor személyében, akit az utrechti janzenista püspök szentelt fel. A német tartományok elismerték az Ókatolikus Egyházat és templomokat, egyházi javadalmakat bocsátottak a rendelkezésükre. 


A Római Katolikus Egyház még latin nyelven misézett, ők 1888-ra valamennyi gyülekezetükben bevezették a nemzeti nyelvű istentiszteletet. A több országban – Hollandia, Németország, Svájc, Ausztria és Amerikában a Lengyel Nemzeti Katolikus Egyház -  külön szerveződő egyházak 1889-ben megkötötték az „Utrechti Uniót” és kibocsátották az Ókatolikus Egyház alkotmányát az „Utrechti Nyilatkozatot”.


1931-ben megkötötték a „Bonni Megállapodást”, ami azt jelentette, hogy teljes intercommunióra léptek az Anglikán Egyházzal.


Az Ókatolikus Egyház a római katolikus tanítás hiteles tolmácsolójának tartja önmagát. Olyan egyházat épít, mely nagyobb összhangban áll az ősi, osztatlan keresztyénséggel. Feladatának tartja azt, hogy kitartson az igazság mellett az újmódi tévedésekkel szemben, ugyanakkor nem mond le az egymástól elszakadt egyházrészek teljes újraegyesítéséről. 


Minden fölmerülő kérdésben a papokból és világiakból álló egyházmegyei zsinat dönt. A legmagasabb egyházi fórum a püspöki szinódus. Az Ókatolikus Egyház tiszteletbeli prímása az utrechti érsek.


Az ókatolikusok elfogadják a Nicea-konstantinápolyi Hitvallást, az első 7 ökumenikus zsinat döntéseit, a 7 szentséget.  A nemzeti nyelv korábbi bevezetése mellett, Rómától különböznek abban, hogy megszüntették az évente legalább egyszer kötelező gyónást, a püspökeiket egyenrangúnak tartják, az egyházszervezet irányítása náluk nem központi, hanem közösségi, 2 szín alatt áldoznak, s a papi nőtlenséget lehetőségnek tekintik, de erre senkit sem köteleznek. 


Magyarországon – s különösen a fővárosban és a Felvidéken – 1930-tól kezdődően több gyülekezet alakult. Szektaként bántak velük, s működésüket 1942-ben betiltották. 1945 után engedélyezték a szolgálatukat, 1947-ben azonban ismét betiltották. Emiatt „Független Keresztény Katolikus Egyház” –néven is szerepeltek egy időben. Ma ismét Ókatolikus Egyház (Union of the Old-Catholic Churches, Alt-Katholiken in Deutschland) – néven ismertek.


Az Ókatolikus Egyház folyóirata az 1893-tól működő Kirchliche Zeitschrift.

6.4. A Görög Katolikus Egyház


A nyugati és keleti keresztyénség rivalizált egymással a kelet és nyugat határán elterülő egyházrészek hovatartozása miatt. Az 1439. évi, XVII. Egyetemes Zsinat elfogadta azokat az alapelveket, melyek értelmében később – a 17. századtól kezdődően - a keleti tömbből a latin keresztyénséghez csatlakozó egyházrészek integrálódtak a nyugati keresztyénség világába. Ezek szerint elismerik a pápa főségét és primátusát, a hitvallásukhoz hozzáillesztik a filioque-tant ( a Szentlélek a Fiútól is származik), dogmatikájukba fölveszik a purgatóriumról szóló tanítást és  elfogadják, hogy az ostya és a kovászos kenyér egyaránt lehet oltári szentség. Ennek fejében azonban változatlanul megőrizhetik keleti szertartásukat és papjaik egyenlő jogokat élveznek a római katolikus papokéval.


Magyarországon ezek az uniós törekvések a 17. század elején erősödtek fel Kárpátalján, aminek következményeként a Munkácsi Püspökség a latin egyházhoz csatlakozott. Akkor ezt az egyház egységének a megőrzésével és a keleti szertartásúak egyházi autonómiát veszélyeztető térítéseivel indokolták. Bereg, Ugocsa, Szatmár, Szabolcs, Zemplén még a 17. században, Máramaros pedig az 1720-as években egyesült Rómával.


A latin egyházba tagolódó keletiek az Egri Püspökség fennhatósága alá kerültek, de autonómiájukért szakadatlan küzdelmet kellett folytatniuk. 1718-ban mondták ki a görög katolikus egyház autonómiáját, s azt, hogy a prímáson kívül más latin püspök nem avatkozhat egyházuk ügyeibe. A pápa – XIV. Kelemen – 1771-ben  engedélyezte a Munkácsi Püspökség felállítását. A munkácsi püspököt a király nevezi ki, s a pápa erősíti meg tisztében, metropolitája az esztergomi érsek.


Tekintettel arra, hogy az egyes – keleti szertartású – egyházmegyékben nem volt egyforma sem a szertartás, sem az egyházi szokások gyakorlata, továbbá, mert rendezni akarták a papság anyagi helyzetét, egyenjogúsítva őket a római katolikus papsággal, megszüntetni a latin térítést a keleti szertartású nép között, elhárítani a latin naptár és ünneprend erőszakolt használatát, támogatni a könyvkiadást és szabályozni az ünnepek számát, 1773-ban összehívták a Bécsi Szinódust, melyen az említett kérdések többségének a rendezésére sor került. Bacsinszky András hajdúdorogi főesperes, majd munkácsi püspök Ungvár-székhellyel egyházmegyét szervez.


Tekintettel arra, hogy a Szentszék nem vett tudomást arról, hogy van görög katolikus felekezetű magyar népesség is, a magyarságnak ez a része folyamatosan asszimilálódott a nemzetiségi egyházakba (román, szerb, szlovák), vagy áttért más felekezetbe. A 19. században a „Hajdúdorogi Mozgalom” kibontakozásának a hatására, lefordították magyarra a teljes liturgiát, s az egyházi felsőbbséget kérték: engedélyezze a hivatalos használatát, valamint azt, hogy a magyarországi magyar ajkú görögkatolikusság önálló egyházmegyébe tömörülhessen. Annyit érhettek el csupán, hogy – bár a liturgia nyelve a szláv marad, de - 1863-tól az evangéliumot magyarul olvassák és magyarul imádkozhatnak, énekelhetnek. A kérést a Szentszék elutasította, s a magyar országgyűlés ugyancsak levette a napirendjéről. A pápa elrendelte a magyar szertartáskönyvek megsemmisítését, de ennek az volt a következménye, hogy az egységes anyanyelvű liturgiát még ott is bevezették a gyakorlatban, ahol addig nem volt. A Mozgalom megalakítja a „Görög Szertartású Magyarok Országos Bizottságát” 1902-ben pedig megalakítják Budapesten a „Magyar Görögkatolikusok Egyesületét”, s lapot indítanak „Görögkatolikus Hírlap” - címmel. (Ma: Görögkatolikus Szemle.)


A hivatalos fejlemények Ferenc József fellépésével vesznek lendületet. Az uralkodó – kegyúri jogánál fogva – megalapítja a Hajdúdorogi Egyházmegyét, melyet a pápa kanonizál, de szorgalmazza a magyar liturgia megszüntetését és a liturgikus nyelvnek a klasszikus görögöt nyilvánítja, melynek bevezetésére három év türelmi időt ad.


A Hajdúdorogi Egyházmegyébe 162 parókia kerül, a magyar ajkúak 40 %-a azonban nincs közöttük. Az ide kebelezett 215.498 lélekből 183.757 magyar, 26.823 román, 1.623 szlovák, 968 ruszin és 2.500 egyéb anyanyelvű. 1913-ban pápai bulla módosítja a parókiák egyházmegyékbe osztását, melynél immár egyedül a használt anyanyelv a mérvadó.


Az egyházmegye székhelyét 1914-ben Debrecenbe teszik át, de egy román – áldozatokat is követelő - robbantásos merényletet követően Nyíregyházára költöztetik át, s az 1940-es évek elejétől kerül Hajdúdorogra, ahol megkezdik az egyházmegyei központ kiépítését.


A 2.025.508 lelkes Görögkatolikus Egyház a Trianoni Békediktátumot követően  92%-os veszteséget könyvelhet el: a Csonka-Magyarországon 175.000 lélek marad. Miskolcon – a Felvidék és Kárpátalja elszakadása után – Apostoli Exarchatus alakul.

A két háború között Hajdúdorogon a Bazilita Rend alapít rendházat, az egyház népe bekapcsolódik a KALOT/KALÁSZ –mozgalomba, megalakul a „Magyar Görög Katolikusok Országos Szövetsége” (MAGOSZ). 


1945 után minden magyarországi görög katolikus kizárólagos főpásztora a hajdúdorogi Ordinárius.

7. A REFORMÁCIÓ EGYHÁZAI

**********************************************************************************

„Azért immár nem vagytok jövevények és zsellérek,

 hanem polgártársai a szenteknek és cselédei az Istennek,

 akik fölépíttettetek az apostoloknak és prófétáknak alapkövén,

 lévén a szegletkő maga Jézus Krisztus,

 Akiben az egész épület szép renddel rakattatván,

 nevekedik szent templommá az Úrban, 

Akiben ti is együtt építtettek

 Isten hajlékává a Lélek által.” 

(Ef.:2,19-22.)

**********************************************************************************


A protestáns világ az azonos hitelvi alapokon építkező egyházak nagy családját foglalja magába, s közel másfélezer felekezetet ölel fel. A „protestáns” –elnevezés egyrészt utal az egyház megújulását akadályozó régi renddel szemben kifejtett tiltakozásra, másrészt az eredeti keresztyén értékek tovább hagyományozására. 
7.1. Az Evangélikus Egyház


Luther Márton (1483-1546) gazdálkodó szülők gyermekeként születik Eislebenben, heten vannak testvérek. Luther Mansfeldben, Magdeburgban, Eisenachban, majd az erfurti egyetemen tanul. Egyik útja során, amikor villámok csapkodnak körülötte, fogadalmat tesz, hogy szerzetes lesz, ha életben marad. Így lett Ágoston rendi szerzetes és kezdődött el az a hitbeli tusakodása, amely a Reformáció kirobbantásához vezetett.


Wittenbergben tanít, prédikál, egyházi megbízatással Rómát is megjárja és tapasztalatokat szerez az egyházi állapotokról. Tanításában egyre nagyobb hangsúlyt kap az egyház megújításának szükségessége. A pápai rendeletre bűnbocsátó cédulákat áruba bocsátó akció arra indítja, hogy közzé tegye a 95 pontba foglalt véleményét 1517. október 31-én. 


Pápai idézésre Augsburgban kihallgatják, ő azonban nem hajlandó nézeteiből engedni, csak ha a Szentírásból jobbra tanítják, bár tisztában van azzal, hogy kiátkozással sújthatják. Az egyház megújulását sürgető tömegek mellett maga Bölcs Frigyes választófejedelem is Luther mellé áll a Szentszékkel szemben, aki a pápa átokbulláját elégeti, s emiatt a wormsi birodalmi gyűlés előtt kell felelnie. A gyűlés előtt vallást tévő reformátor bírja a többség rokonszenvét, aminek azonban hivatalosan nem lehet megnyilvánulnia. A Szentszék által gyakorlatilag halálra ítélt, s a gyűlésről hazatérő Luthert Bölcs Frigyes Wartburg várába záratja, ahol németre fordítja az Újszövetséget (1521), és hozzá lát az ószövetségi könyvek fordításához. 1525-ben feleségül veszi a kolostort elhagyó apácát, Bora Katalint. Munkatársaival a reformálódó egyházra nehezedő külső nyomás és a belső ellentétek leküzdésén fáradozik. A Marburgi Kollokviumon (1529) az úrvacsorával kapcsolatos nézeteltéréseket egyeztetik. Katekizmust  ír, miközben az evangélikus főemberek katonai szövetséget kötnek hitük védelmére (Schmalkaldeni Szövetség 1531.) és az 1532. évi nürnbergi vallásbéke teret enged a reformáció lendületesebb terjedésének, amit a kibontakozó ellenreformáció sem tudott megállítani.


Az evangélikusok az „Ágostai Hitvallásban” (Confessio Augustana 1530.) foglalták össze hitelveiket. Más hitvallásos iratokat is használnak, mint a Luther által írt „Schmalkaldeni  Cikkek” (1537), vagy a „Formula Concordiae” (1577).


A hitújítás során nem mentek olyan messzire, mint a radikálisabb hitágazatok. A templomaikban megmaradtak az oltárok, a képek és szobrok, a gyertya, a keresztvetés.


Magyarországon már 1523-ban törvényt hoznak a lutheránusok ellen; s a hitújítás századában elterjed felekezetük a történelmi Magyarországon. Hazánkban 324 gyülekezetben, 400 lelkipásztor szolgálata mellett tevékenykednek, iskolákat, szeretetintézményeket tartanak fenn, saját lelkészképző akadémiájuk a fővárosban működik. 1986 óta a női lelkészeket is fölszentelik. Ismertebb lapjaik: „Evangélikus Élet”, „Lelkipásztor”, „Credo”.


A Lutheránus Világszövetségnek – mely 1947-ben a svédországi Lundben alakult meg,  78 országban 140 tagegyháza van. Az evangélikus felekezetűek az egész világon 70 millió lelket számlálnak. 

7.2. A Református Egyház


Zwingli Ulrik (1484-1531) Svájcban, Bucer Márton (1491-1551) német földön Oecolampadius János (1482-1531) Bázelben, Farel Vilmos (1489-1565) Genfben,  Bullinger János Henrik (1504-1575) Zürichben, Knox János (1505-1572) Skóciában,  Laskó János (1499-1560) lengyel nemes Kelet-Európában szervezte az egyház megújítását abban a radikális változatában, ami túlhaladta a lutheri reformációt.


A legnagyobb jelentőségű személyisége ennek a hitújításnak azonban egyértelműen Kálvin János (1509-1564). Noyonban (Franciaország, Picardia) születik és Párizsban, Orleansban és Bourgesben tanul. Tanulmányai közben megismerkedik protestáns eszméket vallókkal és a lutheri nézetekkel. Amikor barátjának, a párizsi egyetem rektorának a beszédét megírja és ezzel az evangéliumi keresztyénség felé nyit, menekülnie kell a fővárosból. Lemond az addig élvezett egyházi javadalomról, s emiatt bebörtönzik. Szabadulása után sem maradhat szülőföldjén, hanem Svájcba, Strassburgba, majd Bázelbe megy, s az „Institutio religionis christianae…”  c. művével (1536) meghatározza a később róla elnevezett reformátori irányt és egyúttal megkezdi a genfi egyházszervező tevékenységét. Genf világi polgárságának ekkor még elég nagy befolyása van ahhoz, hogy a szigorúságuk miatt bírált Farelt és Kálvint menesszék városukból. Kálvin ekkor Strassburgba távozik és Melanchton munkatársaként folytatja reformátori munkáját. Ekkor ismerkedik meg Ydelette de Bure özvegyasszonnyal, akit feleségül vesz. Visszahívják Genfbe, ahol most már szabad kezet kap egy theokratikus városállam kiépítéséhez. Ő írja meg a genfi eklézsia kátéját és hitvallását, s a városban csak az érvényesítheti jogait és maradhat genfi polgár, aki ennek elfogadására letette az esküt. Minden polgár szövetségbe lépett Istennel és egyúttal az egyházzal.


Szemlélete szerint, mind az egyház, mind a város, mint hatóság, Isten abszolút uralma alatt kell, hogy álljon. Így mind a város, mind az egyház törvényei csak olyanok lehetnek, melyeket a Biblia alapján Krisztus Jézus nevében hoznak és érvényesítenek, hogy minden Isten uralma alatt maradjon. A világi hatóságnak az a feladata, hogy az egész életre kiterjedő istentisztelet feltételeit biztosítsa. A jogrend az Igére épül, ha a világi hatóság nem veti alá magát Isten törvényének, akkor az egyház semmiféle közösséget nem vállalhat az ilyen hatósággal.


Az egyháznak és a városnak ugyanaz tehát a vezető testülete (Kis Tanács, Nagy Tanács), élén a lelkipásztori testülettel és a presbitériummal. A hetente ülésező, lelkipásztorokból és presbiterekből álló Konzisztórium döntött egyházfegyelmezési ügyekben. A polgárok hétköznapi tevékenységét, vallásgyakorlását, de még családi életét is felügyelték, s akit elítéltek, azt átadták a világi hatóságnak, mely a büntetést végrehajtotta.


A református felekezetet Franciaországban és Lengyelországban erőszakkal pusztították ki. Skócia, Anglia, Hollandia, Németország, Svájc azonban többségében protestáns lett, erős református egyházakkal. Közép-Európa legnagyobb református tömbje a történelmi Magyarországon jött létre a „kálvinista Róma” – Debrecen – központtal.


A magyar reformáció jellegzetes alakjai között „magyar Lutherként” tartják számon Dévai Bíró Mátyást (1500-1545), „magyar Kálvinként” Méliusz Juhász Pétert (1536-1572), a gyülekezeti misszió apostolaként tevékenykedő „hegedős reformátort” Sztárai Mihályt (+1575?), a legműveltebb „tudós tiszteletest” Szegedi Kis Istvánt (1505-1572), a „nyomdász-prédikátort” Huszár Gált (+1575), vagy a bibliafordító Károlyi Gáspárt (1530-1591), a zsoltárfordító Szenci Molnár Albertet (1574-1634).

A református templomokra a puritán külsőségek jellemzőek, ahogy a bennük végzett istentiszteletekre is. Az egyház presbiteri rendszerű, s testületi irányítást biztosít az egyházközség, egyházmegye, egyházkerület, a zsinat szintjén egyaránt. A tisztségviselőket a paritás elve alapján lelkésziekből és világiakból egyenlő arányban választják.


A magyar református egyház sajátossága, hogy a püspöki tisztet is betölti, amit más református egyházakban nem találunk. A bécsi udvarban egy magas rangú egyházi tisztségviselő kellett, hogy képviselje egyházának népét, s ez indokolta a szuperintendensi, püspöki tiszt megtartását.


Az 1970-ben genfi székhellyel megalakult Református Világszövetség ma 218 egyházban 107 országban 75 millió reformátust tart nyilván. 


Az 1920. évi Trianoni Békediktátum harmadára csonkolta Magyarországot, s annak nemcsak a lakosságát, hanem egyházszervezeteit is. „Három gerezdűvé” vált (Ravasz László kifejezése) a magyarság: - csonka-országi, a Kárpát-medencében az anyaországtól elszakított, kisebbségi sorsra kényszerített és a nagyvilág közel félszáz országába szétszórt szórvány-magyarságra oszlott. Csupán a Kárpát-medencében a magyar reformátusság mára nyolcféle állampolgárságú lett. 

A reformátusság 1914-ben 57 egyházmegyében 2073 anyaegyházban 2.610.000 lelket számlált, s ebből 3/5-e maradt a Csonka-Magyarországon, 4 egyházkerületben, 21 egyházmegyében, 1200 gyülekezettel.  2/5-e el lett csatolva a szomszédos országokhoz. Az anyaországban 1920-ban 1.577.000 református maradt, 1930-ban 1.800.000 a számuk. A 15 milliós világmagyarság reformátusságát 3,5 millióra  becsülik.


Tekintettel arra, hogy a reformátusság – mint „magyar vallás” – 90 %-ban magyar etnikumú népességet tömörít, elgondolkodtató, hogy amíg a Kárpát-medence valamennyi más etnikuma az elmúlt fél évszázadban legalább 5-6-szorosára nőtt, egyedül a magyarság az, amelynek a lélekszáma folyamatosan fogyott és tragikusan fogy ma is, s ez következésképpen, első sorban a református felekezet helyzetét rendíti meg.

7.3. A Kongregacionalista Egyház


Az Anglikán Egyházból a puritánus mozgalommal váltak ki. Első szószólójuk Brown Róbert (1550-1633) volt, aki vallotta, hogy minden egyházi közösség egyedül Krisztusnak lehet alárendelve. A kongregáció szabad vallási társulást jelent és arra utal, hogy valamennyi gyülekezeti közösség elhárítja az irányítását tekintve, mind bármely egyházi, mind a világi befolyást és kész megakadályozni akár egyházkormányzat, akár világi hatóság rátelepedését a gyülekezeti életre. Ugyanakkor hangsúlyozza az egyházközségek autonómiáját és a közösségi irányítás jegyében az egyháztagoknak biztosít nagyobb beleszólást az egyházkormányzás kérdéseibe.


A Westminsteri Hitvallást vallóktól nyilatkozatban különböztették meg magukat, (Savoy Declaration, London, 1658.) bár a kongregacionalisták nem köteleznek egy gyülekezetet sem arra, hogy közös hitvallást elfogadjanak. Gyülekezeteik többsége kálvinista hitelveket vall.


A Zarándok Atyák utódaiként Amerikában gyökerezhetett meg a „Kongregacionalista Keresztyén Egyház”. Kimagasló személyisége az első tengeren túli nagy ébredés első teológusa Edwards Jonatán (1703-1758).


 Szervezetük megyei, regionális és országos szövetségekre épül. 1891-ben, Londonban, az V. világkongresszusukon megalakították a Nemzetközi Kongregacionalista Tanácsot, melyhez 1970-ben 19 Nemzeti Tanács tartozott. 1949-től 5 évente Angliában és az USA-ban ülésezik, tagja a Református Világszövetségnek, mellyel szervezetileg is egyesült 1970-ben Nairobiban. Több, mint 6 millió lelket számlálnak.

7.4. A Presbiteriánus Egyház


Az angolszász világban számos református egyház nevezi magát presbiteriánusnak. A Reformáció korában independenseknek is nevezik őket. Harcoltak az egyházi autonómiáért és a püspöki egyházkormányzattal szembehelyezkedve a közösségi irányításért az egyházszervezet minden szintjén. 


A hitvallásos irataikhoz a Heidelbergi Káté és a II. Helvét Hitvallás mellé fölveszik a Westminsteri Hitvallást. Elutasítják a püspöki tisztet, a nők egyházi szolgálatát. Nem vesznek részt az Egyházak Világtanácsának munkájában, mert az szerintük befogadja a hamis egységet, az egyházellenes liberálisokat és a hitehagyottakat, s ezzel megtagadja az Igét.


Megkülönbözteti és elválasztja magát minden nagy- és kisegyháztól, mely a protestáns dogmatikai alapokat elveti. Elhatárolódik a nem protestáns vallásoktól és egyházaktól, s a karizmatikus mozgalomtól.


A gyülekezet vezető testülete a presbitérium és hozzá hasonló testületek intézik az egyház ügyeit minden egyéb szerveződés élén (közgyűlés, zsinat). A presbitériumok felállításáért vállalt küzdelem lett a névadójuk. Legnagyobb részük a kálvinista hitelvek talaján áll. 

7.5. Az Unitárius Egyház


A Reformáció, sőt, a világkeresztyénség egyházai között az egyetlen magyar alapítású egyház. Hívei a Reformációt nem tekintették befejezettnek a lutheránus, majd a református egyházak megalakulásával, hanem sajátos utat választottak. Az Unitárius Egyház kialakulása mégsem annyira a vallási mozgalmak sorába illeszkedik, mint inkább az egyházi köntösbe öltözött humanista mozgalmak közé.


Erdélyben Blandrata György (1515-1588) Izabella királyné udvari orvosa terjesztette elsőként az 1560-as évektől az akkor antitrinitáriusnak nevezett eszmét, mely arra hivatkozással, hogy a Szentháromság nem szerepel a Bibliában, Istent egyetlen személyre, az Atyára szűkítette, mint valóságos személyre és tagadta Jézus Krisztus és a Szentlélek istenségét. Mindez azért volt lehetséges, mert Európában elsőként Erdélyben hirdették ki a valásszabadságot 1568-ban a Tordai Zsinaton, s a máshol még üldözött lutheránus és kálvinista egyházak itt bevett felekezeteknek számítottak, ahogyan később az unitárius is. 

A szentháromságtagadók Jézus Krisztusban csak az emberi példaképet, a Szentlélek Istenben  pusztán „Istennek jóra vezérlő erejét” látták. A Bibliából azt tartják elfogadhatónak, ami az emberi értelemmel összeegyeztethető. Az egyház náluk lelki egyesület, aminek az a dolga, hogy Isten Országát a földön megvalósítsa. Szentségeik nincsenek, de megtartják a keresztelést, mint a megújulás ígéretét hordozó vallási szertartást és az úrvacsorát, mint Jézus Krisztus áldozatára emlékeztető és példája követésére buzdító rítust. Elvetik az eredendő bűn és az eleve elrendelés tanát.


Hitvallásukat így összegzik: „Hiszek egy Istenben, az élet teremtőjében és gondviselő Atyában. Hiszek Jézusban, Isten legjobb fiában, a mi igaz tanítómesterünkben. Hiszem a Szentlelket. Hiszek az Unitárius Egyház hivatásában. Hiszem a bűnbocsánatot és az örök életet.”


Az erdélyi Unitárius Egyház alapítója Dávid Ferenc. Magyar édesanya és a szász Hartel Dávid fiaként született Gyulafehérváron. Brassói iskoláit külföldön frankfurti és wittenbergi tanulmányokkal egészítette ki. A Reformáció buzgó híve lett és ezen tevékenysége nyomán az erdélyi szászok evangélikus püspökévé választották 1557-ben. A radikalizmusa azonban átvitte a „magyar vallásnak” nevezett kálvinisták táborába, ahol 1564-ban ugyancsak püspök lett. Ebben a minőségében kezdett antitrinitárius eszméket hirdetni az 1560-as évek második felében. Nem volt eredménytelen a munkássága, mert az 1578. évi Tordai Zsinaton 13 egyházmegye képviseletében már 322 lelkipásztora van jelen. Megszerveződött az Unitárius Egyház, kiépült az iskolai hálózata.


A Krisztus istenségének elfogadása és tagadása tárgyában már ekkor szembekerül egymással az unitárizmus konzervatív és progresszív irányzata. Dávid Ferencet elítélik, Déva várának börtönébe zárják, ahol 1579-ben visszaadja lelkét Teremtőjének.


Az ellenreformáció időszakában sokat veszít az Unitárius Egyház, s a külső elnyomás mellett a Reformáció tovább bontakozó ágazatai veszélyeztetik belső békességét. A Türelmi Rendelet (1781) után áll talpra, mint a protestáns többségét megőrző Erdély egyik történelmi egyháza.


Az Unitárius Egyház szervezete és gyülekezeti élete sokban hasonlít a reformátuséhoz. A helyi gyülekezet teljes autonómiát élvez. Legfelső szinten az egyházat a püspök és a főgondnok képviseli. Jellemző az egyesületi élet: Dávid Ferenc Egylet, Nőszövetség, Ifjúsági Egyesület működik. Ők indítják az első teológiai szaklapot „Keresztény Magvető” –címmel 1861-ben. Az erdélyi Unitárius Egyház lapja az Unitárius Közlöny, a mindkét magyar hazában terjesztett lapjuk az Unitárius Élet.


Az „unitárius panteonban” közismert személyiségekkel találkozhatunk, mint a zeneszerző Bartók Béla, a tudós Brassai Sámuel, Egyedi György püspök, Bogáti Fazakas Miklós költő, Kriza János néprajzi gyűjtő, László Gyula régész, őstörténész, vagy Orbán Balázs „a legnagyobb székely”.


A Trianoni Békediktátum előtt a világ unitáriusainak fele a történelmi Magyarországon élt. A trianoni határmódosítás legsúlyosabban az Unitárius Egyházat érintette, mert 1/5-e maradt a csonka Magyarországon, 4/5-e került román fennhatóság alá. Az É-Erdélyt Magyarországhoz visszacsatoló II. Bécsi Döntés (1940) 65 gyülekezetet 60.000 lélekkel kapcsol vissza az anyaországhoz és 53 egyházközség 31.000 lélekkel marad D-Erdélyben román uralom alatt.


Magyarországon 12 egyházközség, 50 szórvány 25.000 lélekkel, Erdélyben 123 egyházközségben 38 leányegyházban, 222 szórványban 101 lelkipásztor gondozza a reá bízott 100.000  magyar lelket. Világviszonylatban az antitrinitárius egyházak  28.5 milliós közösségének egyike az unitárius.
7.6. Az angol nemzeti egyház – Ecclesia Anglicana – Church of England


A hagyomány szerint Nagy Britanniába Irenaeus egyházatya vitte el a keresztyén hitet 200 körül. Ő Polycarpus szmirnai püspök tanítványa volt, aki pedig magától János evangelistától hallotta az evangéliumot. Az Anglikán Egyház ezért apostoli alapítású egyháznak tartja magát és a többi egyház közül azokat fogadja el hitelesnek, melyek szintén apostoli alapításúak és az apostolica successiót – az egyházi tisztségre kézrátétellel felhatalmazást - gyakorolják.


A kisázsiai születésű Irenaeus (130-140? – 202) Rómában tanult, majd  nyugatra telepedett és 177-178 táján a lyoni püspök tisztét töltötte be. Egy egyházüldözés alkalmával menekült át Nagy Britanniába, ahonnan később visszatért a kontinensre. Fennmaradt műveiben az eretnekségek – főleg a gnosztikusok – ellen harcolt.


Irenaeus britanniai tevékenységét – mint ahogy mártíromságát sem - történetileg nem igazolták, a Római Egyház pedig nem fogadta el az Anglikán Egyházat apostoli alapításúnak, (XIII. Leó pápa 1896-ban az Anglikán Egyház apostoli jellegét hiteltelennek nyilvánította) az azonban történelmi tény, hogy 200 körül bizonyítottan jelen van a keresztyénség a brit szigeteken.


A pápaság hatalmának növekedésével a brit egyház is Róma fennhatósága alatt tevékenykedik. A katolikus országnak van azonban előreformátora, pl. Wycliff János (1329-1384) személyében, aki számos társával együtt, az autonóm egyházi fejlődés igényével lép a színre.


A Reformáció százada (1500-as évek) teremtette meg a feltételeket az Anglikán Egyház megalakulásához. Az angolok nem kívántak Rómától elszakadni, még csak reformálni sem az egyházat, viszont ragaszkodtak annak függetlenségéhez, amit az abszolutisztikus pápai hatalom nem akart figyelembe venni. Az angolok autonómia-törekvése érthető annak fényében, hogy közelebbről érintette őket a pápák avignoni fogsága, az egymást kiátkozó ellenpápák küzdelme, melyek nem öregbítették Róma tekintélyét előttük.


Történetileg VIII. Henrik (1491-1547) az, aki buzgó katolikus és Luther Márton elítéléséért azt a „defensor fidei” (= a hit védelmezője) –címet kapja a római pápától, amit az angol uralkodók máig viselnek. Azonban feleségétől, Aragóniai Katalintól el akar válni és 1527-ben a pápához fordul, hogy érvénytelenítse házasságát. VII. Kelemen pápa ezzel nem ért egyet és diplomáciája halogató taktikát alkalmaz: nem ad választ. Cranmer Tamás (1489-1556) cambridge-i tanár, királyi tanácsadó, kancellár, canterbury érsek – azt a tanácsot adja az uralkodónak, hogy házassági problémáját ne Róma, hanem a saját, angol egyházi főhatóságának közreműködésével oldja meg. VIII. Henrik így is cselekszik és házasságának érvénytelenítése után feleségül veszi Boleyn Annát. Ezt a pápa az egyház iránti engedetlenségnek minősíti és 1532-ben kiátkozza az angol királyt.


A válaszlépés nem sokat várat magára. Az angol parlament 1534-ben Rómától függetlennek nyilvánítja az angol egyházat, az egyház fejének pedig a királyt jelenti ki. Az Anglikán Egyház „születési évének” tehát 1534-t tartják. 

A parlament az alábbi törvényeket hozza:

· minden egyházi törvényt a király emelhet jogerőre, új egyházi törvényt csak az ő hozzájárulásával hozhatnak;

· minden vitás ügyet, amit eddig a Szentszék elé vittek, ezután nem Rómához, hanem az angol egyházi bíróság elé viszik;

· a pápát minden jogosítványától megfosztják angol felségterületen, s azokat az angol királyra ruházzák át. (Ez utóbbinak különösen az angol gyarmatbirodalom kiépülését követően lett nagy jelentősége.)

Az Anglikán Egyház megalakulását tekinthetjük pusztán politikai aktusnak, de számolnunk kell azzal, hogy a politikával párhuzamosan a belső egyházi fejlődés ugyancsak eredményeket ért el.  A Németalföldön tanuló és ott protestáns eszmékkel ismerkedő Tyndale Vilmos (1494? – 1536) lefordította angol nyelvre és 1526-ban kiadta az Újszövetséget, ami akkor még botránykő volt a Szentírás olvasását, terjesztését tiltó Róma szemében. Cranmer Tamás „42 Artikulusban” foglalta össze azokat a hitelveket, melyek alapján az AE meghatározta önmagát. (Ezt latin nyelven 1563-ban, angolul 1571-ben adták ki, később – a neve megtartása mellett - 39 artikulusra szűkítették.)


Az Anglikán Egyház kibontakozása azonban nem ment egyszerűen. Aragóniai Katalin leánya, Mária (uralkodott: 1553-1558) trónra kerülve feloszlatta a parlamentet és a római katolikus egyház visszaállításáról kezdett tárgyalásokat a pápával. Az általa bevezetett Inkvizíció 270 mártírt adott az angol egyháznak, ő pedig kiérdemelte a nép ajkán a „Véres Mária” (Bloody Marie) – elnevezést.


Utána azonban Boleyn Anna protestáns hitben nevelt leánya, Erzsébet (uralkodott: 1558-1602) következik a trónon. Kancellárja és canterbury érseke Parker Máté (1504-1575) segítségével – aki maga is a németalföldi reformáció híve volt és Véres Mária uralma alatt elrejtőzve tartotta meg életét -  biztosítja az Anglikán Egyház szabadságát. Messzemenően figyelembe veszi a vallási irányzatok és pártok eltérő igényeit és az Anglikán Egyház szervezetét úgy alakítja ki, hogy a lehetőségekhez mérten mindenkinek engedményeket tegyen, de a központi döntésekkel szembe helyezkedőkre kemény kézzel lesújt. 


A megszilárdított anglikán egyház hierarchiájában és külső megnyilvánulási formáiban - részben a dogmáiban és liturgiájában - a római egyházhoz közel álló marad. A hierarchiát a két érsek – a yorki és az uralkodót koronázó canterbury -, a püspökök, a papok és diakónusok alkotják. Rómával szemben elvetik:

· a pápai felsőbbséget

· a papok bűnbocsánat-adását,

· a latin nyelvű liturgiát,

· a 7 szentséget, (csak kettőt fogadnak el: a keresztséget és az úrvacsorát)

· a szentségek ex opere operato – alkalmazását, (azaz: Istentől függetlenítve is hatnak)

· a transsubstantiatio-t (vagyis azt, hogy az ostya és a bor a mise áldozatának bemutatásakor átlényegül Jézus Krisztus valóságos testévé és vérévé),

· a laikusoknak egy szín alatt osztott úrvacsorát,

· az érdemszerző jó cselekedetek tanát,

· az apokrifus könyvek használatát,

· a halottakért mondott misét.

1562-ben az Anglikán Egyház hivatalos hitvallásának fogadják el a ”42 Artikulust”, melynek több pontját a németalföldi és svájci Reformáció alapirataiból vették át, s 1571-ben alkotmányos alapiratnak nyilvánítják. 

Az Anglikán Egyház elvetette a cölibátust, lelkészei családosak. Az egyházi tekintély alapja náluk a Szentírás. A hagyományt nem tekintik hitforrásnak, mint a római katolikusok, de azt a hagyományt, mely a Szentírás tanításával nem ellenkezik, elfogadják. 

A korábban kötelező egyházi tizedet 1836-ban örökbérre változtatták, amit évente határoznak meg, az egyházi adót 1868-ban eltörölték.

Az Anglikán Egyház államegyház, lelkipásztorai, diakónusai állami hivatalnokoknak számítanak, jövedelmüket az állam biztosítja. Az érsekek és püspökök hivatalból a parlament Felsőházának tagjai. A magasabb egyházi tisztségbe kerülőnek végig kell járnia a hierarchia megelőző állomásait. Papból lehet püspök, akinek a felszentelését három másik – ugyancsak apostolica successioval beiktatott – püspök végezheti. 

A püspökszentelés után a felszentelt eltörölhetetlen szent jelleget (character indellibilis) nyer. 

1867-től hagyománnyá vált az, hogy a canterbury érsek 10 évenként összehívja az anglikán püspököket a világ minden tájáról, demonstrálva az Anglikán Egyház egységét. A 300 püspöknek ezt a találkozóját nevezik Lambeth – Konferenciának, mivel a vendéglátó érsek londoni Lambeth-palotájában tartják. A Lambeth –konferenciák határozatai jogilag nem kötelezőek, de erkölcsi súlyuk mégis azzá teszi őket.

Hitvallásos iratuk a „42 Artikulus” mellett a „Prayer Book”, amit 1549-ben jelenttettek meg, mint az első angol nyelvű protestáns imakönyvet. Imádságok mellet az alapvető dogmatikai tételeket is tartalmazza. A kegyesség megnyilvánulása legtöbbször az imádkozás, a böjt és az egyházi ünnepek, szent napok megtartása, jótékonykodás, az úrvacsorai közösség gyakorlása, melyet havonta, hetente rendszeresen kiszolgáltatnak.

Mondani szokták, hogy az Anglikán Egyház a dogmatikájában római katolikus, a liturgiájában lutheránus, az úrvacsoratanában pedig kálvinista egyház. Ezzel utalnak arra a sajátosságára, hogy – mivel a legszélesebb vallási igények kielégítésének megfelelően alakították – egyrészt a maga sokszínűségében konzervatívan összetartó, másrészt – mivel nem követel szigorú hitvallásosságot – egymás mellett előfordulhatnak benne akár az egymás tanítását tagadó irányzatok is. Az istentiszteleti rendtartásuk csupán általános szempontokat ad aprólékos eligazítás helyett, ezért minden gyülekezet a tetszése szerint alakíthatja liturgiáját. Az igehirdetés nem játszik annyira központi szerepet, mint a Reformáció egyházainál.

Az Anglikán Egyház egyik fő vonulata a High Church Party, mely a legkonzervatívabb. Ezért „pápa nélküli római egyháznak” is becézik. Szigorúan tartják magukat az apostolica successio elvéhez, s az apostoli alapításúnak tekintett északi lutheránusokkal, valamint az ortodoxokkal ápolnak testvéregyházi kapcsolatokat. Álláspontjuk szerint a Bibliát az egyház írta, kanonizálta és az egyház jogosult egyedül a magyarázatára.

A 19. század elején mozgalmat indítottak - Newman J.H. és Pusey E.B. - vezetésével abból a célból, hogy az Anglikán Egyházat visszavezessék a római katolikus egyházba. Ennél sikeresebbnek bizonyult az 1833-tól induló „Oxfordi csoportmozgalom”, mely a belső megújulás útját kereste és az angolszász ébredés egyik bázisa lett.

A másik irányzata a Low Church Party –nevet kapta. Ők a puritánus mozgalom örökösei. 1864-ben Evangéliumi Szövetséget alakítanak. A személyes kegyesség tapasztalataira építve váltak a protestáns belmisszió és külmisszió motorjaivá. Gyakorlatilag protestáns kisegyházként működnek, Wesley Jánosnak, a methodista egyház alapítójának hatása alatt. A megigazulás tanát illetően lutheránusok, a predestinációs tan tekintetében kálvinisták. A papsághoz náluk episzkopalista ordináció szükséges.

A neoprotestantizmusra jellemző lelki mozgalmak nemcsak hitépítést és hitmélyítést hoztak gyülekezeteikbe, hanem az evangéliumi keresztyénségtől idegen, eretnek nézeteket is.

A harmadik csoport a Broad Church Party. A 18 századi szabadelvűek örökösei. Nem mindig és mindenütt tekinthetők egyháznak. Foglalkoznak a vallás és a tudomány összeegyeztethetőségének kérdésével. Jó táptalajra lelt náluk a racionalizmus, a modernista irányzatok. A sákramentumokról úgy vélekednek, hogy azok szükségesek, mint rítusok, de nem tekintik őket szentségeknek. Vitatják a szűztől születést, Jézus Krisztus istenségét, csodatételeit, a helyettes elégtételét, feltámadását, a Biblia ihletettségét, az eredendő bűn hittételét, az örök kárhozatot. A teológusok helyett inkább angolszász gondolkodókon tájékozódnak, mint Locke János, Hobbes Tamás, Hume Dávid és követőik.

Amerikában 1607-től virginiai telepesek hozzák létre az Anglikán Egyházat. Az egyház válsága az amerikai polgárháborúban tetőpontjára hág. A hovatartozás tekintetében a papság ragaszkodik az angol koronához, a nép pedig ragaszkodik az Angliától történő elszakadáshoz. Az USA Függetlenségi Nyilatkozatát még többségükben anglikán felekezetűek írják alá. Az Anglikán Egyházat azonban már nem akarják romjaiból újjáépíteni, s 1789-ben fölveszik a PROTESTÁNS EPISZKOPÁLIS EGYHÁZ –nevet. Hitvallásuk, hagyományuk ugyanaz marad, mint az Anglikán Egyházé, de minden vonatkozásban integrálódnak a protestáns episzkopális egyházak közé. Egyházszervezetük már sajátosabb. Egyházuk legfőbb szerve a – legalább 3 évente tartandó - Általános Közgyűlés. 6 parókia és 6 lelkész fölött a megyés püspök gyakorolja az irányítást. A püspöknek 3 évenként legalább egyszer kötelessége meglátogatnia megyéjének parókiáit. Ahol ez az egyházszervezet még nem épült ki, ott Missziói Kerületeket hoznak létre. Vannak Provinciák, melyek az egyházmegyék és a Missziói Kerületek együttműködését hivatottak katalizálni. A pap kötelessége az igehirdetés, szentségek kiszolgáltatása, feloldozás  gyakorlása, de távollétében minden szolgálatot a diakónus is elvégezhet. A gyülekezeti lelkipásztor mellett templomfelügyelők állnak és laikusok is – pl. felolvasók -  szolgálhatnak az istentiszteleteken püspöki engedéllyel.

A Közgyűlés egyik alkotója a Püspöki Ház, mely a megyés püspökökből, helyetteseikből, s a nyugdíjas püspökökből áll. A közgyűlésen elnöklő püspököt 6 évre választják. A másik alkotó a Küldöttek Háza, mely az egyházmegyék és kerületek képviselőiből áll. Törvényhozás esetén a két Háznak egyetértésre kell jutnia.

1920-tól egyházi parlamentet hoztak létre (National Assembly of the Church of England) püspöki tagozattal. A papok és diakónusok számát 251 főben a laikus képviselőkét 357 főben határozták meg.

Az anglikánok 144 országban 77 milliónyian élnek: Angliában 32 millió, a többségük a volt gyarmatbirodalom területén. Az Anglikán Egyház székhelye London (Lambeth –palota), a legfőbb egyházi tisztségviselője a canterbury érsek, a legfőbb egyházi tisztségviselőket kinevező egyházfő pedig az angol király/nő.

A keresztyén egységtörekvések terén vezető szerep jutott az Anglikán Egyház képviselőinek. Tőlük indult világhódító útjára az „Élet és Munka” (Life and Work),  valamint a „Hit és Szervezet” (Faith and Order) ökumenikus mozgalma, melyeknek olyan markáns személyiségeket adtak, mint Brent Károlyt, Temple Vilmost, Bell Györgyöt, s az ökumené egy sor egyetemes gyűlésének adtak helyet  Britanniában és az Egyesült Államokban (Edinburgh 1910, 1937., Oxford 1937, Whitby 1947., Evanston 1954.).

***************************************************************************

„Mi az Istentől vagyunk; 

aki ismeri az Istent, hallgat reánk, 

aki nincsen Istentől , nem hallgat ránk.

 Erről ismerjük meg az igazság lelkét

 és a tévelygés lelkét.” 

(I.Jn.:4,6.)

**********************************************************************************

8. KEGYESSÉGI IRÁNYZATOK KISEGYHÁZAI

8.1. Bevezetés: puritanizmus, ébredés, pietizmus


A Reformáció tovább vitelét már kialakulásakor szorgalmazták újabb és újabb protestáns csoportok, melyeket jórészt hatalmi közbelépéssel fölmorzsoltak. Később azonban a történelem maga tette fel a kérdést a megcsontosodó protestáns ortodoxiának, hogy mi lesz azokkal az ígéretekkel, melyekre az egyház megújítása kötelezett? Mikor számolnak le a római egyház maradványaival végérvényesen a megújított egyházakban? Mikor lesz független az egyház az államhatalomtól? Mikor szervezik tovább a presbiteri rendszerű egyházszervezetet ? Az ekkor föltett kérdésekre már nem lehetett pusztán egyházi, vagy államhatalmi elnyomással válaszolni.


Azoknak feltétlenül igazuk volt – élükön az európai reformáció legnagyobb szervezőivel – akik meg akarták védeni a Reformáció addigi vívmányait és emiatt nem kívántak nagyobb léptekkel haladni előre. A nép körében azonban a fönti kérdések sokszorosa tört fel elemi erővel, csakhogy tovább léphessenek a megkezdett reformok útján. Az angol uralkodó – lévén az Anglikán Egyház feje – reálisan lépett fel a követelőzőkkel szemben, hiszen Angliában sem voltak érettek a feltételek a 17. század közepén a presbiteri rendszerű egyházszervezet kiépítéséhez. A kongregacionalista, presbiteriánus, independens puritánok ezért úgy döntöttek, hogy elhagyják egyházukat és hazájukat. A „zarándok atyák” kivándoroltak és az amerikai gyarmatokon telepedtek le. Már 1605-től megszervezték saját, szigorú, puritán egyházukat, melyben – kálvini mintára – ugyanazok a testületek és személyek alkották az egyházi és világi vezetést. A - későbbi USA magvát alkotó - puritán gyarmatok 1640-ben egyesültek és kimondták a vallásszabadságot.


Mindenki azonban nem választhatta a kivándorlást. Az otthon maradottak számára egy idő után nem maradt más eszköz, mint a forradalom, mely Skóciából terjedt át Angliába, s leszámolva a királyi hatalommal, létrehozta azt a köztársaságot, mely hajlandó volt követeléseit valóra váltani. Az egyház közösségi irányításának szervezeti keretei, s az egyházi függetlenség megszületett, de a restauráció – a királyi hatalom visszaállítása – eltörölte ezeket a vívmányokat és a puritánokat sokáig folyamatos üldözésnek tette ki. A puritánok ezért visszahúzódtak a közélettől, s a befelé forduló kegyesség ápolásába merültek.


A német kegyességi mozgalom – Spener, Francke, Arnold, Bengel és mások vezetésével - ezt a befelé forduló szemlélődést tekintette mintaképnek és a kispolgári lelkiség igényeihez alakította. Megkezdődött az istentiszteletek mellett a bibliaórák bevezetése, a laikusok bevonása az egyházi szolgálatba, hivatkozással az egyetemes papság elvére, a hitmélyítő alkalmak szervezése, föllendült a karitatív és hitterjesztő szolgálat.


Az a kísérlet, ami Amerikában megteremtette az azonos hitvallásúak életközösségét, itt a Krisztus-misztikát az érzékiségig fokozó Zinzendorf Miklós (1700-1760) birtokán született meg. A Herrnhuti közösség telepei napjainkig fennmaradtak, s lelkiségükről  pl. az „Isten szívén megpihenve…” (395.), „Vezess Jézusunk…” (434.)  –kezdetű énekeink árulkodnak.


A puritán mozgalom egyik jellegzetes oldalhajtása Amerikában a quakerek egyháza, Európában pedig a metodista egyház. 


Magyarországot elérték a puritán eszmeiség, a pietista kegyesség és a lelki ébredés mozgalmai, megjelentek a külföldi és hazai képviselőik, de az ellenreformáció és a protestantizmus alárendelt helyzete folytán, mindezek interpretációk maradtak, gazdagítva mindössze a magyarországi teológiai gondolkodás és kegyesség választékát.


Az azonos hitelvi alapokra építő protestáns kisegyházak tanításában megfigyelhető az, hogy egyrészt őrzik a Reformációnak köszönhető értékeiket, másrészt követelik a megújítás folytatását és a protestáns ortodoxia meghaladását. A tanbeli hangsúly-eltolódás  újabb és újabb felekezetek életre hívásának hivatkozási alapja lehet, attól függően, hogy az egyetemes keresztyén tanok mely elemét emelik ki jobban? Van, ahol a felnőtt-keresztséget hangsúlyozzák (baptisták), van ahol a módszeres kegyességre összpontosítanak (metodisták), van, akiknek a világ vége és a szombat-nap a fontos (adventisták), van, akiknek a karizmák (pünkösdisták), vagy az aszkézis (nazarénusok), vagy egy militarizált, korporatív tevékenység (üdvhadsereg). Ha az új felekezet nem válik szélsőséges csoporttá, megmarad a közös hitelvi alapokon és pusztán a tanbeli hangsúly különbözteti meg a többi felekezettől.
8.2. A Baptista Egyház


Magukat a Reformáció egyházának vallják. A Reformáció századában fellépő anabaptisták újrakeresztelkedtek felnőtt korban, s csak ez utóbbit ismerték el keresztségnek, tagadva a gyermekek számára kiszolgáltatott szentséget. 

Reformátoraiknak Svájcban Grebel Konrádot (1498-1526), Mantz Félixet (1498-1527), Blaurock Györgyöt ( +1529), Németországban Müntzer Tamást (1490-1525), Hollandiában Menno Simont (1496-1561), Ausztriában Hubmayer Baltazárt (1481-1528) és Hunter Jakabot (+1536) tartják. Hitvallásukat már 1527-ben közzé tették Sattler Mihály közreműködésével (Schleitheini Hitvallás). 

Az újrakeresztelő gyülekezetek a lelki közösségen kívül sajátos gazdasági, kereskedelmi társulásokat hoztak létre – pl. vagyonközösséggel - melyeket a korszak, melyben éltek, nem tolerált. Nemcsak a római katolikus egyház, hanem a többi protestáns felekezet részéről is üldözéseknek voltak kitéve, aminek köszönhetően az anabaptizmus jórészt szétszóródott. 

A 17. század elején mozgalmuk vezéralakja lett Smith János (+1612), aki az Anglikán Egyházból kiválva 1609-ben bemerítkezett és 1612-ben Londonban gyülekezetet alapított. Közösségeik olyan kimagasló személyiségeket adtak a keresztyénségnek, mint Bunyan Jánost (1628-1688) a „Zarándok útja” szerzőjét, vagy Carey Vilmost (1761-1834) a keresztyén külmisszió atyját.

Az állami és egyházi üldözés után a 19. század elején, lelki ébredési hullám állítja őket talpra, immár baptista néven Oncken Gerhardt-János (1800-1884) vezetésével.

Magyarországon, az 1520-as évek első felétől Schröter Kristóf és Fischer András a Felvidék településein hirdették eszméiket. Utóbbi 1540-ben Krasznahorka várában vértanúságot szenvedett. Bár az 1548-as Pozsonyi Országgyűlés törvényt fogadott el az anabaptisták üldözéséről, Bethlen Gábor erdélyi fejedelem Morvaországból telepített habánokat – fazekassággal foglalkozó anabaptista közösségeket – Erdélybe, akik ott – Alvinc községben - és később a  felső-magyarországi Rákóczi-birtokokon, elszigetelt falvakban éltek.

A megújuló üldözési hullámok ezeket a telepeiket vagy a vallásuk feladására, vagy külföldre menekülésre kényszerítették, s emiatt a 18. század első felében közösségeik elenyésztek.

A baptizmust Rottmayer János (1818-1901) hamburgi asztalos segéd hozta 1846-ban Magyarországra. Budán gyülekezet jött létre, melyben Oncken maga is megfordult és bemerítéseket végzett. 1854-ben betiltották egyházukat. Rottmayer János – aki a mestersége mellett bibliaterjesztéssel is foglalkozott – Erdélybe tette át székhelyét. A Bécsben bemerítkezett Novák Antal (1828-1877) azonban Nagyszalontán alapított baptista közösséget, Kornya Mihály (1844-1877) és Tóth Mihály (1836-1931) parasztpróféták pedig az Alföld parasztsága körében fejtették ki tevékenységüket. Meyer Henriket (1842-1919), aki Oncken gyülekezetéből indult oroszországi és szlovéniai térítő útra. 1873-tól Magyarországra irányították, ahol első sorban a németajkú közösségeket építette.

Az önálló magyar baptista gyülekezetek 1894-től kezdik meg szolgálatukat Udvarnoki András, Balogh Lajos, Csopják Attila vezetésével. 1895-ben törvényt hoznak a vallásszabadságról, de az elismert felekezetté válás feltételeit nem minden baptista fogadja el. Ez két ágazatra osztja a formálódó baptista egyházat. A törvényes, elismert felekezetként működni szándékozók 1905-ben az Ócsai Hitvallással  megteremtik a legális egyházi tevékenység feltételeit és 1906-tól államilag engedélyezett felekezetként szolgálnak. Megítélésüket azonban nehezíti, hogy az el nem ismert ágazat illegálisan működik, s csupán 1921-tól tekinthetők ismét egységes egyháznak, amikor fölveszik a Magyarországi Baptista Gyülekezetek Szövetsége -elnevezést.

A baptisták – azon túl, hogy a többi protestáns, sőt római katolikus egyház gyakorlatától eltérően – a gyermekkeresztséget elutasítják és hozzájuk áttérőket bemerítik, egyetértenek a Reformáció egyházainak sarkalatos hitelveivel. Gyülekezeteik tagsága a már bemerítettekből és a bemerítésre törekvőkből tevődik össze. Egyházuk tagjaitól elvárják, hogy gyülekezetük folyamatos bizonyságtevői legyenek.

A világkeresztyénségnek az árvaház-alapító Müller Györgyöt (1805-1898), a prédikátor Spurgeon Károlyt (1834-1892), vagy Moody D.L.-t, Billy Graham evangelizátort adó egyház 43 millió bemerített taggal 110 millió lelket vall a magáénak. A legnagyobb tömbben az Egyesült Államokban élnek. 

Magyarországon 20.000 baptistával számolnak, akik 431 gyülekezetben, 376 imaházzal és 60 prédikáló állomással rendelkeznek 140 lelkipásztor, 200 presbiter, 200 diakónus szolgálata mellett. Magyarországon 1906-tól van baptista lelkészképzés. Szeretetházakat tartanak fenn (Kiskőrös, Hajdúböszörmény). A Békehírnök, Igazság Tanúja, Baptista Magazin, Szeretet, Az Üdv Üzenete, Mustármag, Harmatcseppek –című lapjaik ismeretesek. Nálunk hét – egyházkormányzói jogkörrel nem rendelkező - egyházkerületbe szervezve Magyarországi Baptista Egyház –néven 1947-től egyenlő jogokat élveznek az összes többi felekezettel. 1991-től a felekezetük autonóm gyülekezetek szövetsége, melynek első képviselője a választott egyházelnök, aki a 300 tagú Szövetségi Közgyűlés határozatai szerint, a 30 tagú Szövetségi Tanács, valamint a főtitkár, a gazdasági igazgató, a missziói titkár közreműködésével kormányozza egyházát.

8.3. A Metodista Egyház


A metodista közösségek - baptistáéhoz hasonlóan - megújulási mozgalomból születtek, családi istentiszteletből nőttek ki. 

Az egyház alapítója Wesley János (1703-1791)  anglikán lelkészcsalád gyermeke. 19-en vannak testvérek, de édesanyjuk mindegyikükkel naponta folytat lelki beszélgetéseket. Wesley már fölszentelt anglikán lelkész, amikor 1738. május 24-én 20.45 órakor megvilágosodási élményként éli át azt, hogy Jézus Krisztus minden bűnét elvette. Ettől fogva sajátos „menetrendet” dolgoz ki a keresztyén életmód szabályozásához. Ebben előtérbe kerül a betegek látogatása, a böjt, az önvizsgálat, a rossz szokásokkal való szakítás, az óránkénti csendesség, a naponként háromszori hangos imádság. Az Anglikán Egyház nem tűri meg soraiban, Wesley azonban kitart elvei mellett, noha „szent klubnak”, „bibliamolynak”, „methodistának” ( = módszereskedőnek) csúfolják. Bejárja hazája minden vidékét lóháton, napi 30 km-t téve meg és a szabad ég alatt prédikálva – még 87 évesen is – az összegyülekezőknek. „Isten lovasának” is nevezik emiatt, de értékelni igazán csupán halála után értékelik, amikor országának hősei között, a Westminster-apátságban helyezik örök nyugalomra.

A metodisták szerint a pontosan végrehajtott egyházi szabályok a „kegyelem csatornái”. A Krisztus Jézussal való személyes kapcsolat tartásának elősegítésére a Biblia mellett „Általános Szabályok”-at ajánlanak híveiknek, melyekben fölsorolják, hogy mi az a rossz, amitől a metodistának tartózkodnia kell, mi az a jó, amit meg kell cselekednie és ezeken kívül még milyen szempontokat érdemes szem előtt tartania. Ezek a különleges tanácsok arra vonatkoznak, hogy a metodista legyen mértékletes, tartózkodjon minden szenvedélybetegségtől, a feltűnő divat követésétől, házasságot lehetőleg metodistával kössön, az adakozása kiváltság, mert minden az Úré, stb.

Aki hozzájuk tér, annak az alábbi két kérdésre kell felelnie:

· Vallod-e Jézus Krisztust üdvözítődnek és Uradnak és hűséget fogadsz-e az ő királysága iránt?

· Elfogadod-e és vallod-e a keresztyén hitet, amint az a mi Urunk Jézus Krisztus evangéliumában található?

Az itt vállalt fogadalom megtartását a magánéletben úgy is ellenőrzik, hogy a gyülekezetet 12 fős csoportokra osztják, s ezekben a csoportokban egy „osztályfőnök” folyamatosan látogatja a csoport tagjait.

A hitelveik legtöbbje megegyezik a Reformáció egyházainak hitelveivel, de az eleve elrendelés tanát (predestináció) tagadják. Szerintük az üdvösséghez elegendő Jézus Krisztus engesztelő áldozatának elfogadása.

Magyarországon 1898-ban alakult az első gyülekezetük. Möller Róbert prédikátoruk első sorban a fővárosban és a Bácskában hirdette az igét. A magyar ajkú gyülekezetek mellett német és szlovák nyelvű metodista közösségeket alapítottak. 1914-ben 1000 lélek vallja magát metodistának. Budakeszin szociális otthont hoznak létre. A Trianoni Békediktátum (1920) a gyülekezeteik 65 % -ától fosztotta meg őket.

Lapjaik a kéthavonta megjelenő „Metodista”, a „Mix” – a Metodista Ifjúsági Közösségek Szövetségének - havi lapja és a népszerű, 44 nyelven megjelenő „Csendes Percek”, mely hitépítő gondolatokkal kiegészített bibliaolvasó vezérfonal. Kiadványaik között megtaláljuk Wesley János igehirdetéseit.

Saját megállapításuk szerint a világ 108 országában 75 millió lélek tartozik felekezetükhöz.

Metodistának vallj magát a Magyarországi Evangéliumi Testvérközösség, mely 1990-től működteti a Wesley János Lelkészképző Főiskolát, melyen szociális munkásokat is képeznek. Karitatív – hajléktalanokért, betegekért végzett – szolgálatuk jelentős. Lapjuk az „Élet és Világosság”, könyvkiadásuk központja a Keresztyén Könyvesház.

8.4. A Hetednapos Adventista Egyház


Eredetüket a Reformáció korára vezetik vissza, hivatkozással azokra a keresztyén személyiségekre, akik akkor is – a 16. században - Krisztus közeli visszajövetelét várták.


Egyházalapítóként azonban Miller Vilmost (1782-1849) ismerjük, aki az USA-ban baptista parasztcsaládban született. Apokaliptikával kezdett foglalkozni, s kiszámolta, hogy Krisztus visszajövetelére 1843. március 21. és 1844. március 21. között lehet számítani. Híveivel világvége-hangulatot teremtettek, vagyonukat szétosztották a környezetükben, s fehér ruhába öltözve kivonultak városukból és fejüket az égre emelve, dicsőítő énekeket énekelve várakoztak.


Miller szeptember 21-re korrigálta a kiszámított dátumot, de a csalódást nem kerülhette el, a Baptista Egyház pedig 1845-ben kizárta soraiból.


Híveitől elhatárolódtak azok, akik felhagytak az időpontok számolgatásával és a látomásairól ismert, prófétanőnek tartott Ellen G. White (1827-1917) köré csoportosultak. White szerint Krisztus azért nem jött el, mert a keresztyének a szombat helyett a vasárnapot, a hetedik nap helyett az elsőt ünneplik és ez a keresztyének problémáinak a forrása.

1860-tól nevezik magukat „Hetednapos Adventista Egyháznak”. Világviszonylatban 14 millió lelket számlálnak.

Önmagukat a bibliai próféciák hitben járó kutatóiként határozzák meg, következésképpen aránytalanul sokat foglalkoznak a Bibliából Dániel Könyvével és a Jelenések Könyvével. Tanításukban központi helyet foglal el Krisztus személyes, mindenki számára látványos, egyetemes, másodszori visszajövetele. Hitelveiket 28 pontban foglalták össze.

 Az apokaliptikát leszámítva megmaradtak a baptista hitelveknél. Ők is újra keresztelnek, a felnőtt keresztséget fogadják el. Az úrvacsorát alkoholmentes borral veszik, előtte gyakorolják a lábmosást a János evangéliuma 13. fejezetére hivatkozva. 

Istentiszteleteiket szombaton tartják. Tiltják a fényűzést, élvezethajhászást, de tizedet fizetnek egyházuknak. A misszióra nagy hangsúlyt fektetnek, mert Krisztus nem jön el addig, amíg minden népnek nem hirdettetett az evangélium. Disznóhúst nem esznek, egy részük  az egészséges táplálkozás mellett a vegetáriánus életmódra is gondot fordít. 


Magyarországon a lengyel római katolikus papból lett adventista, Czechnowski B. Mihály (1816-1867) működött 1869-től. Utódja a német származású Condardi Richárd Lajos (1856-1939), akinek az idejében 1890-től magyarra fordítják az adventista irodalmat. 1898-tól Magyarországra küldik Huenergard F. Jánost (1875-1955) aki megszervezi az egyházat. Mivel nem lehet bevett felekezet, vallásos egyesületként működik 1957-ig.


Az 1948 utáni ateista diktatúra az egyházkormányzatokat különböző mértékű megalkuvásokra kényszerítette. A Keresztény Ádvent Közösség ezt a gyakorlatot nem tartotta összeegyeztethetőnek a hitével, ezért az állami terrorral szemben a nemzetközi H.N. Adventista szervezetekhez fordult. Azok azonban az államilag támogatott egyházi vezetés mellé álltak. Emiatt a Keresztény Ádvent Közösség – nem kívánva új egyházat alapítani és hittestvérének tartva minden adventistát – megőrizte autonómiáját, s noha 1989 után rehabilitálták őket, látva, hogy az egyházi vezetés szemlélete lényegében nem változott, a különállásuk továbbra is megmaradt. Hivatalos nevük 1992-től:  „Heted Napi Adventista Reform Mozgalom Nemzetközi Misszióegyesülete”.


Kb. 60 gyülekezetben, 1410 bemerített taggal rendelkeznek. A „Sola Scriptura Lelkészképző és Teológiai Főiskolán” képezik szolgálattevőiket 1991-től, de Albertirsán is van főiskolaként működő „Béthel Teológiai Intézetük”. Különösen a gyermekek között kiemelkedő szociális munkát, a felnőttek körében iszákosmentő missziót folytatnak, annak ellenére, hogy az államtól nem kérnek és nem fogadnak el hitéleti támogatást.

8.5. Az Evangéliumi Pünkösdi Közösség


A XX. század elején Perham F. Károly metodista lelkipásztor a bibliaiskolájában arra kereste a választ, hogy miért nem követik a mai keresztyének szolgálatait azok a jelek és csodák, gyógyulások, melyeket az ősegyházban megtapasztaltak? Érdeklődése a megszentelődés és a lélekkeresztség irányába fordult.


Amikor egy leány egy alkalommal azt kérte tőle, hogy kézrátétellel imádkozzon érte, nyelveken kezdett imádkozni. Ekkor – 1900 szilveszterén – többen részesültek a lélekkeresztségben.


Perham tanítványa volt Seymour Vilmos József néger baptista prédikátor. Ő vasúti pályaőrként, pincérként dolgozott, majd 25 évesen találkozott a megszentelődési mozgalommal és figyelme a kegyelmi ajándékok felé irányult. Amikor Los Angelesben a Lélek kitöltetéséről prédikált, 1906-ban, meghívta otthonába egyik híve, ahol az összegyülekezők megteltek Szentlélekkel és nyelveken kezdtek szólni. Seymour kijelentette: „aki nem szól nyelveken, az még nem részesült a lélekkeresztségben”. Jelentős karizmatikus ébredés indult a néger népesség körében, akiknek az istentiszteletein nyelveken szóltak és prófétáltak. A lélekkeresztséget nem tartották ugyan üdvösség kérdésének, de tartották a hiteles keresztyén szolgálat feltételének. Az intellektuális protestáns istentiszteletet sokan cserélték fel a lelki élményekre éhezők, akikből ugyancsak feltört a nyelveken való imádság.


Ezeken az alkalmakon fokozatosan kristályosodnak ki a tanításaik arról, hogy mindent a karizmákra építenek, elutasítják az orvosi segítséget. Keresztelés helyett bemutatják gyermekeiket a gyülekezet előtt, akik felnőtt korban bemerítéssel válnak a gyülekezet rendes tagjává. A lélekkeresztség azonban éppoly fontos a számukra, mint a bemerítkezés.

Hiszik, hogy a lélekkeresztséget természetfölötti jelenségek kísérik.


Egy részük – elsősorban - karizmákra összpontosító igényekkel – kiléptek korábbi felekezetükből és újat hoztak létre. Mások megmaradtak eredeti felekezetükben, de a pünkösdi mozgalom misszionáriusaiként.


Rajongó közösségeikben a 19. századi ébredési hullám egyik oldalhajtását szemlélhetjük. Számtalan ágazatra szakadtak, legtöbben – több 10 millióan – az USA-ban élnek. Egyházuk legfőbb szerve az Országos Közgyűlés, emellett van Országos Presbitériumuk, Titkárságuk. A gyülekezeteik és missziói állomásaik, intézményeik körzetenként vannak számon tartva.


Tekintettel arra, hogy számos ágazatra oszlottak, meghirdették, hogy a szélsőségektől vissza kell térni a bibliai alapokhoz. 1992-ben Oslóban a XVI. Pünkösdi Világkonferencia elfogadja az Egyetemes Pünkösdi Hitvallást és egyetértésre jut a Bibliáról, a Szentháromságról, Jézus Krisztusról, a Szentlélek által való újjászületésről, lélekkeresztségről, hitről, feltámadásról, egyházról, a hit gyakorlatáról hirdetett, eltérő tanításokban. 2004-ben a XX. Pünkösdi Világtalálkozójukon már a római katolikus egyház után a legnépesebb – 600 milliós – egyházuk képviselői találkoztak. (Önálló gyülekezetként csupán 105 millióan vannak.)

Magyarországon az I. Világháború után jelent meg irányzatuk. Sipos István, Sebestyén István, Mihók Imre, Horváth János az alapítók, majd vezetők a fővárosban, ahol 1926-ban gyülekezeti központot hoznak létre. Rároha F. Dávid és neje az USA-ból hazatérve adtak újlendületet a mozgalomnak, melyet akkor „Magyarországi Istengyülekezetek” elnevezéssel illettek. Lapot adtak ki „Apostoli Hit” –címmel, s csakhamar 8 vidéki településen alakultak gyülekezeteik. 1932-ben „Isten Gyülekezetei Szövetsége Magyarországon” lett a hivatalos nevük. Ekkor 70 gyülekezetük van, s országos vezetőik: Siroky István, Tomi József, Fábián József. 1939-ben betiltják működésüket, s a tagjaik a baptista és metodista testvérgyülekezeteknél találnak lelki otthonra az illegalitás évei alatt. Közben 3 ágazatra válnak: - Evangéliumi Pünkösdi Egyház, Evangéliumi Keresztyén Gyülekezetek és Őskeresztyén Felekezet –neveken gyarapítják az egyházak számát. Az utóbbi önálló maradt, az előbbi kettő 1962-ben újra egyesült, 1967-től pedig tagja lett a SZET-nak, s lelkipásztorai a SZET lelkészképzőjében tanultak.


1992-től az Evangéliumi Pünkösdi Közösség Bibliai Főiskoláján képzi lelkipásztorait. Szeretetotthonaik vannak – kettő a fővárosban, Dunaharasztiban és Kadarkúton egy-egy, s iskolákat is indítottak. Lapjuk az „Élő Víz” hitéleti magazin.


Az egész világon 500 millió hozzájuk tartozó lélekkel számolnak.

8.6. A Nazarénus Egyház


A „Krisztusban Hívő Nazarénus Gyülekezet” a baptista egyházból vált ki, amit elvilágiasodott egyházi formának ítélt. Fröhlich Henrik Sámuel (1803-1857) svájci Thorgau egyik gyülekezetében református lelkipásztorként a Hegyi Beszédhez igazodó keresztyén életvitelt követelt meg és bevezette az újrakeresztelés gyakorlatát. Követői már nem reformátusként, hanem nazarénusokként ismeretesek. Az egyháztagság feltétele náluk a bűnök elhagyása, a megtérés utáni, bűnök nélküli élet. A bemerítést rendszerint a szabadban gyakorolják. A fehér ruhába öltözött bemerítettre másnap kézrátétellel kérik a Szentlélek ajándékát.


A nevük feltehetően a héber ’názir’ (= szent életű ember) –szóból származik.


A protestáns evangéliumi keresztyénség anabaptista ágának ultra-konzervatív, fundamentalista irányzatának képviselői. Nyugaton, Németországban 34 gyülekezetben 2500 lélek tartozik hozzájuk. Svájcban „Evangelisch Taufgesinnten a nevük és 33 gyülekezetük van. Az USA-ban „Apostolic Christian Church” néven ismerik őket, s 93 gyülekezetben, 11.000 lélekkel számolnak.


 Ennek a felekezetnek az eszméit Denkel János és Kropacsek János – nyugaton tanuló iparossegédek – hozták haza Magyarországra 1839-ben. Ők keresztelték meg Hencsei Lajos (1818-1844) Zala megyei lakatosmestert, akit a nazaránusok a hazai egyház megalapítójának tartanak, s aki – bár nem volt íróember - három  kötetes könyvben összegezte a nazarénusok hitvallásait.


 A két háború között az állami hatóság felforgató eszmékkel, kommunista tanok hirdetésével vádolta őket és betiltotta működésüket. A történelmi egyházak közül egyik sem vállalkozott arra, hogy anyakönyvezze megkeresztelt gyermekeiket, összeadott házaspárjaikat abban a korszakban, amikor az anyakönyvezés még egyházi kézben volt. Nem lévén elismert felekezet, szertartásaikat nem ismerte el a hatóság, zaklatta őket a kereszteletlennek tekintett gyermekek, a jogilag vadházasságban élő párok miatt. Súlyosbította helyzetüket az, hogy nem fogtak fegyvert és megtagadták a katonai szolgálatot és az eskütételt, noha a fegyver nélküli szolgálatot és a fogadalomtételt vállalták volna. Jugoszláviában pl. a katonai szolgálatot megtagadó és börtönbüntetését letöltő frissen szabadultat ismét és ismét elítélte és bebörtönözte a bíróság.


1948 után viszont a Szabad Egyházak Tanácsa nem fogadta be őket, mivel ehhez valamennyire meg kellett volna alkudni az ateista államhatalommal. A kommunista diktatúra bizalmatlannak mutatkozott az általa eléggé nem ellenőrizhető nazarénusokkal szemben.


Istentiszteletet hetente több alkalommal tartanak. Ezeken a férfiak és a nők külön ülnek. Négy szólamban énekelnek hangszer nélkül. Az „igeszóló” Bibliára tett kézzel imádkozik és prédikál. A tanítás után a gyülekezet „szent csókkal” köszönti a vele egynemű testvéreit, majd a külső tagokat elbocsátják és szűkebb körben megbeszélik a közösség belső ügyeit.


Papságra, egyházkormányzatra szerintük nincs szükség, következésképpen minden gyülekezet autonóm módon gyakorolja egyházi életét. Vannak azért lelkipásztoraik, akiket „egyházi szolgáknak” neveznek, a gyülekezetben számos tisztség funkcionál (diakónus, igeszóló, imádkozó, gazdálkodó, énekvezető), melyek közül valamennyit közösségi megbízatás hitelesít. Az országos ügyeiket az „Egyházi Szolgák Testülete” intézi, fontos kérdésekben az „Atyafiságos Tanácskozás” dönt, melyben valamennyi gyülekezet képviselve van. Az országos vezető általában a rangidős egyházi szolga.


A nazarénusoknál a legszigorúbb az egyházfegyelem. Az üdvösség elnyeréséhez hivő életet kell élni. Csak egymás között házasodhatnak. Az ószövetségi, patriarkális családmodell érvényesül náluk. Az adott szavuk esküvel fölér. A munkában igen lelkiismeretesek. Aki ezeket a szabályokat megszegi, az csaknem megbocsáthatatlan bűnt követ el és kizárják a gyülekezetből.


Jézust „Krésztosznak” nevezik, mert a „Krisztus” szerintük nem a neve, hanem a tisztsége. A halottaiknak síremléket nem állítanak, mert megbántanák vele az Úr Jézust, aki magához vette az elhunytat.


Tanításukban az önvizsgálatra, az erkölcsi döntésre, a megtérésre és újjászületésre helyezik a hangsúlyt. 


Az 1970-es évek második felében megkapják az államilag elismert felekezetek státuszát – amiért 1876-ban folyamodtak először -  és ettől fogva képviseltetik magukat a Szabad Egyházak Tanácsában. Az 1980-as években 40 imaházuk, 2 szeretetotthonuk van Magyarországon, 1987-ben 112 gyülekezetben 19 egyházi szolga, 175 igeszóló, 150 imádkozó végzi szolgálatát kb. 7000 lélek körében. Ugyanakkor Kárpátalján 10 gyülekezetben 500 lélek vallja magát nazarénusnak.

8.7. Üdvhadsereg Szabadegyház - Magyarország


Booth Vilmos (1829-1912) laikus  prédikátorként kezdi pályafutását. A metodista egyház szenteli lelkészévé. 1855-ben feleségül veszi a szociális munkához nagy rátermettséget mutató Munford Katalint (1829-1890) akitől 7 gyermekük születik. Kezdetben mindketten utazó prédikátorok. Amikor azonban állandó lelkipásztori állás várja őket, kiderül, hogy az evangelizálásnak és a tanításnak az általuk bevezetett módszereit a metodista egyház nem képes tolerálni.


Booth ekkor családjával együtt ahhoz a nagyvárosi misszióhoz kezd, mely akkor a többi egyház számára még szűz területnek mutatkozik. Azokra a területekre – a társadalom perifériáin élő, leszakadt rétegekhez – ahová ő merészkedett, az egyházi ébredési hullámok sem jutottak el. Vállalkozása a metodista egyházat arra indította, hogy elhatárolódjon tőle.

Booth sátrakat bérelt és ahol tömegek gyűlhettek össze, ott hirdette az evangéliumot. Nem idegenkedett kora reklám-fogásainak alkalmazásától, csakhogy csődületet támasszon. Katedrálisok szószékei helyett megelégedett az utcasarokkal, ha jobb nem akadt. Szervezőkészsége és igehirdetése révén elérte, hogy egy alig évtizedes munkálkodás után London keleti részének missziói vezetője. Nem feledkezett meg azokról, akik az evangéliumi felszólításra nála jelentkeztek: megszervezte utógondozásukat, sőt, szolgálatba állította őket, egyre hatékonyabbé téve mozgalmát. 1878-ban 80 missziói állomáson, 127 munkatárssal dolgozott. 

Lassan elkerülhetetlenné vált az egyházzá szerveződés. Ekkor a  hadsereg struktúráját választotta, mivel ezt tartotta a leghatékonyabbnak mondván. – a sátán regimentjével szemben ellen csak egy krisztusi hadsereggel lehet győzedelmeskedni. Egyházának a Salvation Army –nevet adta, aminek ő lett az első tábornoka. Az egyház tagjai: - üdvkatonák, istentiszteletük: - hadgyakorlat, hivatalos lapjuk: - a „Csatakiáltás”, az egyházi központ: - a főhadiszállás, a legfőbb irányítók alkotják a vezérkart, a hadosztályokba és hadtestekbe szervezett szolgatársakat különféle rangfokozatú tisztek irányítják.

A vezérkar a felvonulásokon sisakban jelenik meg, a nagyobb díszmenetek alkalmával lóhátra ülnek. Az üdvkatonák számára 1880-tól bevezetik az egyenruha viselését. A vörös zubbonyon sárga alapon S-betű a jelük, ugyanez szerepel egyik zászlójukon. A reprezentatív lobogójukon egymást keresztező kardok szimbolizálják a gonosz elleni küzdelmet, a kereszten az S-betű Krisztust és a megváltást, fölöttük a korona és a nap Isten világosságát és dicsőségét, a zászlajukra írt „vér és tűz” –jelszó Krisztus vérét és a Szentlélek tüzét.

A nyilvános istentiszteletek előkészítéseként „földerítik” a „hadműveleti területet”, azután katonai rendben, rézfúvós zenekarukkal felvonulnak. A zenekar toborozza az érdeklődőket, majd rövid, megtérésre hívó igehirdetések hangzanak el. Az összejövetelek célja az, hogy az „ütközetek foglyai” – akik a megtérés útjára léptek, leszámoljanak bűneikkel. A megtéréseket halleluja-sortüzekkel nyugtázzák.

Templomaikban a megtérők padján rendezheti mindenki a kapcsolatát Istennel és dönthet a szolgálat vállalásáról. Azok, akiket soraikba fogadnak, tartózkodnak a szenvedélybetegségektől, az üdvhadsereg szolgálataiból odaadóan kiveszik részüket, s teszik ezt abban a meggyőződésben, hogy Jézus Krisztus vére minden bűntől megtisztította őket. A 29. életévüket betöltötteket „kadét-iskolába” küldik, ahol felkészítik őket a további szolgálatokra. Az Üdvhadseregben hölgyek ugyanúgy lehetnek üdvkatonák és tisztek, mint a férfiak.

1878-ban összefoglalták legjellemzőbb tanításaikat, melyek alapján az üdvhadsereget „militarizált metodizmusnak” is titulálták. Booth hitvalló programját így összegezte: „Az egyetlen hit, amit vallunk az, ami kötelességérzetben, önzetlenségben, a szív tisztaságában, Isten és az emberek szeretetében nyilvánul meg.”

Booth, mint egyházának generálisa, valamennyi tanbeli, fegyelmi, gazdasági kérdésben a kezében tartotta a személyes döntés jogát, ő nevezte ki a főbb tiszteket és zárt borítékban letétbe helyezve, kijelölte utódját. Helyettese a „vezérkari főnök” volt. Az egyházi központban, a londoni „nemzetközi főhadiszálláson” a különböző országokban tevékenykedő csapattestek tisztjeinek a részvételével rendszeresen ülésezett a Nagy Tanács. Booth halála után a fiát választották generálisnak, azt követően azonban a Nagy Tanács választotta meg a legfőbb tisztségviselőt.

Magyarországon 1924-től végezte szolgálatát az üdvhadsereg. A fővároson kívül vidéken is megjelentek, s hamarosan 12 hadosztály állt rendelkezésükre 300 üdvkatonával. 1947-ben betiltották működésüket.


Az üdvhadsereg mindenütt, ahol szolgált, sokat tett a szociális munka föllendítéséért. Minden eszközzel harcoltak az ifjúságvédelem hatékonyabbá tételéért, iszákosmentő missziót indítottak, „börtön kapu brigádot” alakítottak a fogságból szabadulók rehabilitálásáért,  a megesett lányok részére otthonokat hoztak létre, öngyilkosok lelkigondozását vállalták, rendszeresen látogatták a nyomornegyedeket, sérült családoknak intézményük biztosított lehetőséget a gyógyulásra, a munkanélküliek elhelyezkedési gondjait enyhíteni tudták, a hajléktalanoknak éjjeli menedékhelyről gondoskodtak, az éhezőknek rendszeresen ételt osztottak. Ezzel a sokirányú szociális tevékenységgel a nagy egyházakat is arra ösztönözte, hogy vizsgálják felül az ilyen irányú szolgálataik hiányosságait és szervezzék újjá szeretetszolgálatukat.


Magyarországon 1990-től legálisan tevékenykednek. 2000-ben végzett az első magyar tisztházaspár a svájci  „kadét-iskolájukban”. Működtetik az „Új Reménység Házát” a hajléktalanok számára, anyaotthonként a „Fény Házát”, s a „Válaszút Háza” –nevet kapott női rehabilitációs otthont.


Minden kontinensen jelen vannak, több, mint 100 országban végzik sajátos evangelizáló és karitatív tevékenységüket.

**********************************************************************************

„Azonképpen sokan egy test vagyunk a Krisztusban,

 egyenként pedig egymásnak tagjai vagyunk.”

 (Rm.:12,5.)

**********************************************************************************

9. ECCLESIOLA   EXTRA   ECCLESIAM

**********************************************************************************

„Mert hamis Krisztusok és hamis próféták támadnak 

és nagy jeleket és csudákat tesznek annyira, 

hogy elhitessék, ha lehet a választottakat is.”

 (Mt.:24,24.)

**********************************************************************************

9.1. Régi szekták mai köntösben


A görög „αιρεσις” valamint a latin „sequere” –kifejezések, melyekből a herezis ( = tévtanítás) és a szekta -fogalmaink keletkeztek, egyaránt egy nagyobb közösségen belüli kisebb csoportosulásra utalnak, mely valamely irányzatot követve, pártot, az ecclesia-tól elkülönülő, kiszakadó ecclesiolát hoz létre.


A görög szó értelmezésében megtaláljuk a szektaképződés folyamatára utaló jelentést: - egy elemnek a kiragadását az egészből, mely a túlhangsúlyozása folytán eltakarja az összes többit. Ezek szerint a szekta és tévtanítás egymás nélkül nem létezik. Következésképpen a keresztyén szektát meghatározhatjuk úgy, mint azt a csoportosulást, mely az Istentől elkészített, örök üdvösséget nem kizárólag a Jézus Krisztus által elvégzett váltságműhöz kapcsolja, hanem emellett emberi rendelkezések megtartását és egyéb teljesítményeket követel. A szektások Istenre, Jézus Krisztusra, keresztyén hittételekre hivatkoznak, de ugyanakkor emberi tanok és tanítók köré csoportosulnak. A szekta nem egyház, nem felekezet, hanem a keresztyénség történeti fejlődéséből önmagát kiszakított, keresztyén-ellenes csoport-mozgalom, a meghamisított egyház. Igazában nem pusztán vallási szempontból beszélhetünk szektáról, hiszen nemcsak az egyházból, hanem a családból, a társadalomból is kiszakítja és elszigeteli tagjait, sőt, ezekkel szemben – éles egyházkritikával és társadalombírálattal – építi fel saját magát.


Egyetérthetünk azokkal, akik a szektaképződés folyamatát rendellenes, kóros megnyilvánulásnak tekintik. A rögeszméjéhez ragaszkodót, aki mindenki mást – aki nem rögeszmés - megítél és kárhoztat, nem tarthatjuk normálisnak. Megállapítható, hogy erőteljesen vallásos motiváltságú, intenzív erkölcsi törekvésű, de értelmileg homályos és érzelmileg túlfűtött alkatú népesség körében terjed első sorban ez a jelenség.


Lélektanilag a keresztyén talajon keletkező szekták közös jellemzői közé sorolhatjuk az elégedetlenség negatív beállítottsággá fajuló megnyilvánulásait, az egyházellenességet, a klasszikus kegyességtől idegen, sokszor öncélú vallásos igények bejelentését, az önkényes elgondolásuk alapján gyakorolt törvényeskedést, a józan vallásos életet elfojtó felsőbbrendűségi tudatot, a csoportját egyedül üdvözítőnek, mindenki mást kárhozottnak nyilvánító szemléletet, s az ezekből következő hagyományellenességet, kultúraellenességet, nemzetellenességet.


Érdekes végigkövetni azt, hogy miféle „átprogramozás” szenvedő alanyai azok a szektatagok, akiket beszerveznek és akik a mesterségesen felkorbácsolt bűntudatukat egyedül a szekta iránti elkötelezettségüknek a – szó szerint - bármi áron történő bizonyításával oldhatják fel.


Ehhez általában szükséges egy szektavezér, aki a számukra abszolút hiteles, megbízható, rendszerint különleges képességekkel felruházott személyiség. A valóságban nem kell ilyennek lennie, elég a látszatot kölcsönözni hozzá. Az ő vezetésével a szekta elszigeteli az új tagot a korábbi környezetétől, de az egész szektán kívüli világtól is és megakadályozza, hogy bármilyen információ eljusson hozzá, egyéb benyomás, hatás érje a külvilágból. Közben a szektán belül foglalkoztatják, állandóan lekötik, önállóan gondolkodni nem engedik, mindaddig, amíg fel nem őrlik a belső ellenállását. Az önkontrollját, realitás-érzékét és tájékozódási képességét régen elveszített áldozat idegei ilyenkor rendszerint felmondják a szolgálatot: - vagy ideggondozó intézetbe kerül, vagy megbízható szektataggá válik. Az utóbbi esetben totális függőségbe kerül a szektát megtestesítő vezérrel. Ha bírálná, kétségbe vonná a vezér kijelentését, döntését, akkor elítélné saját magát, mint akit „a sátán szállt meg” és jogosnak tekintené, ha ezért megbüntetik. Az egész élete – miként a tudata is – a szektára szűkül : - a boldogságának egyetlen útját a szektában látja, s a legrosszabb, ami történhet vele, az, ha ezt a világot - az egész életét - elveszíti, pl. azért, mert kizárják belőle.


A szektavezér az emberi roncsokká „programozott” tagokat bármire képes rávenni. A hírhedt „Népek Temploma” otthon köztiszteletben álló vezetője először csak adományokat kért a híveitől, azután azt, hogy rendkívüli áldozatokat hozzanak a csoportjukért. A következő lépésben  a teljes vagyonuk felajánlását kérte és kapta meg, azután rávette őket a kivonulásra a civilizált világból, rabszolgaként dolgoztatta őket és a közösségükön belül totalitárius diktatúrát érvényesített. Áldozatait eredményesen szakította el nemcsak az anyagi javaiktól, de minden belső értékeiktől, melyek Istenhez, hazához, családhoz, szeretethez kapcsolták őket. Végül öngyilkossági gyakorlatokat végeztetett a gyermekeket is magába foglaló kolóniával, majd rávette őket a tömeges öngyilkosságra.


Rajta kívül egy sor hasonló példa sorolható, melyek mind elképesztő életellenességről, közösségrombolásról tesznek tanúságot.


A szektaképződés okait tekintve rámutathatunk arra, hogy a társadalom és az egyház minden betegsége és gyengesége természetes táptalaja lehet a szekta-tenyészeteknek.


Vallási téren a kiüresedő egyháziasság, a hitélet racionalizálása, az elvilágiasodás, az egyház erkölcsi hitelvesztése, kiújuló válságai, a történelmi egyházakban nem érvényesíthető ambíciók és igények, a határozott, tiszta tanítás, az egyházfegyelem hiánya mind azokat a lélektani indítékokat szaporítják, melyek szektásodáshoz vezethetnek.


Ugyanezek a tényezők egyúttal a szekták leghatásosabb ellenszereit is mutatják: - ezek az egyházi élet jobb megbecsülése, a gyülekezeti misszió szolgálata, a segítő lelkigondozás, a szeretetszolgálat, az imádságos háttér, a bűnbánatban megújuló, újjászülető közösség, a helyénvaló igei tanítás és prófétai szó, az eleven, gyümölcsöző hit, az élő gyülekezet. Ahol hasonló feltételek adottak, ott a romboló kiscsoporttól nem kell tartani, mert a közösség tevékenységének, a gyülekezet szolgálatának a középpontjában mindig a belső és külső építés marad.

**********************************************************************************

„Mert nem vér és test ellen van nékünk tusakodásunk, 

hanem a fejedelemségek ellen, a hatalmasságok ellen, 

ez élet sötétségének a világbírói ellen, 

a gonoszság lelkei ellen, 

melyek a magasságban vannak.” 

(Ef.:6,12.)

**********************************************************************************

9.2. „VIGYÁZAT SZEKTAVESZÉLY ! 

Az egészséges emberi szellemiséget fenyegető fertőzés egyik formája napjainkban a szektaveszély. Ők azok, akik körmönfont pszichológiai módszerek alkalmazásával szereznek híveket maguknak. A barátkozás ezekkel a csoportosulásokkal könnyen végzetessé válhat, nemcsak arra nézve, aki velük kapcsolatba kerül, de családjára, barátaira, egész emberi kapcsolatrendszerére is! Vigyázz ! A szekták pontosan tudják, mit, hogyan csináljanak. A tudományosan kidolgozott, az egész személyiséget gyökeresen megváltoztató és átalakító módszereikkel átgyúrhatnak B Á R K I T, azt is, aki azt hiszi, hogy ő immunis az ilyesmire! Ez a levél azért készült, hogy figyelmeztessen téged a destruktív (= mind az egyénre, mind a társadalomra káros) szekták jelenlétére, módszereire, veszélyükre.

A SZEKTA ISMERTETŐ JEGYEI: A szekta általában egy markáns vezető, egy erős személyiség körül csoportosul. Ez a személy fenntartja magának azt a jogot, hogy ő Istennel valamilyen különleges kapcsolatban áll, netán ő maga is valamilyen istenség. A szekta gyakori jellemzője a rövid életűség. Így tehát az alapító, a vezető legtöbbször élő személy, aki abszolút és megkérdőjelezhetetlen engedelmességet igényel önmagának a szekta tagjai részéről. Ennélfogva a szektatag egyetlen joga a véleményezés nélküli elfogadás. A tagok pénzadományok gyűjtésével, tagtoborzással és lelki gyakorlatok végzésével foglalatoskodnak. A természetes kapcsolattartás a családdal, barátokkal, szinte teljesen kizárt. A szekta válik a lelkileg átformált személy új családjává. A tagoknak a szekta céljai egyre inkább fontosabbakká válnak, mint személyes jövőjük, terveik, elképzeléseik. A szekta tudományosan kidolgozott módszereket használ az egyén személyiségének teljes felszámolása érdekében, hogy átformálva őt, a szektától teljesen függővé tegye. Előfordul, hogy a szekták az új tagokat szabályszerű őrizet alatt tartják, teljes bizonytalanságban, vagy eltitkolják előlük a valódi tanokat, célokat, amíg egészen be nem hálózzák őket. A szekta tagjait nagymértékben befolyásolhatóvá teszik a normális étkezési és pihenési rend felborításával, erőltetett lelki gyakorlatokkal, állandó igénybe vétellel, ellenőrzött csoportos foglalkozásokkal. 

AMIT A SZEKTA NYÚJT: - A személyes szabadság csökkenését és egy életen át tartó szigorú ellenőrzöttséget; - Egyre nagyobb rugalmatlanságot és képtelenséget bensőséges, személyes kapcsolatok létesítésére; - A józan ítélőképesség beszűkülését; - Hallucinációt, félelemérzetet, bűntudatot, önazonossági zavarokat, paranoiát és kirekesztődést minden közösségből, kivéve a szektát; - Elhatalmasodó neurotikus, pszichotikus, vagy szuicidális tendenciát, azaz amikor a szektatag számára egyetlen lehetséges kiútként, már csak az öngyilkosság mutatkozik.

VIGYÁZZ, BE NE SZERVEZZENEK! Nagyon kevés ember vált saját akaratából szektataggá! Ha nem ismerkedsz olyanokkal, akik be akarnak szervezni, igen kicsi az esély, hogy „beleszeress” egy szektába. Azaz: a legérzékenyebb ember sem lesz beteg, ha vírus nem kerül a szervezetébe. Óvakodj azoktól, akik túlságosan kedvesek, természetellenesen barátságosak! Nincs barátság első látásra! Óvakodj azoktól az emberektől, akik egyszerű válaszokat adnak az élet és a világ nagy kérdéseire! Ilyen egyszerű válaszok nincsenek! Óvakodj azoktól az emberektől, akik – látszólag ok nélkül – meghívnak egy ebédre, utána esetleg egy előadásra is ! Később kiderül, hogy, hogy az „ingyen-ebédnek” borsos ára van! Nincsenek ilyen ebédek! Óvakodj azoktól, akik azt mondják, hogy tedd ezt, vagy azt, mert mindenki így csinálja! Egy ember sem tudja jobban, hogy mire van szükséged, mint te magad. Óvakodj azoktól az emberektől, akik bűntudat felébresztésével akarnak beszervezni valahová! A mások által fölkeltett bűntudat csak nagyon ritkán válik a személyiség épülésére! Óvakodj, ha a gyanú fölébred benned, hogy a kirándulás, a táborozás, amire hívnak, amelyben együttműködésre szólítanak, valamely ködös célok érdekében történik! Jó okod van rá, hogy nemet mondj, hacsak nem akarsz önként csapdába esni! Óvakodj, mert a szekta nem játék és nem kaland! Akit egyszer elérnek és megfognak, az nehezen szabadul a karmaik közül! 

JEGYEZD MEG ÉS EMLÉKEZZ RÁ! A pszichológiai kényszer két alapvető ismertető jegye a következő:1.- Ha rá tudsz venni egy embert arra, hogy csinálja azt, amit te akarsz, akkor könnyen elérheted, hogy higgye is azt, amit te akarsz. 2.- Az egyén természetes viszonyainak gyors, durva változása nagyfokú befolyásolhatóságot okoz, mely által gyökeresen átalakítható a személyiség, a lelkiség. JEGYEZD MEG, EMLÉKEZZ RÁ!  A szekták megtévesztő technikákat használhatnak a tagtoborzás során, az adományok összegyűjtésekor. A szekta valódi arcát, ha szükséges, sokáig titokban tartja! Az előző pontban és a föntiekben taglalt körülmények között könnyen belátható, hogy bárki sebezhetővé válhat! Ha úgy érzed, hogy a szekta kivetette rád a hálóját, azonnal kérj segítséget! Ne próbálkozz olyan dolgokkal foglalkozni, amelyekre nem vagy kellően felkészítve! Tisztázatlan körülmények között soha ne adj pénzt egy csoportnak, vagy egy személynek, amíg meg nem győződtél az összeg felhasználásának a hátteréről! A „szegényeknek”, vagy az „ifjúsági munkára” –jelszavakkal gyűjtött pénz sokszor egyenesen a destruktív szekták kasszáját gyarapítja. Ha tudomást szerzel ilyen destruktív szektáról, adj velük kapcsolatban felvilágosítást lelkipásztorodnak,  családodnak, barátaidnak, hogy tisztában legyenek ők is ezek káros tanításaival, leplezett módszereivel! Ha úgy érzed, hogy valamely szekta vonzáskörébe kerültél, ülj le beszélgetni olyan emberrel, akiben teljességgel megbízol, kérd ki a tanácsát. Mondd el neki, hogy milyen – számodra káros – kapcsolatba kerültél ezekkel az ál-vallásos csoportosulásokkal, kérj tőle segítséget!
„Sehol sem valósulhat meg vallásszabadság a tudat szabadsága nélkül.” (Th. Jefferson) 
 „

**********************************************************************************

„Közöttetek is lesznek hamis tanítók, 

akik veszedelmes eretnekségeket fognak közétek becsempészni.

 Ezekkel megtagadják az Urat, aki őket megváltotta.”

 (II. Pt.:2,1.)

**********************************************************************************

10. ÚJ TANOK JEGYÉBEN

 10.1.  Quakerek


A quakerek kiválása az Anglikán Egyházból Fox György (1624-1691) nevéhez fűződik. A szegény takácsmester fia maga is cipészinasként tanult és közben a maga és mások problémáira az egyházban próbált megoldást találni. Többszöri ilyen irányú kísérlete  sem járt sikerrel és azt a meggyőződést alakította ki benne, hogy az egyház megújulásában reménykedni nem érdemes. Bőr ruhás lázadóként egyre radikálisabban és egyre hangosabban adott hangot a véleményének, akár a templomi szószékre visszakiabálva, ha nem értett valamivel egyet, akár az alkalmi, utcai csoportosulás előtt fejtegetve nézeteit.


Akadtak hamarosan követői, de – tekintettel arra, hogy magatartása a fennálló rend elleni izgatásnak és a tisztes polgárság megsértéseként volt értelmezhető – Foxot nem egyszer megverték, tucatszor bebörtönözték és hasonló sorsra jutottak „tanítványai” is.


Elveiket nem adták fel, a nagy társadalmi ellenállás ellenére sem, s éles ellentétbe kerültek az egyházzal, amikor a bibliai kijelentést avatagnak minősítették és a hangsúlyt arra a személyes kijelentésre helyezték át, amit saját élményükként megtapasztaltak, s – állításuk szerint – a Szentlélektől nyertek. A Lélek érintését belső remegéssel élték át, innen kapták a nevüket (quaker – reszkető).


Fox 1652-ben megalakítja a Barátok Társaságát – önmagukat így nevezik és a „Világosság Gyermekeinek” tartják. Tanaik népszerűek, gyorsan terjednek: 2 év múltán már 60 prédikátor hirdeti, hogy a Biblia mondanivalója csak annyiban érvényes, amennyiben a személyesen kapott kijelentést igazolja. Jézus Krisztusra, mint emberi eszményre tekintenek, akinek azonban a halála és feltámadása nem elegendő az üdvösséghez. A megváltás – szerintük – nem Krisztus keresztfáján, hanem a mindenkori emberi szívben lejátszódó folyamat.


Nem tartják szükségesnek az egyházi szentségeket és az egyházi tisztségeket, megtagadják az esküt és a katonai szolgálatot. Arra való hivatkozással, hogy Isten előtt minden ember egyenlő, az akkori, tekintélyelvű világban, letegeznek mindenkit és nem emelnek kalapot senki előtt, akkor sem, ha börtön jár érte.


A férfiak és nők egyforma jogokat élveznek. A dogmákat nem szeretik, a főbb hittételeiket sem kérik számon senkin, mindenkinek a saját belátására bízzák, hogy miben hisz. Amit számon kérnek, az egyfajta belső megvilágosodás, „a Lélek személyes kijelentésének” hittapasztalata.


Istentiszteleteik a „csend áhítatai”. Akkor szólalnak meg, ha csupán, ha valakit a Lélek erre indít. Ezért előfordul, hogy az istentiszteletre összegyülekezők a csend áhítatáról úgy mennek haza, hogy senki sem szólal meg.  


Amerikában Penn Vilmos (1644-1718) a quaker mozgalom kimagasló alakja. Vezetésével a kivándorlók békét kötnek az őslakó indiánokkal, s Pennsylvania néven virágzó államot építenek. A quakerek egy része a függetlenségi háború idején fegyvert fogott. Már 1822-ben két ágazatra – egy ortodox és egy nemzeti ágazatra – szakadtak , 1837-től pedig az „Evangéliumi Barátok Társasága” szervezeteként próbáltak megújulni.


Noha az egyházkormányzást elvetik és tisztségviselőik, papjaik nincsenek, mégis találunk náluk 3 évre választott felvigyázókat, véneket, igehirdetőket, ifjúsági felügyelőket és titkárokat, akik az adminisztrációs feladatokat látják el. Havonkénti gyűléseken beszélik meg az időszerű feladatokat, a nagyobb horderejű ügyek pedig a kerületi és tartományi gyűlések elé kerülnek. 


Mozgalmuk fontos szerepet játszott a rabszolgaság eltörlésében, az emberi szabadságjogok érvényesítésében. Az alapító Fox György még azért járta a világot, mert azt remélte, hogy a quakerek vallása minden más vallást helyettesítő, egyetlen vallása lesz az emberiségnek. Mindez azonban pusztán egy vallási rajongó elképzelése maradt: összesen 350.000-en vannak.
10.2. Jézus Krisztus Mai Szentjeinek Egyháza - (Mormonok)

A mormon egyház története Smith József (1805-1844) történetével indul. Smith anyja babonás asszony, apja házaló, a gazdálkodás mellett jövendőmondással, kincskereséssel foglalkozik. 10 gyermekük taníttatására nem nagyon akarnak, vagy tudnak gondot fordítani. 

Smith alig tud írni-olvasni, de kamaszkorától különös álmai és látomásai vannak és egy csodakővel jövendöléseket mond.

Nem csodálhatjuk tehát azt, hogy – elmondása szerint – megjelenik neki egy Moroni nevű angyal, s fölfedi előtte, hogy Manchester közelében a Cumora hegy sziklái alatt olyan kincs van elrejtve, mely Istennek a bibliai kijelentését kiegészítő bizonyságait tartalmazza. Amikor megpróbálja ezt a kincset megkeresni, az angyal elzavarja, s csupán 4 év múltán, 1827.IX.22-én, amikor már – állítása szerint – szent életet él, találhatja meg az említett helyen azt a ládát, amiből előkerül egy mellvért, a Lábán kardja, 2 áttetsző, ezüstbe foglalt kristály, amit Umimnak és Tumimnak nevez és amit szemüvegként használ a szent szövegek olvasásakor, valamint az egyiptomi írással teleírt, könyvszerűen összefűzött arany lemezek, melyek a Mormon könyve szövegeit tartalmazzák.

Smith a táblák szövegének a lefordítója. A táblákat rajta kívül senki sem látta. Amikor fordította, egy elfüggönyözött szobában ült, s a diktálása után írta le a Mormon Könyve szövegét Cowdery Olivér, aki kovácsinasból lett Smith tanítványa.

Amikor a fordítást és leírást befejezték, mennyei lények ároni és melkisédeki papokká avatták őket Keresztelő János, Péter, Jakab és János apostolok közreműködésével.

A Mormon könyvét mózesi szerzőségűnek állítják. Stílusa az ószövetségi könyvekére – de inkább az apokrifusokéra – emlékeztet, számos bibliai hivatkozással, idézettel. Az üdvtörténeti témák mellett Amerika őstörténetét is érinti annyiban, hogy elmeséli: a feltámadott Jézus Krisztus Amerikában is megjelent és egyházat alapított, ami azóta elenyészett, de utolsó prófétája - Mormon – megírta a történetét és elrejtette – Kr. u. 420 körül - hogy majd az utolsó időkben a Biblia kijelentését kiegészítve mutasson utat az üdvözülőknek.

Egyesek a „kinyilatkoztatás” irodalmi modelljét, vagy ötletadóját föllelni válik Spaulding Salamon „A talált kézirat” c. 1812-ben megjelent regényében, mely arról mesél, hogy az indiánok Izrael elenyészett törzsének utódai. 

A Mormon Könyvét kiadták, de a kiadást támogató gazdálkodó tönkrement amiatt, hogy kevesen vásárolták meg abban az időben, hiába nevezték „Arany Bibliának” és magyarázták a mormon-kifejezést úgy, hogy : - „jobb a Bibliánál”.

1830-ban megalakult az első gyülekezet „Zion-Egyház” –néven, amit 3 tagú elnökség és „A 12 Apostol Testülete” irányított. Smith vállalkozásokba fogott, lapot indított. Csakhamar 140 „apostolt” és „térítőt” küldött ki tagtoborzásra.

1836-ban Smith bankot alapított. Amikor a telepesek rájuk bízott pénzével nem tudott elszámolni, lincs-hangulat  keletkezett a mormonok körül, amiben a hatóság is osztozott és a népharag arra késztette őket, hogy – a letöltött börtönbüntetés után - elmeneküljenek.

Illinois államban egy mocsáron kapnak lehetőséget város-építésre, amit Nauvoo – néven fölépítenek. Smith egy személyben az új város polgármestere, vallási és katonai vezetője, valamint szálloda és kocsma-tulajdonosa. 1840-ben templomot emelnek. Ekkor azonban újabb botrány gyűrűzik amiatt, hogy Smith háremet tart fenn és külön kinyilatkoztatásra hivatkozik, amely neki – és a mormonoknak –  megengedi a többnejűséget. A felháborodás ekkor már olyan nagy, hogy a bebörtönzött Smithre rátörik az ajtót és lelövik. Így hal „mártírhalált” 39 évesen. Viszont a híveinek menniük kell: kiutasítják őket Illinoisból.

A rangidős „apostol” Young Brigham (+ 1877) vezetésével vándorolnak a Nagy Sóstó partjára, mintegy 80.000-en. Önálló államot szeretnének létrehozni, amikor megépítik szívós munkával Salt Lake Cityt, de az USA  Utah – néven betagolja szövetségi rendszerébe országukat. Amikor Young meghal, 25 felesége és 56 gyermeke siratja. Az akkori törvények azonban semmiképpen nem engedélyezik a többnejűséget, ezért ezt a mormonok maguktól megszüntetik 1890-ben.

A mormonok hitvallás a 13 tétel. Eszerint a Biblia mellett Smith kijelentéseit pót-kinyilatkoztatásnak tartják, s vallják, hogy nélküle nem kezdődött volna el az egyház helyreállítása és nem lenne üdvösség. Hisznek Krisztus közeli visszajövetelében. 5 kegyelmi eszközt ismernek, s ezek: - a hit, a megtérés, a keresztség, a kézrátétel, az úrvacsora. Vasárnaponként kenyérrel és vízzel vesznek úrvacsorát. Imaházaik nyitottak mindenki előtt, de a 8 templomukba csak mormonok léphetnek be. Vegyes házasságokra nem adnak áldást gyülekezeteikben. Egyházukat az egyedül üdvözítő és igaz egyháznak hirdetik. Önelnevezésük: Jézus Krisztus Mai Szentjeinek Egyháza.

Az egyházukat 3 fős elnökség irányítja Péter, Jakab és János apostolok nevében. Lelkészeik nincsenek, de bárkit besorolhatnak azokba a tisztségekbe, melyeket az ősgyülekezet példája nyomán állítottak fel: apostol, próféta, pásztor, tanító, evangelista, főpap, püspök, presbiter, diakónus.

A mormon egyház több irányzatra szakadt. Egyike volt már 1860-ban a „Reorganizált Egyház”. A világon jelenleg 14 millió mormon él.

„Dogmatikájuk” – ha annak lehet nevezni – a keresztyének számára szélsőségesnek tűnő megállapításokat tartalmaz. Ilyen pl. az a kitétel, hogy a négerek 1978-ig átkozottak voltak, vagy, hogy a mennyország 3 szintű: - az alsóba a gonoszok, a középsőbe a nem mormonok, a felsőbe pedig a mormonok kerülnek. Szentháromság nincs, hanem 3 külön istenség. Sok isten van, ezek közül csupán egy az Atya, aki a Kolob nevű bolygón lakik. Jézus és Lucifer testvérek… stb. stb.

Ezek után – függetlenül attól, hogy keresztyén felekezetnek vallják magukat, föltehető a kérdés, hogy – noha a keresztyén szóhasználatnak megfelelően Istent, Jézus Krisztust, hitet, megváltás emlegetik – keresztyén teológiának minősíthető-e az általuk előadott kozmikus mitológia és keresztyén felekezetnek tekinthetők-e akkor, amikor még a vallásuk monoteista jellege is megkérdőjelezhető?

10.3. Jehova Tanúi


Skót telepesek presbiteriánus felekezetű kereskedőcsaládjának a szülötte  Russel T. Károly  (1852-1916). Pennsylvania államban, Pittsburgban éltek, hozzájuk hasonló, kilátástalan helyzetű kisemberek társadalmi osztálya körében, ahol szívesen vették, ha valaki „paradicsomi boldogságot” ígért nekik.


Russel nem fogadta el az eleve elrendelés tanát, emiatt szembe került presbiteriánus egyházával. Lelki otthonát egy adventista prédikátor – Wendell Jónás - mellett találta meg, s ekkor fordult a figyelme Krisztus második visszajövetele és 1000 éves országlása felé. Létre hozott egy olyan szervezetet, amelyik a bibliai időpontok számítgatásával foglalkozott. Ez volt a „Komoly Bibliakutatók Társasága”, s amikor külföldön is elterjedt, a „Bibliatanulmányozók Nemzetközi Egyesülete”. Működésüket Russel irányította, akinek nem volt ugyan teológiai képzettsége, de ez nem akadályozta abban, hogy  magát és Társaságát jelentse ki a Biblia egyedül hiteles és helyes magyarázójának. 1881-ben megalapítja az „Őrtorony Biblia – és Traktátus Társaságot”, felállítja a „Bibliai Tanítások Irodáját”. 


Elszakadtak az adventista egyháztól, bírálva őket, amiért rosszul számolták ki Krisztus visszajövetelének időpontját és önállósították magukat. Lapot indítottak „Sion Őrtornya és Krisztus Jelenlétének Hírnöke” – címmel, melyben közzé tették, hogy 1914-re telik be a kiválasztott 144.000 száma és ekkor következik be Krisztus visszajövetele és kezdődik el az 100 éves uralma, amikor az élő igazak halhatatlanságot nyernek, a halott igazak pedig feltámadnak.


Az 1900-as évek elejétől eszméik terjednek Európában. Russel üdvtörténeti munkákat ír, sőt, filmet készíttet  az általa értelmezett teremtéstörténetről és világ végéről. Világszerte előadásokat tart, jelentős vagyonát egyházára hagyja. Útközben a vonaton éri a halál. 

De ezt megelőzően még megérte, hogy 1914-ben nem a világ vége jött el, s a dátumot 1918-ra korrigálták, azt pedig 1925-re, ami után bejelentették, hogy nem fognak több időpontot meghatározni. Ennek ellenére az 1975-ben is fölelevenítették azt az üzenetüket, hogy: „most  milliók élnek, akik sohasem fognak meghalni,” s a végítéletkor csak azok menekülnek meg, akik hozzájuk térnek.

Russel utódja Rutheford Franklin József (1869-1942), aki baptistából lett Jehova tanúja. Ahogy elődje a filmet, ő a hanglemezt használja föl prédikációi terjesztésére. Traktátusaikat ekkor már több, mint 100 milliós példányszámban küldik szét a nagyvilágba. Rutheford körül 7 tagú direktórium és 40 tagú bizottság  intézi az egyház ügyeit. 

Az elnevezéseik között szerepelt a „russelista”, „millenista”, „bibliakutató” és 1931-től lettek „Jehova Tanúi”, s 1953-tól „Új Világközösségnek” nevezik magukat. Ruthefordot Knorr Nathan Homer követte a Jehova Tanúi egyházának első embereként, s a tanításaikat többször módosították.

A világtól elfordulnak, mondván, hogy Jehova törvénye jobb a világ törvényénél. A Szentháromságot, mennyet, poklot, predestinációt tagadják. A Szentlélek csupán személytelen erő a felfogásuk szerint. Jézus nem Isten Fia, hanem első az angyalok között. A lélek nem halhatatlan, a megváltás abban áll, hogy valaki elfogadja a Jehova tanúinak tanítását. Magukat egyedül üdvözítő közösségnek vallják, nem egyháznak és vallásnak első sorban, hanem Jehova hírnökeinek. A többi egyház és vallás az ökumenével együtt az antikrisztus uralma alá tartozik. A Szentírással kapcsolatos álláspontjukat jól tükrözi Russel gondolata: „ A Biblia olyan, mint egy öreg hegedű, amelyen mindenféle hangot el lehet játszani.” A hitük „gyümölcseként” születő erkölcsi elveikre jellemző vezetőjük mondása: „Tisztességes hazugság sohasem vétek!”, vagy a kommunáikban élők elve, miszerint a testi paráznaság nem bűn, csak a lelki.

Keresztelés helyett bemerítést végeznek felnőtt korban, de nem a Szentháromság Isten nevében. Tiltják a fegyverfogást, a vérátömlesztést. Úrvacsorát évente egyszer vesznek. Mivel azonban az úrvacsorai közösségre csupán a 144.000 választott jogosult – akiknek a létszáma már 1931-ben betelt – csupán megterítik az asztalt és emlékeznek, de nem élnek az úrvacsorai közösséggel.

Hagyományos istentiszteletük nincs, amin az imádság, Istennel való kapcsolat szóba kerülne, hanem az összejöveteleiken a központilag kiadott tanulmányi-propaganda anyagot sajátítják el.

Kiválnak tőlük 1917-ben a „Szabad Bibliakutatók” és a „Laikusok Otthoni Missziós Mozgalma”, 1920-ban az „Isten Országa Egyház”, 1950-ben a „Hajnal Bibliatanulmányi Szövetség”. A két világháború között Európában betiltják a működésüket, 1945 után azonban talpra állnak, s a szocialista országok keleti blokkjában illegálisan, amerikai támogatással működnek.

Szervezetük sejtekből áll, melyeket „hírnökök” alkotnak, s amelyeket különféle, „szolgáknak” nevezett tisztségviselők irányítanak. A helyi kérdésekben Bizottság dönt. A 200-nál több tag esetében már csoport jön létre, amit a csoportszolga vezet. A szervezet olyan fölépítésű, hogy fölülről lefelé mindenki ismer mindenkit, alulról fölfelé nem, s az országos központtal összekötők tartják a kapcsolatot. 

Nemzetközi csúcsszervük New Yorkból irányítja a mozgalmukat. Mai direktóriumukat a több, mint 30 országból egybegyűlt, közel félezer küldött választja. Tanácsadó Testületük nevezi ki az egyes csoportok vezetőit. Az „Őrtorony Gileád Bibliaiskola” az az intézmény, melyben propagandistáikat képezik.

Önkénteseik és úttörő hírnökeik havi 150-175 órát agitációval töltenek, párosával járva házról házra, betanult bibliai és propaganda szövegek recitálásával, traktátusaik osztogatásával. Ahol nem zárkóznak el tőlük, ott utólátogatásokkal próbálkoznak.

Magyarországon 1906-ban kezdte terjeszteni eszméiket Dobó  József zalaudvari honfitársunk. 1910-ben már magyarul jelent meg az Őrtorony. Az 1920-as években Kolozsvárott nyomdájuk van. Úgy tartották nyilván őket, mint akik az állam ellen, a történelmi egyházak ellen lázítanak, de a hazai baptisták részéről is kemény bírálatban részesültek. 1939-től betiltották nyilvános tevékenységüket. Az 1950-es években – az ateista diktatúra idején - az államhoz való viszony kérdésében nem tudtak megegyezni, ezért 3 ágazatra szakadtak.

Legtöbben az USA-ban élnek, de megtaláljuk őket Európában, Afrikában. Lélekszámukat 15 millióra tehetjük. 

Magyarországon 2002-ben jövedelemadójuk 1%-át 5857-en ajánlották a Magyarországi Jehova Tanúi Egyház részére. Más források alapján lélekszámukat 17.000-re teszik, akik több, mint 220 gyülekezetbe tömörültek. Részt vállaltak az analfabétizmus felszámolásában. Gyülekezeteikben hetente Teoretikus Szolgálati Iskola keretében folytatják tanulmányaikat. Évente számos országból nemzetközi konferenciára gyűlnek össze.

10.4. A Hit Gyülekezete

Magát keresztyénnek, protestánsnak, karizmatikusnak nevező egyház. Alapítója a Bereczki Sándor nevével jelzett, a nyelveken szólást gyakorló Sion Gyülekezetből szakadt ki.


A felekezetnek ez az önmeghatározása feltételezi, hogy az egyház karizmatikus vezető befolyása alatt áll és mindenki a Szentlélek vezetése alatt cselekszik. A Lélek spontaneitására hivatkozással a közösségi szabályozás, az adminisztráció, az anyagi természetű dolgok a gyakorlatban háttérbe szorulnak.


A Hit Gyülekezete a karizmatikus „új hullám” gyümölcse, amit ők a Lélek nagyobb kiáradásának tartanak, jóllehet a karizmatikus mozgalom már konszolidálódott Magyarországon, a vele kapcsolatos viták elültek, amikor a Hit Gyülekezete megszületett.

A fővárosban gyülekezeti központot hoztak létre, majd vidéken, országosan terjeszkedtek. 15.000 tized-fizető tagjuk, valamint külföldi támogatások révén Hit Park néven közel 5000 fő befogadására alkalmas, több funkciós csarnokot építettek. Egy tucat alapítványuk mellett, van saját TV-csatornájuk (ATV), amelyik vasárnaponként az istentiszteleteiket közvetíti. 1997-től indították a Bornemisza Péter Általános Iskola és Gimnáziumot, lelkészképzőjük a Szent Pál Akadémia (korábban: Közép-keleteurópai Bibliaiskola és Lelkészképző Intézet). Teológiai folyóiratuk az „Új Exodus”, gyülekezeti lapjuk: a „Hit Info”, közéleti újságjuk a „Hetek”.

1989 után első sorban az egyházból kiábrándult liberális értelmiség találta meg a helyét közösségeiben. Nem véletlen, hogy önmagukról gyakran szólnak filosémita hangnemben és hangsúlyozzák a zsidóság vallása és az egyházuk közötti párhuzamokat, valamint az sem, hogy a liberális ideológia jelszavai, rendre megjelennek prédikálásukban és írásaikban.

Sokan azért keresték a Hit Gyülekezetét, mert azt gondolták, hogy a pártállam által belülről irányított egyházak helyett itt szabad keresztyén gyülekezetet találnak, amit nem rontott meg az ateista diktatúra.

Bár minden helyi gyülekezet élén az ottani lelkész áll, aki a presbitérium támogatásával vezeti az egyházat, a Hit Gyülekezetéről nem lehet beszélni a vezető lelkész, Németh Sándor meghatározó tevékenysége nélkül. Tagja az 5 főből álló, országos presbitériumnak, egyházuk országos elnökségének. Teológiai képzettségét római katolikus szemináriumban szerezte, amit nem fejezett be. Az amerikai gyökerű egyházban, melynek a Hit Gyülekezete is része, azt tanítják, hogy a Lélek kiáradásának jelen korszakában az egyes egyházrészek karizmatikus vezetőket nyertek, akiket „Szolgálati Ajándék”-nak neveznek, s akik Krisztus földi helytartójaként tevékenykednek. Ebben a minőségben képviseli a vezető lelkész a Szentlélek üzenetét, akaratát, mondanivalóját.

Gyakorlatilag ez azt jelenti, hogy minden jelentős szolgálatot egyedül ő végez, egyedül ő a Szentlélek szócsöve, az övé az egyetlen elfogadott vélemény, semmilyen kritika nem illetheti, senki semmilyen téren fölé nem emelkedhet, nem ellenőrizheti. A környezete igyekszik maradéktalanul kiszolgálni ezeket az igényeket. Döntő befolyása van a Hit Gyülekezete nem jelentéktelen anyagi eszközeinek felhasználására. A külföldi útjai, nyaralója, saját fegyveres biztonsági szolgálata egy professzionálisan megszervezett vállalkozás üzemeltetőjére emlékeztet inkább, mint vallási vezetőre.

Hírhedté váltak az ima-kommandóik, melyeket riválisokkal, vallási, politikai ellenfelekkel szemben alkalmaznak, átkokat szórva azokra. Ugyancsak hírhedtek lettek a nyelveken szólásból az extatikus együttlétekbe torkolló alkalmaik, melyek miatt nem kevesen szakítottak a Hit Gyülekezetével. Miközben náluk pusztán a Lélek gyümölcseire számítanánk, akkor tapasztalatilag azok mellett erőszakos fellépéssel, kóros felsőbbrendűségi tudattal, fanatizmussal, számító kétszínűséggel, kíméletlenséggel, arroganciával találkozhatunk. 

Az ökumenikus kapcsolatok nem jellemzőek erre a felekezetre.

10.5 Magyarországi Szcientológia Egyház

A korábban Dianetikai Egyesület –néven működő szervezetet hazánkban 1990-ben jegyezték be egyházként. Arról, hogy egyháznak tekinthető-e, régóta vita folyik. Amerikában egyháznak tekintik, Európában – az Emberi Jogok Európai Bizottsága 2007. évi nyilatkozata szerint – nem tekintik annak. Több európai országban destruktív szektának tekintik és kitiltják területükről (Franciaország, Németország, Belgium, Svájc, Görögország).
Történetük Hubbard Lafayette Ron (1911-1986) nebraskai újságíróval kezdődik, aki könnyű műfajú irodalmi munkálkodással kereste a kenyerét, többek között tudományos fantasztikus regények írásával. Állítólag egy alkalommal az egyik ismerősének kijelentette: „Igazában vallás szeretnék alapítani. Abban van a nagy pénz.” – de ezt a követői tagadják. 

Hubbard a maga által kidolgozott „dianetika” –elméletével 1950-től a lélekgyógyászat területén próbálkozott érvényesülni, de a pszichiáterek, terapeuták szakterületén csak elutasításra talált. Ez azonban nem vette el a kedvét attól, hogy Los Angelesben néhány barátjával egyházat alapítson és tanait vallási tanításként terjessze tovább.

A szcientológia nem ad teológiát, nincs istenképe sem. Bár beszél valamiféle Legfelsőbb Lényről, de amit ennek kapcsán említ, az inkább egyfajta „kozmogóniára” emlékeztet. A szcientológia maga is nevezi magát „alkalmazott vallásfilozófiának”, ezt azonban a vallásfilozófusok többsége feltehetően nem vállalná.

A „vallásuk” mitológikus háttereként vázolt történet az alapító szci-fi íróra vall : - 75 millió évvel ezelőtt a túlnépesedő világegyetem 178 millió lakójának a gondját kellett megoldani. A Galaktika zsarnok vezére Xenu a 76 bolygóból álló birodalmát ellenőrizte. Voltak azonban, akik fellázadtak és megszöktek az uralma alól és az - akkor Teegeeack-nak nevezett - Földre érkeztek. Itt azonban a bolygó vulkánjaiban hatalmas erejű nukleáris bombákat robbantottak fel, melyek az emberi testet elpusztították, de a halhatatlan lelkeik – thetán-lelkek – szétszóródtak az univerzumban. A thetán-lelkeket a Földön kívül összegyűjtötték, átképzésben részesítették és a Földre küldték, hogy az emberi történelem kezdetétől, nemzedékről-nemzedékre testet öltsenek az emberi egyedekben. Xenut pedig elfogták és örök fogságra ítélve egy hegy belsejébe zárták.
A szcientológia „antropológiája” szerint tehát az ember eredendően jó, de elromlik. A halhatatlan lelkének az üdve – azaz kiteljesedése, problémáinak megoldódása – attól függ, hogy mennyire kerül harmóniába önmagával és a természetes és természeten túli világgal. Ebbe segít a dianetika, amit sajátos, hipnoterápiás módszertannak vagy vallásnak álcázott pszichotechnikának is nevezhetünk. Ennek a módszernek az elsajátítása folyamatos képzés – az ún. auditálás – útján történik, melynek során a klienseket fokról fokra avatják be a Hubbard által összegzett, öntökéletesítő ismeretekbe. Ez a „lelki technológia” ún. „elektrométert” is használ a kliens lelki állapotának mérésére.

A kliens célja annak a bizonyos „clear – állapotnak” az elérése, melyben önmaga és környezete korlátain egyre jobban úrrá lesz. Ebben – egyre komolyabb fokozatokon keresztül – első sorban Hubbard könyvei, filmek, konferenciák, dianetikai tanfolyamok és a képzést irányító „lelkészek” segítik. Az „egyházuk” nyolc ágú keresztje ennek a dinamizmusnak a nyolc fokozatát szimbolizálja.

A szcientológia egyház tagtoborzása eltér a hagyományos felekezetekétől. Annak érdekében, hogy minél több embert érjenek el, általában világi – az adott régióban már ismert és elfogadott – humanitárius célú egyesületeket alapítanak, tanfolyamokat indítanak (nyelvtanfolyam, környezetvédelmi mozgalom), társaságokat hoznak létre (gazdasági, technikai, kulturális vállalkozások), az oktatásban vállalnak szerepet (felnőttoktatás, művészeti iskola) vagy az egészségügyben (drogmentő misszió, személyiségfejlesztő tréning, stb.). Igyekeznek minél jobban beépülni a közigazgatásba és a civil szférába. Nem a vezető pozíciókat célozzák meg, hanem a döntés-előkészítő csoportokban tevékenykednek.

Az embereknek, akikkel találkoznak, felajánlják, hogy – annak érdekében, hogy jobban tisztában legyenek saját lelki állapotukkal – végeztessenek el egy ingyenes teszt-vizsgálatot. Ennek a vizsgálatnak az eredményétől függetlenül, de arra hivatkozva kimutatják, hogy az illetőnek mindenképpen terápiára van szüksége és felajánlják a sajátjukat. Aki ebbe belemegy, azzal olyan kérdőíves vizsgálatot végeznek, aminek a révén a kliens – a legintimebb titkainak kiszolgáltatásával – a szcientológiával függő helyzetbe kerül. Az „egyház” innentől kezdve már nem ingyen segít, hanem komoly pénzekért: - előfordulhat pl., hogy a kliens még a képzés közepén tart, de már 20 millió Ft-ja ráment az auditálásra. Fejenként kb. 200.000 euróba kerül a teljes képzés. Ezt az árat azért fizetik ki a paciensek, mert egyrészt zsarolás áldozatai, másrészt elhitetik magukkal, hogy „clear – állapotban” sikeresek és gazdagok lesznek. Az auditálás kezdetén a klienssel nyilatkozatot iratnak alá, amelyben elfogadja a belső szabályokat, melyekről a külvilágban nem beszélhet. Klienseiket gyakran kiszakítják családi, baráti, munkahelyi környezetükből és elszigetelve őket a külvilágtól, erős függőségben tartják. Ugyanakkor nem zárják ki azt, hogy valaki a szcientológia egyház tagjaként más vallások gyakorlatával - más egyház tagjaként – foglalkozzon vagy akár a vallásosságnak ellentmondó világnézetet valljon.
A szcientológia egyház számos országban konfliktusokba keveredett a hatóságokkal, első sorban saját ellentmondásai miatt. (Már a nevének  az értelmezése kétséges: magyarul: „tudománytan egyház”.) Az ígért lelki kiteljesedés ui. számos paciens számára sohasem érhető el és az osztályrészük pusztán – az olcsónak nem mondható – folyamatos továbbképzés marad. Konfliktusforrás az is, hogy a szcientológia ellenségének  tekinti a pszichiátriát, de általában az orvos-társadalmat és elveti a gyógyszerek használatát, amik miatt számos szükségtelen megbetegedést és korai halálesetet az ő számlájukra írnak.
A botrányokban szerepet játszott az is, hogy a szcientológia, ahol berendezkedik, ott létrehozza a maga – nem hivatalos – központját, saját „rendőrségével”, „kémhálózatával”. Ellenfeleiket, bírálóikat, „hűtlen” pacienseiket zaklatással, jogi eljárással, „levadászással” próbálják eltenni az útból és tevékenységüket gyanús öngyilkosságok, halálesetek kísérik.

Tevékenységük nyomán a profitjuk 15 %-át – évente dollár-milliókat – leadják az amerikai központjuknak. Egy hajón működő szervezeti központjuk a Sea Organisation, a gazdasági cégeket a WISE, az oktatásban érdekelteket az ABLE, az egészségügyieket a CCHR – szervezeteik koordinálják, csak úgy, mint az öt kontinenst behálózó dianetikai missziói láncolatukat.

A fél évszázados egyház igen elterjedt: Hubbard könyveit 30-nál több országban, 129 nyelvre lefordítva olvastatják. Vasárnapi összejöveteleiken tartanak esketési, keresztelési, temetési szertartásokat, de ezek a hagyományos egyházi felfogás szerint nem számítanak kultikus cselekményeknek. Tagjai világszerte több millió, Magyarországon 10.000 lelket számlálnak.
**********************************************************************************

„Mert lesz idő, mikor az egészséges tudományt el nem szenvedik,

 hanem a saját kívánságaik szerint

 gyűjtenek maguknak tanítókat, mert viszket a fülök;

 és az igazságtól elfordítják fülöket, de a mesékhez odafordulnak.”

 (II.Tm.:4,3-4.)

**********************************************************************************

